
Osoby

Xan Pox, veľkňaz

Yum Pox, jeho syn

Xixli, kamenársky učeň

Peter Lange, mladý lekár

Helga, jeho priateľka

Michael, sprievodca cudzincov

‚El profesor‘, pravým menom José Miguel,jazykovedec

Profesor Schaubli, archeológ

… a niekoľko vedľajších postáv



Losovanie

Miesto deja:

Mayské mesto Chichén Itzá v Strednej Amerike

(dnešné Mexiko).

Čas deja:

Roku 4431 od začiatku mayského letopočtu (1317 po Kr.).

Všetky hlasy stíchli, keď najstarší kňaz Xan Pox siahol do kamennej truhlice. Dokonca aj malé deti, inokedy bezstarostne vyvádzajúce okolo, sa správali ako dospelí. Mlčky si kľakli a nechápavo hľadeli smerom k malej pyramíde, na ktorej sa konal obrad. Pyramída mala len trinásť stupňov a končila sa plošinou, na ktorej stál Xan Pox so svojimi päťdesiatimidvoma kňazmi. Na priestranstve dole kľačalo takmer osem tisíc ľudí, deliacich sa na skupiny podľa rodov, takzvaných „klanov“. Tí starší žuli bambusovú dužinu alebo v napätí zatínali zuby do pier. Takúto ceremóniu už raz zažili a vedeli, čo teraz príde: starý Xan Pox vytiahne z kamennej truhlice dve drevené paličky a o dvadsaťšesť dní zomrú dvaja chlapci. Bude to obeť operenému hadovi, veľkému bohu Kukulkanovi.

Kto to bude tentoraz? Ktoré rody budú musieť obetovať zdravého, trinásťročného syna, ktorý zahynie, pretože ho zhodia do okrúhleho jazera? Jazero ležalo v hlbokej priepasti uprostred skaly s hladkými stenami – zachytiť sa na nich bolo nemožné. Ale aj keby sa to niekomu podarilo, nemal šancu. Nad jazerom sa vznášali jedovaté plyny – omámia úbohú obeť tak, že celkom znehybnie. Starší ľudia tvrdili, že smrť v obetnom jazere je príjemná, pretože boh Kukulkan zahmlí svojím dychom zmysly nešťastníkov a tí si svoj koniec ani neuvedomia.

Priestranstvo, na ktorom pokľaklo osemtisíc mužov, žien, mládencov, dievčat a detí, bolo pravouhlé a obkolesovalo ho niekoľko malých, plochých pyramíd. Uprostred sa dvíhala veľká pyramída boha Kukulkana, mohutnáa nádherná, s desiatimi stupňovito nad sebou naukladanými plošinami, zmenšujúcimi sa smerom nahor. Na tej najvyššej stál chrám, kde mal byť Kukulkan uvítaný v prípade jeho očakávaného zostúpenia na zem. Tu, vo vzdušných výšinách, ho očakávali kňazi, ktorí sa dňom i nocou striedali, aby Kukulkanov príchod neprepásli. Zdola viedlo a zo stredu každej plošiny pokračovalo stále dohora, až na hornú terasu, príkre schodisko s deväťdesiatjeden schodmi. Schodisko nad každou plošinou svietilo v jednej z farieb štyroch svetových strán: žltej, červenej, bielej a čiernej. Po okraji tejto stupňovitej cesty sa od vrcholu pyramídy až po zem vinul obrovský kamenný had. Nebol obyčajný, so šupinatou kožou: tohto hada zdobilo perie. Symbol boha Kukulkana – operený had.

Xan Pox siahol ľavou rukou do kamennej truhlice a začal sa nahlas modliť:

„Veľký Kukulkan! Vyber si dvoch chlapcov, ako si to urobil za čias našich predkov. Prosíme o tvoju pomoc a o to, aby si nám ich poslal späť so svojím posolstvom.“

Potom rýchlo zdvihol ruku do výšky. Medzi dvoma prstami zvieral drevenú paličku a držal ju tak, aby ju každý dobre videl. V truhlici bolo dokopy päťdesiatdva paličiek, všetky boli rovnako veľké, dlhé aj ťažké, no každú zdobila iná farebná kombinácia – bolo to päťdesiatdva rôznofarebných pásov, ktoré zodpovedali päťdesiatimdvom farbám rodov. Rod, ktorý týmto spôsobom vylosovali, musel obetovať toho zo svojich chlapcov, ktorého vek sa najviac približoval trinástym narodeninám.

Z davu sa ozvalo mrmlanie. Všetci spoznali farby rodu Mokovcov. Kdesi v dave začala zúfalo nariekať nejaká žena. Znovu a znovu kričala: „Xixli! Xixli!“ Ženy v bledohnedých šatkách ju obklopili a utišovali ju.

Xan Pox, stojaci na plochom vrcholci zrezanej pyramídy, si vyžiadal veliteľským pohybom ruky ticho. Znovu siahol do kamennej truhlice, odrecitoval modlitbu a zdvihol ruku s druhou paličkou. Ozvala sa mätež hlasov, všetci hovorili naraz a na spodnom stupni pyramídy sa dali do radostného tanca novici, navštevujúci školu pre budúcich kňazov. Xan Pox sa pozrel na paličku, ktorú držal medzi prstami, a stŕpol. Spoznal na nej farby svojho vlastného klanu. Tvár mu zosivela. Stisol paličku, akoby ju chcel zahodiť do korún stromov v blízkom pralese. Na čele sa mu zjavili hlboké vrásky. Xan Pox pochopil, že lós padol na jeho vlastného syna Yuma, ktorý štyri dni predtým dosiahol vek trinástich rokov.

Yum Pox, druhá obeť, stál s ostatnými novicmi na spodnej plošine červeno pomaľovanej pyramídy, na ktorej sa konal obrad. Na každej strane stálo trinásť novicov a pred nimi, na treťom stupni, ležali veľké kusy dreva – vydlabané kmene stromov. Všetci boli odetí do krátkych bledohnedých bederných zásteriek z kože, zdobenej štvorfarebnými pásmi, a upevnených opaskom z rastlinných vláken. Hruď mali nahú, no každý z nich mal medzi ramenom a prsnou bradavkou vytetovaného okrídleného hada. Had bol modrý. Kukulkanovo znamenie.

Keď Xan Pox vytiahol druhý lós, obrátilo sa všetkých päťdesiatdva novicov ako na akýsi tichý rozkaz k stupňom pyramídy. Drevenými palicami začali tĺcť v rovnomernom rytme do vydlabaných kmeňov. Rytmus bol čoraz naliehavejší, údery rýchlejšie. Xan Pox majestátne zostupoval nadol. Na druhej terase sa na okamih zastavil a pozrel sa Yumovi priamo do očí. Ten na okamih zdvihol hlavu, prikývol ňou otcovi a ďalej uvzato búšil do svojho vydlabaného kmeňa.




Plán

Obaja chlapci, vylosovaní ako obeť Kukulkanovi, sa takmer nepoznali. Xixli z klanu Moka sa učil za kamenára ako kedysi jeho otec. Yum z klanu Pox navštevoval už tretí rok kňazskú školu. Deti robotníkov a deti z kňazských rodín sa stretávali iba v nižšej škole. Tá trvala do desiateho roku, potom sa ich životné cesty rozdelili. Chlapci sa museli rozhodnúť pre budúce povolanie – kamenár, rezbár, kreslič, stolár, staviteľ ciest, lámač kameňa, roľník, drevorubač, poľovník – alebo aj kňaz. To boli najčastejšie možnosti. Do školy pre kňazov prijímali každý rok len päťdesiatdva novicov, z každého klanu jedného. Číslo päťdesiatdva a jeho podiely alebo násobky boli posvätnými číslami boha Kukulkana. Preto stálo na každej strane malej obradnej pyramídy trinásť novicov: 4 x 13 rovná sa 52. Preto aj štyri schodiská na veľkej Kukulkanovej pyramíde mali po deväťdesiatjeden schodov. 7 x 13 je 91. Všetky schody pyramídy dávali navyše počet dní v roku. Štyri schodiská po deväťdesiatjeden schodoch, to je 364. Ak prirátame plošinu na vrchole, kde stojí Kukulkanov chrám, je to 365 dní.

Xixli z klanu Moka bol silný, dobre stavaný chlapec. Mal milú povahu. Už po troch rokoch učenia výborne ovládal kamenárske dláto a drevenú palicu a ako ostatní mladí kamenári robil hrubú prácu na plastikách, na ktorých potom skúsení kamenári dorábali detaily. Pri hrubej práci vznikali len obrysy, zlý úder kladivom sa dal zväčša napraviť. Pri jemnej práci sa dotvárali plastické črty: nosy, líca, pery, ruky a podobne. Tu už mohol chybný úder dláta celú sochu alebo reliéf zničiť.

Po práci Xixli rád hrával pok-a-tok, hru s veľmi ťažkou guľou z plnej gumy. Na rozdiel od nášho dnešného futbalu, ktorý sa hrá nohami a lopty sa môže hráč dotknúť aj hlavou a hruďou, pravidlá pok-a-toku predpisovali čosi iné. Hráč sa nesmel dotknúť gule ani nohami ani rukami tak, že by do nej kopal alebo ju hádzal. Musel ju uvádzať do pohybu rýchlymi pohybmi bokov, lakťov, kolien alebo aj hlavy. Hráči sa za guľou vrhali strmhlav, aby ju mohli udrieť ramenom, predlaktím alebo inou povolenou časťou tela. Hralo sa na poli, zakončenom na oboch stranách zvislou stenou. Na každej stene bol v štvormetrovej výške pevne zabudovaný kamenný kruh. Účelom hry bolo prehodiť plnú gumovú guľu cez kruh a zároveň zabrániť, aby sa to isté podarilo súperovmu družstvu. Trestné body dostával hráč, ktorý do lopty kopol alebo ju udrel dlaňou, či hráč, ktorý dovolil guli, aby sa dotkla zeme. Bola to veľmi rýchla a vyčerpávajúca hra – trvala päťdesiatdva časodielov bez prestávky.

Mládež hrala s guľou, vážiacou tak asi dnešnú libru. Plná gumová lopta pre dospelých hráčov vážila už okolo dnešných dvoch kíl. Pri nesprávnom zásahu lopty si hráč mohol aj zlomiť nosnú alebo inú kosť.

Xixli bol výborný hráč a navyše čestný. Nepotreboval sa predvádzať, ani sa nedopúšťal skrytých faulov. Hralo sa v kožených bandážach, na kritických miestach tela vypchatých slamou. Tým sa zabránilo najhorším pomliaždeninám a zlomeninám. Hlavu chránila vystlaná prilba z korytnačieho panciera. O dva mesačné obehy sa mal Xixli stať kapitánom chlapcov. To však bolo v tejto chvíli preč. Lós určil, že ho obetujú.

Xixli vedel, že niet pred tým úniku. Všade by ho chytili. Aj iné kmene, žijúce v susedstve ich územia, by utečenca priviedli späť. A keby sa obeť nevykonala do dvadsiatichšiestich dní, znamenalo by to strašnú potupu a hanbu pre celý klan. Za všetko, čo by sa nepodarilo, za zlú úrodu, za každé úmrtie aj živelnú pohromu by ostatné rody dávali vinu rodu Mokovcov. Hovorilo by sa, že boh Kukulkan sa hnevá, že ich karhá a trestá, pretože nedostal svoju obeť. To všetko Xixli vedel, vedel o svojej bezmocnosti – no aj tak si začal lámať hlavu jedinou myšlienkou: ako by unikol smrti?

Od chvíle, keď naňho padol lós, správali sa k nemu všetci súkmeňovci s rešpektom a vážnosťou. Ženy ho rozmaznávali a tajne mu podstrkávali kakaové bôby. Vo vtedajšom svete tie bôby mali chýr najväčšej maškrty. Xixli sa za ne vždy milo poďakoval. Vedel, že ľudia s ním súcitia, no napriek tomu mu nik nemôže pomôcť. Od losovania ubehli štyri dni a tak mu zostávalo ešte dvadsaťdva dní do chvíle, keď zomrie ako obeť. Vari naozaj nemôže urobiť nič proti zlému osudu? Chcel žiť, chcel ďalej vynikať v hre s loptou a tesať z kameňa nádherné sochy. Chcel sa ďalej hrať s priateľmi a behať s nimi opreteky. Prečo sa má utopiť v tom mútnom, zapáchajúcom jazere? Zúrivo udrel veľkou drevenou palicou do kameňa, ktorý práve otesával, a ten sa rozpadol na tri kusy. Hneď si uvedomil, čo spôsobil. Z toho otesaného kameňa sa mal stať veľký kruhový kalendár. Mnoho kamenárov už na ňom pracovalo celé týždne. A teraz to mohutné koleso ležalo pred ním na zemi, rozbité na tri kusy. Muselo sa to stať práve jemu! Dvadsaťdva dní pred obetným dňom. Pozeral na tie tri kusy na zemi a v bezmocnej zlosti do nich začal mlátiť kladivom. Roztrieštili sa na stovky drobných úlomkov. „Potvorský kalendár!“ vykrikoval. „Tu máš, ty mizerný kameň!“ zúril a búšil stále znova, kým sa z kruhového kalendára nestala len rozmetaná kamenná drvina. Vedel, že sa dopustil ťažkého previnenia. Prísne sa zakazovalo vedomé poškodzovanie plastík. No čo mu už môžu teraz spraviť? O dvadsaťdva dní musí tak či tak zomrieť. Okrem toho tu sedel na malej drevenej stoličke celkom sám, široko-ďaleko nebolo vidieť iného kamenára. Všetkých odvolali, aby pomohli pri prevážaní obrovského kamenného bloku z pobrežia do vnútrozemia.

V bezmocnom hneve skryl tvár do dlaní a začal usedavo vzlykať. Trvalo pol časodielu, kým sa upokojil a zodvihol zrak. A uvidel, že pred ním stojí Yum, ten kňazský novic, ktorý má umrieť spolu s ním.

Taká hanba! pomyslel si Xixli a najradšej by vzal nohy na plecia. Určite videl, ako som rumádzgal a iste prišiel aj na to, že som úmyselne rozbil to kalendárové koleso. Povie to a budú mnou pohŕdať.

Zdrvene sa zahľadel do zeme. No kňazov syn si kľakol vedľa neho a chytil ho za ruky.

„Neboj sa,“ šepkal, „nikomu nič nepoviem.“ A po chvíľke mlčania ešte priateľsky doložil: „Cítim sa presne tak ako ty. Ani mne sa nechce umrieť!“

Xixli sa pozrel zarazene do očí svojho druha v nešťastí.

„Ty máš strach zo smrti? Veď ty si novic. Myslel som, že vy všetci sa neviete dočkať, aby ste mohli zomrieť na počesť boha Kukulkana!“

Yum ešte stále držal Xixliho drsné ruky:

„Nie je to strach zo smrti, na čo teraz ustavične myslím. Je to neistota, či naša smrť je tou pravou obeťou. Či má vôbec zmysel umierať pre boha Kukulkana!“

Xixli vyskočil tak prudko, že stolička odletela nabok:

„A to mi hovoríš ty, syn najvyššieho kňaza? Čo teda môžeme spraviť, aby sme unikli obetovaniu? Nič! Ani ujsť nemôžeme! Načo vôbec sú tie ľudské obete, to mi vysvetli!“

Obidvaja chlapci si sadli na veľký balvan, ktorý ležal na zemi, ešte neotesaný. Yum bol útlejší ako Xixli. Obaja mali nakrátko ostrihané čierne vlasy a bledohnedú pleť ako všetci ľudia v ich kmeni. Obaja boli bosí a mali na sebe krátke zásterky. Xixli mal sivú kamenársku zásterku, pokrytú prachom z kameňov, ktoré otesával. Yum mal hnedú koženú zásterku so štvorfarebnými pásmi novicov. Od pása nahor boli nahí a Yum mal nad ľavou prsnou bradavkou vytetovaného bledomodrého opereného hada. Tichým no naliehavým hlasom prehovoril teraz Yum:

„Pred dávnym časom, keď náš kmeň ešte vôbec nejestvoval a naši predkovia žili v malých čriedach v lesoch a na pobreží, zatriasla sa jedného rána zem. Ozval sa strašný hluk, podobný rútiacemu sa vodopádu a cez vrcholce stromov sa prehnala búrka, akú ľudia ešte nezažili. Všetci zdesene zaliezali do dier v zemi a do jaskýň. Nechápali, čo sa robí, pretože napriek strašnému hrmeniu a prudkému vetru bolo na modrej oblohe iba zopár obláčikov a vôbec nepršalo, hoci sa blýskalo a hrmelo. Potom spozorovali znamenie na oblohe. Vyzeralo ako biely oblačný had, ktorý mal strieborne sa lesknúcu hlavu a mohutný ohnivý chvost. Na hluk a otrasy zeme si už začali trochu privykať. Aj tak sa však triasli od hrôzy a zakrývali si uši. Potom spozorovali, že strieborná hlava bieleho hada sa pohla a že jeho ohnivý chvost mieri na zem. Pomaly, ale s ešte väčším hlukom ako predtým, sa hlava zniesla na priestranstvo, kde teraz stojí Kukulkanova veľká pyramída. Zrazu nastalo ticho, vietor ustal a na lúke stálo čosi blýskavé. Boloto vysoké ako kaučukovník a malo to mnoho rôznofarebných vypuklín. A ešte z toho trčalo mnoho čudesných konárov na všetky strany…“

„Odkiaľ to všetko vieš?“ prerušil ho Xixli.

„Učili sme sa to už v prvom mesiaci kňazskej školy. Je to prastaré rozprávanie o zostúpení boha Kukulkana na zem. Naši predkovia dokonca tento svoj zážitok zobrazili na stenách posvätných jaskýň v Ko-ha. V ten deň sa začína aj náš letopočet. Teraz je to 4431 rokov od chvíle, keď sa to stalo.“

„A čo to všetko má spoločné s našou smrťou?“ pýtal sa Xixli.

Yum si vložil do úst kúsok palmovej dužiny a pokračoval:

„Keď nastalo ticho a tá čudesná vec už stála na zemi, otvorili sa veľké dvere a boh Kukulkan vyšiel v sprievode troch druhov z tej veci von. Zostúpili po čomsi lesklom, čo sa blýskalo ako šupiny veľkej ryby. Každý z nich niesol skrinku a každý potom kráčal na iný koniec lúky. Tam položili skrinky na zem a vrátili sa do tej čudesnej veci. Dvere sa za nimi zatvorili, akoby nimi hýbala ruka nejakého ducha, a všetko stíchlo. Až keď nadišla noc, odvážili sa ľudia na okraj lúky. Skrinky boli otvorené a ležali v nich nádherné dary: veľké perly, aké naši potápači nikdy nenašli, rôzne povrazy, ktoré sa nedali roztrhnúť a nôž, vyrobený z čohosi, čo bolo tvrdšie ako pazúrik. Naši pradedovia dary nebies prijali a namiesto nich položili do skriniek krásne drevorezby, ale aj kakaové bôby a čistý kaučuk. Keď sa rozbrieždilo, vystúpil boh Kukulkan s troma druhmi z tej čudesnej veci znova a naše dary si vzal. A znovu položili do skriniek perly, šnúry a nože a naši ich znovu vymenili za drevorezby, kakao a kaučuk. Po troch dňoch už Kukulkan a jeho spoločníci nezatvorili dvere tej svojej čudesnej veci. Zostali otvorené a Kukulkan aj s ostatnými bohmi sa utáboril na pažiti.“

„Ako vyzerali tí bohovia?“ spýtal sa vzrušene Xixli.

„Nikto z predkov nevidel ich telá. Ustavične mali na sebe trblietavé obleky, na ktorých boli pripevnené záhadné predmety. Naši pradedovia sa domnievali, že bohovia sú hladní, a preto položili veľké kusy pečeného mäsa a ovocné plody do ich blízkosti. Ale Kukulkan ani jeho druhovia si tú potravu nevzali a všetko jedlo priniesli zas na okraj lúky. Potom naši predkovia usúdili, že by mali bohov nejako pobaviť. Utvorili teda okolo tej čudesnej veci kruh, hrali na flauty a bili na drevené bubny. Zdalo sa, že sa to bohom páči, pretože zrazu sa ozvala z ich čudesnej veci nebeská hudba, akú ľudské ucho ešte nepočulo. Bola ušľachtilá a príjemná a naši predkovia nechápali, kde sa vzala.“

Yum sa odmlčal a ponúkol svojmu kamarátovi kúsok palmovej dužiny. Xixli nevedel, čo na to povedať. Príbeh, ktorý si vypočul, ho zmiatol a ohromil. A ešte vždy nechápal, čo to všetko má spoločné s ich smrťou. Pokojne a presvedčivým hlasom pokračoval Yum v rozprávaní:

„Čoskoro sa prestali Kukulkana a jeho druhov báť. Zvedavých bohov aj tú čudesnú vec, ktorá ešte vždy stála na pažiti, ohmatávali a skúmali. Kukulkan a tí traja ďalší sa na tom zabávali a dávali deťom do úst pokrmy, ktoré boli sladké ako med.

Po niekoľkých dňoch ukázal Kukulkan na jedného urasteného mladíka a posunkami naznačil, že môže vstúpiť do čudesnej veci spolu s ním. Mladík sa volal Chilam-Balam a bol to prvý človek, ktorý vliezol do tej veci. Večer sa vrátil a tváril sa veľmi vážne. Povedal, že Kukulkan a jeho druhovia si želajú každý po dvoch chlapcoch, nie starších ako trinásť rokov, že chlapcov poučia o obdivuhodných veciach a zas ich zdravých vrátia. Naši predkovia Kukulkanovi dôverovali, pretože až dosiaľ nikomu neublížil. Všetci trinásťroční chlapci sa zhromaždili na lúke a Kukulkan si z nich vybral dvoch, ktorí s ním potom vstúpili do tej čudesnej veci. Aj jeho druhovia si vybrali po dvoch chlapcoch. Bolo ich dokopy osem. Chilam-Balam, Xupan, Nautat, Chimalpopoca, Chumayel, Blamquitze, Balamacab a Mahucutah. O dva večery neskôr vystúpil Chilam-Balam znova z čudesnej veci a povedal rodinám, že tá vec je „nebeská loď“ a že pri západe slnka odletí smerom na mesiac. Prísne im prikázal, nech sa skryjú v jaskyniach, aby sa im nič nestalo. O nich že sa nemusia obávať, pretože všetkých osem chlapcov sa zase vráti späť.“

Xixli bez dychu počúval. Cítil, že pravda sa blíži. Cítil, že už sa čoskoro dozvie, prečo musia zomrieť smrťou obetí. Yum ukázal rukou na večerné slnko, ktoré v mútnom opare svetla zapadlo za vrcholce prastromov.

„Všetci urobili, čo im prikázal. Tí najodvážnejší zostali nablízku a pozorovali, ako sa dvere „nebeskej lode“ zavreli. V tej istej chvíli zmizlo aj množstvo konárov, ktoré predtým trčali z čudesnej veci. Potom sa všetko začalo úžasne triasť. Zdesené zvieratá sa rozpŕchli na všetky strany. Ľudia v jaskyniach sa objímali, niektorí si pritískali dlane na uši. Len najstatočnejší videli, ako z „nebeskej lode“ vystrelil mohutný ohnivý chvost, ktorý vyzeral ako žeravý prúd. Kríky lietali vo vzduchu a menšie stromy to vytrhlo zo zeme aj s koreňmi. Potom sa „loď“ vzniesla nad lúku, bola malá ako strieborne sa lesknúci had, potom ešte menšia, asi ako vták, potom ako všie vajíčko a napokon ľuďom celkom zmizla z očí.

Ľudí to združilo, začali žiť spoločne. Vznikli prvé rody. Matky sa síce strachovali o zmiznutých synov, no naši predkovia verili Kukulkanovým slovám. Po päťdesiatichdvoch rokoch, keď už mnohí svedkovia udalosti boli dávno mŕtvi, ozval sa zrazu znova hluk nad oblakmi. Silnel, až sa zmenil na ohlušujúci huriavk. Na oblohe sa zjavil nebeský had. Otcovia zahnali deti do dier v zemi a do jaskýň. „Nebeská loď“ sa zniesla na lúku.

Keď sa hluk utíšil, otvorili sa dvere a blýskavý jazyk, ktorý pripomínal rybie šupiny, sa vysunul z „nebeskej lode“ a spustil sa na zem. Všetci po poriadku zostúpili dole: Chilam-Balam, Xupan, Nautat, Chimalpopoca, Chumayel, Balamquitze, Balamacab a Mahucutah. Aj oni už zostarli a neboli to nijakí chlapci, napriek tomu však vyzerali oveľa mladší ako ich rovnako starí bratia, mali na sebe čudný odev v štyroch farbách a hlavy im chránili tmavé prilby, podobné prilbám z korytnačieho pancieru, aké sa používajú pri hre s gumovou loptou. A na ľavej strane, nad prsnou bradavkou, mal každý modré znamenie opereného hada. To znamenie nemali vtetované do kože, ako to máme dnes my: žiarilo na ich matne sa lesknúcich odevoch.“

„Kukulkan teda dodržal slovo a dopravil chlapcov späť,“ povedal Xixli so zatajeným dychom. „Čo sa potom s nimi stalo a prečo my musíme zomrieť ako obete?“

„Vydrž,“ upokojoval ho Yum. „Tých osem chlapcov, z ktorých teraz už boli muži, sa od Kukulkana a jeho druhov naučilo nesmierne množstvo vecí. Vedeli všetko o kalendári, o hviezdach, o číslach a čase. Aj rečou obyvateľov neba sa naučili hovoriť. U nich sa potom celý kmeň vyučil v remeslách a vedách. Niektorí sa od nich naučili ovládať aj písmo, ktorým vrchní kňazi ešte dnes vedia písať a vedia ho čítať. Priviezli so sebou semená nových plodín a vysvetlili ľuďom, ako treba obrábať polia. Neskôr sa oženili a založili klan kňazov. A pretože boli s Kukulkanom v „nebeskej lodi“ päťdesiatdva rokov, vybrali si päťdesiatdva chlapcov, ktorí museli navštevovať celkom inú školu ako ostatní. Z tých päťdesiatichdvoch sa stali prví náčelníci päťdesiatichdvoch klanov. Tých osem, ktorí odišli a zase sa vrátili Kukulkanovou „nebeskou loďou“, ešte tvrdilo, že boli na mesiaci a na iných svetoch. Mesiac a zem sú vraj gule a mesiac vraj krúži okolo zeme a zem okolo slnka. Vraj zem obleteli trinásťkrát, až potom sa zniesli na našu lúku.“

Yum zmĺkol. Aj Xixli sa zahĺbil do myšlienok. Slnko už zapadlo, od chatrčí vietor privieval korenistú vôňu opekaných kukuričných placiek. Svrčky vyhrávali a kdesi v korunách stromov sa ozýval krik opíc. Xixli pochopil takmer všetko, čo Yum porozprával. Nechápal síce, ako mohol Kukulkan so svojou „nebeskou loďou“ obletieť zem – no o to ani tak nešlo. Bohovia vedia urobiť aj nemožné veci. To najdôležitejšie však, čo chcel pochopiť, ešte vždy nechápal: prečo majú umierať obetovaní chlapci kvôli bohovi Kukulkanovi? Yum vytušil, na čo Xixli myslí:

„Jednej noci vzbĺkol na nebi veľký požiar a na zem padali obrovské kamene. Chilam-Balam vysvetlil päťdesiatimdvom náčelníkom rodov, že padajúce kamene sú meteory, úlomky z roztrieštených svetov. Všade tam, kde vidíme v noci hviezdy, sú totiž vraj v skutočnosti iné svety. Jeden z kameňov, mimoriadne veľký a žeravý, sa zaryl do zeme práve tam, kde dnes leží posvätné jazero. Žeravý kameň vyhĺbil v zemi jamu, v ktorej je teraz voda. Aj to je príčina, prečo sa naše mesto volá ‚Chichén Itzá‘’Chi‘ značí ‚blízko pri‘ a ‚chén‘ je ‚studňa‘. Takže ‚Chichén Itzá‘ neznamená nič iné len ‚blízko pri studni Itzá‘.

Celé mesiace sa z jamy dymilo, akoby bol dole oheň. Voda pomaly presakovala z bočných stien do nového jazera a oheň uhasila. Potom sa zrazu na oblohe zjavil Kukulkan a jeho druhovia. Neprileteli na veľkej ‚nebeskej lodi‘, ale len na malom ‚ohnivom voze‘, na ktorom sa prevážali ako na nejakej živej stoličke. Chilam-Balam a ostatní kňazi mali z Kukulkanovej návštevy veľkú radosť. Dorozumievali sa navzájom rečou bohov.

Keď potom predstúpil Chilam-Balam pred svoj ľud a vedľa neho stál bohKukulkan v žiarivom odeve, bol to očarujúci pohľad. Chilam-Balam oznámil, že v jame leží čosi, čo prišlo z neba a čo patrí Kukulkanovi. Vyzval, aby sa prihlásili dvaja statoční plavci, ktorí by boli ochotní potopiť sa do jazera. Vzali by so sebou malé skrinky a na dne jazera by ich upevnili. Prihlásilo sa mnoho chlapcov, všetci chceli Kukulkanovi poslúžiť. Ten si však vybral iba dvoch svalnatých mládencov, dobrých plavcov. Chilam-Balam každému z nich odovzdal skrinku, v ktorej bola uväznená ‚vnútorná sila‘. Ľudia sa zhromaždili okolo jazera. Aj Kukulkan a jeho druhovia boli pri tom. Mladíci skočili do vody, zamávali ešte raz skrinkami v ruke a potom sa ponorili. Keď sa po jednom časodieli nevynorili, Kukulkan a jeho druhovia veľmi znepokojneli. Kukulkan sa poponáhľal k ‚ohnivému vozu‘, vzlietol s ním a zniesol sa tesne nad jazero. Vo svojom žiarivom odeve sa spustil na nepretrhnuteľnej šnúre z ‚voza‘ do jazera.,Ohnivý voz‘ sa ďalej vznášal nad vodou. Keď sa Kukulkan vynoril, v každej rukavici zvieral bezvládne telo jedného z chlapcov. Ľudia boli smutní. Domnievali sa, že chlapci sa utopili.

Kukulkan preletel so svojím ‚ohnivým vozom‘ zase na lúku a jeden z jeho druhov sa začal zaoberať bezvládnymi telami. Nevieme, akú božskú moc použil, no obaja chlapci zas otvorili oči.

Ozval sa nadšený krik ľudí. Všetci chválili a velebili Kukulkana a jeho druhov. Všetci od radosti hrali na flauty a spievali tri dni a tri noci. Na vlastné oči sa presvedčili, že boh Kukulkan a jeho druhovia vedia premôcť dokonca aj smrť.“

Xixli sa zamyslel:

„To všetko si sa naučil v kňazskej škole?“

„Áno a ešte oveľa viac. V prvých dvoch rokoch školy sa každý žiak dozvie mnoho o tom, čo sa stalo v minulosti, o hrdinských činoch našich predkov a o tajuplnom konaní bohov. Kňazi hovoria, že bohovia prikázali, aby sa tieto vedomosti nikdy nezabudli. Máme si ich odovzdávať z generácie na generáciu. Preto tí, čo poznali písmo, zaznamenali všetky staré príbehy do kníh: aby si budúci ľudia pripomínali, kto bol Kukulkan a jeho druhovia a za čo všetko, dobré a užitočné, im vďačíme.“

„Keď si usporadúvam v hlave všetko, čo si mi rozprával, vidím, že Kukulkan a jeho druhovia boli dobrí bohovia, ochotní pomáhať ľuďom. Prečo teda my dvaja sa musíme o dvadsaťdva dní dať utopiť?“

Yum sa zamyslel:

„To je práve to, nad čím teraz rozmýšľam aj ja – a takisto môj otec.“

„Aj tvoj otec?“ skočil mu trošku ironicky do reči Xixli. „Veď práve tvoj otec ťahal lósy a poslal nás na smrť! Mohol predsa urobiť rázne rozhodnutie a obetný obrad zrušiť už predtým!“

„Nevidíš to správne,“ upokojoval ho Yum. „Môj otec je síce najstarší kňaz, no nijaký veliteľ. Rada najvyšších kňazov má trinásť členov a stane sa len to, o čom rozhodne väčšina z nich.“

Xixli prudko odporoval:

„Ale veď všetkých trinásť musí veľmi dobre vedieť, že Kukulkan nikdy nijakého človeka neusmrtil. Načo je teda dobrá naša smrť?“

Yum, napriek tomu, že bol iba trinásťročný, vedel už naozaj veľa. Mal výbornú pamäť a v kňazskej škole to bol druhý najlepší žiak. Trinásťročný človek v tých časoch nebol už nijaké dieťa. Už od desiateho roku života sa pokladali chlapci aj dievčatá za „mladých dospelých“, ktorí majú už vlastné úlohy a vlastnú zodpovednosť. Život bol krátky a v štyridsiatke mohol byť človek dedkom. Yum teraz drevenou paličkou nakreslil na zem kruh a povedal:

„Počkaj, rozpoviem ti, ako sa začalo obetovávanie ľudí. Keď Kukulkan tých dvoch potápačov vytiahol z jazera a oživil ich, ľudia to tri dni oslavovali. Kukulkan a jeho druhovia zatiaľ stále znova vzlietali nad okrúhle jazero, akoby niečo hľadali. Potom požiadali oboch plavcov, aby sa do jazera ešte raz potopili a aby každý z nich pripevnil k bočnej skalnej stene malú skrinku. Aby sa im nič nestalo, boli pripútaní k pevnej šnúre, pomocou ktorej ich bolo možné kedykoľvek vytiahnuť nahor. Okrem toho im Kukulkan dal dve malé žlté rúrky, ktoré si museli pevne zastrčiť do nosných dierok. Rúrkami mohli dýchať aj pod vodou, len nesmeli otvoriť ústa. S hrdosťou sa obaja plavci pred očami všetkých potopili do jazera a keď sa po štyroch časodieloch vynorili nad hladinu, smiali sa a boli v dokonalom poriadku. Skrinky položili do dvoch výklenkov v bočnej stene. Chilam-Balam prikázal ľuďom, aby sa vzdialili, pretože zem sa zakrátko začne otriasať. Aj sa tak stalo. Ozval sa mocný výbuch, voda sa spenila a vyšpľachla až po vrcholce stromov. Kukulkan a jeho druhovia nasadli do ‚ohnivého voza‘ a vzniesli sa do výšky desiatich stromových dĺžok nad koruny stromov. Potom spustili nepretrhnuteľnú šnúru na dno jazera a vytiahli hore čudesný, neforemný predmet. Neskôr uložili do zeme akúsi truhlicu. V ďalší deň priplávala veľká ‚nebeská loď‘ a neforemný predmet zhltla. Kukulkan a jeho druhovia sa rozlúčili s Chilam-Balamom a všetkými ostatnými. Kukulkan sľúbil, že sa niekedy zas vráti, a vyzval kňazov, aby dodržiavali jeho príkazy a nikdy nezabudli na to, čo sa stalo. Potom ‚nebeská loď‘ s obrovským rachotom zmizla nad kopcom Hacavitz.

Odvtedy ubehlo 3913 rokov. Kňazi roky presne zaznamenávali a každých päťdesiatdva rokov očakávali Kukulkanov návrat, už sa však neukázal. Zarmútení kňazi sa domnievali, že sa Kukulkan rozhneval, pretože ľudia vždy zas a znova porušovali jeho príkazy. Čoraz častejšie sa rozpomínali na tých dvoch mladíkov, ktorí sa potopili do jazera a ktorých Kukulkan zas oživil. Najskôr naši predkovia obetovali iba zlato, striebro, perly a červenú kukuricu, aby uzmierili boha. No keď sa Kukulkan stále neukazoval, rada trinástich kňazov rozhodla, že každých päťdesiatdva rokov treba do jazera zvrhnúť dvoch chlapcov, ktorí by vyhľadali Kukulkana a poprosili ho, aby sa vrátil. Kňazi verili, že sa chlapcom pod vodou nič nestane, pretože Kukulkan tých prvých dvoch potápačov oživil. Teraz už chápeš, o čo im ide aj v prípade našej obete?“

Obaja chlapci mali bystrý rozum a – hoci to nepovedali nahlas – tušili, že sa všetci obetovaní chlapci v tom mútnom zapáchajúcom jazere utopili. To predsa Kukulkan nikdy nežiadal! Obetovať živého človeka, to bolo strašné nedorozumenie, ktoré vzniklo v storočiach temna, keď sa ľudia prehrešovali proti Kukulkanovým príkazom. Ale ako sa mali z toho diabolského kruhu dostať?

Pomaly sa zmrákalo. Xixli a jeho nový priateľ Yum sa uberali cestou k chatrči Xixliho rodičov. Matka sa úctivo poklonila, keď sa vo svetle ohňa zjavil žiak kňazskej školy. Ponúkla mu pečené kukuričné placky, sladké zemiaky, varenú králičinu a med. Yum sa poďakoval a zaželal jej dlhý život. Nebolo to veľmi vhodné, pretože Xixliho matka v tom čase nemyslela na nič iné, iba na blízku smrť svojho syna. Začala plakať a vrhla sa na zem. Yum sa zachoval ako skúsený kňaz. Keď jej dal požehnanie a odrecitoval upokojujúcu modlitbu, sklonil sa k nej a povedal s vážnou tvárou:

„Xixli ostane nažive – a ja takisto!“

Po týchto slovách si Xixliho matka nechápavo zotrela slzy z očí. Hľadela striedavo na Xixliho a na Yuma:

„Si novic a poznáš teda pravdu svojich slov!“

Yum prikývol: „Obaja skočíme do jazera a obaja to prežijeme. Poznám pravdu svojich slov!“

Až teraz Xixli pochopil, že Yum má nejaký plán, pretože žiaci kňazskej školy nikdy neklamú. Jeho srdce začalo búchať ako pri hre s loptou, krv sa mu nahrnula do slúch, drsné dlane mu zvlhli. Vystrčil Yuma z chatrče, vzal si horiaci kus dreva a poodišiel o päť stromových dĺžok do ústrania, Na malom priestranstve bolo ticho, všetci kamenári boli ešte stále vzdialení, zamestnaní prepravou kamenného bloku. Yum si sadol na kladu. Xixli prihodil niekoľko suchých konárikov na svoj horiaci kus dreva a posadil sa vedľa neho.

„Ako to prežijeme? Prezraď mi to, prosím ťa!“

Yum nakreslil do hliny kruh. „Toto je jazero,“ povedal pokojne. „Asi jednu stromovú dĺžku pod vodou vedie štôlňa smerom na východ.“ Nakreslil dve čiary, vychádzajúce z jazera. „Musela vzniknúť vtedy, keď potápači pripevnili pod vodou tie dve skrinky. Neskôr kňazi štôlňu pretiahli ďalej, takže teraz má šesťdesiat stromových dĺžok a vedie priamo pod veľkú Kukulkanovu pyramídu. Tam ústi do jaskynky, ktorej ktosi dal meno Jaguária jaskyňa. Z Jaguárej jaskyne vedie päťdesiatdva stupňov nahor, ku Kukulkanovmu chrámu na vrchole pyramídy.“

Xixli najprv stratil reč. Po chvíli sa začal smiať a spýtal sa takým tónom, akoby to Yum nemal v hlave všetko v poriadku:

„Odkiaľ to všetko vieš? Aj toto vás učia v kňazskej škole?“

Yum nechápal, čo je tu do smiechu:

„Viem to od otca a on to zase vie z Chilam-Balamových starých kníh.“

Obaja mlčali. Ohníček vrhal na ich tváre nepokojné tiene. Na oblohe sa trblietalo nespočetné množstvo svetelných bodov, možno tam kdesi boh Kukulkan počúval ich rozhovor. Konečne Xixli zamyslene povedal:

„Som dobrý plavec a viem sa aj potápať – a ty?“

„Budem potrebovať tvoju pomoc,“ odpovedal ticho Yum. „Vôbec neviem plávať. V kňazskej škole sa na šport nepamätá.“

Xixli odpovedal pomaly a rozvážne:

„Ak je štôlňa jednu stromovú dĺžku pod hladinou, tak je plná vody. Kým doplávame do Jaguárej jaskyne pod pyramídou, zadusíme sa. Tá štôlňa je pridlhá.“

„Nezadusíme sa!“ odpovedal pokojne Yum a ústa mu roztiahol šibalský úsmev. „Kukulkan nám zanechal darček, s ktorým sa dá dýchať aj pod vodou. Spomínaš si na tie rúrky, ktoré museli mať potápači v nose? V posvätnej jaskyni Jatz-laan sa uchováva ešte šesť takých rúrok. Vezmeme odtiaľ štyri, dve pre každého!“

Teraz Xixli plán pochopil. Musí sa vydariť! No počkať! Keď sa obaja po obetnom obrade vynoria z vody živí, kňazi ich znova vrhnú do jazera. Xixli sa zdôveril Yumovi so svojimi pochybnosťami.

„To práve neurobia. Až dosiaľ každých päťdesiatdva rokov obetúvali chlapcov, pretože sa čakalo, že Kukulkan ich zase živých vráti späť. My budeme prví, ktorí sa dôstojne a plní vďaky vrátime. Zostúpime z vrcholu Kukulkanovej pyramídy a všetci nás uzrú. Strhne sa obrovské nadšenie a nezmyselné obetúvanie konečne prestane. To je dôvod, prečo nám môj otec pomáha. Chápeš? On chce, aby sa obetný kruh konečne uzavrel.“ Xixli konečne pochopil. Obaja priatelia, hoci sa poznali ledva pol dňa, položili si navzájom ruku na ruku. Netušili, že všetko sa skončí celkom inak.




Obetný obrad

Obetný deň bol pre oboch hrdinov dňa, Xixliho a Yuma, mimoriadne namáhavý. Museli sa dôkladne umyť a s prvými slnečnými lúčmi sa dostaviť do chrámu Chilam-Balama a jeho druhov. Tam kňazi obom namaľovali na čelá Kukulkanovo znamenie, modrého opereného hada. Potom museli, sprevádzaní novicmi, navštíviť všetkých päťdesiatdva klanov a rozlúčiť sa.

V sídle každého klanu sa konala malá ceremónia, ktorá nesmela trvať dlhšie ako trinásť časodielov. Všetko muselo prebehnúť rýchlo a klany museli byť na to pripravené. Žiak kňazskej školy, pochádzajúci z príslušného klanu namaľoval Xixlimu a Yumovi na telo štyrmi zastrúhanými brkmi farebný znak svojho rodu. Náčelníci im radili, ako sa majú správať pri stretnutí s Kukulkanom a napokon každý rod oboch chlapcov bohato obdaroval. Chlapcom to síce nemohlo pomôcť, pretože mŕtvym sú dary na nič, dary však mali zmierniť bôľ pozostalých v oboch rodinách – v každom z nich bude po obetnom obrade chýbať jeden pár rúk. A tak novici vliekli vrecia, ustavične ťažšie, plné najrôznejších darov a pred nimi kráčali dvaja lúčiaci sa mladíci, ktorí zas boli čoraz farebnejší. Každý klan naniesol na ich telá štyri farby – len vždy v inom zoskupení. Štvorec klanu kamenárov bol červeno-modro-zeleno-žltý. Vlnovky klanu lukostrelcov šli v poradí zelená-zelená-žltá-žltá. Trojuholník roľníckeho klanu žlto-modro-zelený, s červeným kruhom uprostred. Valec klanu rezbárov bol hnedý a mal tri farebné diagonály. Keď mali chlapci krátke obrady u jednotlivých klanov za sebou, vyzerali ako papagáje – tak neuveriteľne pestro boli pomaľovaní farebnýmiznakmi. Okrem tvárí a pohlaví im celá pokožka žiarila od tej farebnej symboliky. Tvár im mal právo pomaľovať iba kňazský klan. Ráno im kňazi namaľovali opereného modrého hada na čelá – večer však, počas obetného obradu, im mali na tváre pribudnúť aj značky ôsmich mladíkov, ktorých pred dávnym časom Kukulkan a jeho druhovia zasvätili do nových vedomostí: kňazi im mali večer namaľovať na líca, uši, zátylky a krky značky Chilam-Balama, Xupana, Nautata, Chimalpopoca, Chumayela, Balamquitza, Balamacaba a Mahucutaha.

Vlastný obetný obrad sa konal večer a znamenie na skok do obetného jazera mali dať kňazi, ktorí mali službu na veľkej Kukulkanovej pyramíde. Keď kňazskí astronómovia pred dávnymi časmi plánovali stavbu veľkej Kukulkanovej pyramídy, riadili sa pri tom veľmi presnými astronomickými vzťahmi. Pyramídu umiestnili do krajiny tak, aby ľuďom každý rok pripomínala zostúpenie živého Kukulkana na zem. Prebiehalo to takto:

V prvý jarný deň vrhalo zapadajúce slnko žiarivý zväzok svetiel a tieňov presne na okraj schodiska pyramídy. Hru svetiel a tieňov vyvolávali hrany deviatich plošín, nad ktorými sa pyramída týčila. Čím hlbšie slnko klesalo, tým vyššie stúpali nahor po schodisku záblesky svetla aj mihot tieňov. Presne ako na hojdačke, ktorej jeden koniec stúpa nahor, do vzduchu, kým druhý klesá na zem. Boh Kukulkan stúpal na nebesia. V prvý deň jesene toto divadlo prebiehalo opačným smerom. Pri východe slnka vznikla na protiľahlom schodisku rovnaká hra svetiel a tieňov. Čím vyššie slnko stúpalo, tým hlbšie klesal zväzok svetiel a tieňov nadol po schodoch, až sa konečne na najspodnejšom stupni spojil s Kukulkanovou hlavou.

Yum si spomenul na slová svojho otca, ktorý mu veľa ráz dôrazne pripomínal, že astronomické zameranie pyramídy je ustavične sa vracajúce posolstvo pre budúcnosť. Aj keby azda budúce generácie na všetko zabudli, keby vojny alebo prírodné katastrofy zničili posvätné knihy, svetelné divadlo na pyramíde pretrvá. Na začiatku jari bude Kukulkan večer stúpať po schodoch pyramídy nahor – a začiatkom jesene zostupovať nadol k ľuďom.

Medzi týmito dvoma dátami, začiatkom jari a začiatkom jesene, je stoosemdesiatdva dní, čo zodpovedá štrnástim obdobiam po trinástich dňoch. Tak malo všetko svoj matematický aj kalendárny význam.

Už za skorého popoludnia sa začali zhromažďovať muži okolo posvätného jazera. Mladší dokonca vyliezali na okolité stromy, nikto nechcel to obetné divadlo prepásť. Ženy a dievčatá vrúbili „obetnú cestu“, ktorá viedla z Chilam-Balamovho chrámu, pozdĺž Kukulkanovej pyramídy, priamo k posvätnému jazeru. Drevorubači a tesári tam postavili konštrukciu s akousi „skokanskou doskou“.

Bolo už tridsaťdeväť časodielov pred západom slnka v deň, keď sa začínala jeseň. Xixli a Yum dostali posledné farebné značky na líca a na krk. Obaja si vôkol bokov odeli bledomodré bederné zásterky. Na čele sprievodu kráčali novici, za nimi päťdesiatdva kňazov a uprostred nich dve obete: Xixli a Yum. Sprievod kráčal „cestou obetí“ okolo plačúcich a vzdychajúcich žien. Keď míňal Xixli svoju matku, pozrel sa jej rovno do očí a usmial sa na ňu. Pred Kukulkanovou pyramídou zamrmlali kňazi modlitbu a potom sprievod pokročil až ku konštrukcii na brehu posvätného jazera.

Novici obklopili stavbu. Kňazi vystúpili na prvú plošinu, Xixli a Yum sa vyšplhali popri nich na druhú plošinu, kde bola „skokanská doska“. Za nimi dôstojne vystúpil už iba Xan Pox, najstarší kňaz a Yumov otec. Keď si zastali na plošine, ľudia stíchli. Plní očakávania hľadeli muži na drevenú konštrukciu, iní pokukovali k vrcholu pyramídy, odkiaľ malo prísť znamenie na vykonanie obete.

Xan Pox mal na sebe červenožlté, perím zdobené rúcho, pretkané hviezdnou oblohou. Na čele mu žiaril modrý operený had, Kukulkanovo znamenie. Teraz urobil niekoľko krokov smerom ku Xixlimu a vystrel k nemu ruky. Nik z divákov nepostrehol, že do Xixliho rúk vložil dve malé žlté rúrky. Boli hrubé len asi ako malíček a ani nedosahovali dĺžku malíčka. Boli mäkké, akoby ich vytvorili akousi kombináciou gumy a špongie. Bez toho, aby to kňazi na spodnej plošine konštrukcie mohli začuť, Xan Pox zašepkal:

„Ústa treba mať zavreté! Dýchať len nosom! Teraz si kľaknite. Nech vás chráni Kukulkan so svojimi druhmi!“

Chlapci splnili príkaz. Na konci „skokanskej dosky“ si obaja kľakli a sklonili hlavy do dlaní. Nepozorovane si každý strčil rúrky do nosných dierok. Za nimi Xan Pox zdvihol dlane k nebu. Veľkým hlasom zvolal: „Nebeský Kukulkan! Vznešený učiteľ našich predkov! Už čoskoro navštíviš náš kmeň, ako si to urobil za dávnych čias. Prijmi týchto nevinných chlapcov za svojich zvedavých žiakov. Pouč ich, ako si poučil pred dávnym časom Chilam-Balama, Xupana, Nautata, Chimalpopoca, Chumayela, Balamquitza, Balamacaba a Mahucutaha!“

Okolo búšili novici do dutých kmeňov. Na druhej strane, na schodoch pyramídy, sa kĺzali okrídlené hady zo svetla a tieňov čoraz hlbšie. Potom zažiaril vrchol pyramídy v žiarivo červenej večernej zore. Kňaz, ktorý stál hore, priložil horiacu pochodeň ku kôpke vlhkej slamy. Závoj dymu zastrel slnečný svit a stúpal na oblohu ako kedysi Kukulkanov „ohnivý voz“. Bubny spustili posledné a najmohutnejšie vírenie. Do dvíhajúceho sa hluku sa ozval Xan Pocov hlas, počuteľný len pre chlapcov:

„Teraz!“

A zároveň mu ruky klesli nadol. Vôkol jazera zazvučal výkrik z mnohých hrdiel, Xixli a Yum sa zdvihli z kolien na nohy a vrhli sa so zatvorenými ústami do jazera. Užasnutí diváci videli, ako sa chlapci pri skoku držali za ruky. Potom sa za nimi špinavá, vlažná voda zatvorila.

Xixli už vopred upozornil svojho priateľa, že na plávanie potrebuje voľné ruky aj nohy. Preto bolo treba, aby sa ho Yum pevne chytil iba za šnúru zásterky. Voda bola taká mútna, že nevideli vôbec nič. Xixli nahmatal Yumovu ruku a naznačil mu, kde má zakvačiť prsty. Yum hneď pochopil, prestal divo mávať rukami a pevne chytil šnúru priateľovej zásterky. Len neotvoriť ústa, vravel si v duchu Xixli a pokúsil sa zľahka potiahnuť nosom. Obidve rúrky v jeho nosných dierkach sa nafúkli. Zväčšili sa ako vyschnutá špongia, ktorá nasakuje vodu. No napodiv – do nosa mu nevnikla ani kvapka. Rúrky utesnili nosné dierky ako vyschnutý med. S chuťou do seba vdychoval Xixli vzduch a skúšal ho zase nosom vydýchnuť. Na jeho údiv to šlo bez problémov. Rúrky vypúšťali spotrebovaný vzduch von – a aj napriek tomu nedovoľovali vode vnikať do nosa. Kukulkanov zázrak!

Xixli sa upokojil. Teraz, keď vedel, že dýchanie funguje, plával mohutnými tempami popri stenách jazera a držal sa v hĺbke asi jednej stromovej dĺžky pod hladinou. Pri každom pohybe cítil Yumovu váhu – priateľ sa ho kŕčovito držal za zásterku. Aj Yum zistil, že sa rúrkami dá výborne dýchať. Konečne Xixli nahmatal stenu jazera. Kde je priečna chodba? Zdalo sa mu že oboplával celé jazero, no nijaký otvor sa nikde nezjavil. Akodlho sa bude rúrkou dať dýchať? Rúčkoval po hrboľatej skalnej stene čoraz hlbšie. Stálo ho to veľa síl, pretože obe telá mali tendenciu stúpať nahor, spôsoboval to vzduch v pľúcach. Ešteže mal z loptovej hry dobrý tréning. Mal výdrž a nevzdával sa. Znova plával okolo stien jazera. Kde v pekle je tá bočná štôlňa? Už dávno stratil orientáciu a nevedel, v ktorom smere sa nachádza východ. Náhle ho Yum štuchol kolenom. Xixli sa obrátil a videl, že Yum ukazuje hlavou nadol. S vynaložením posledných síl sa Xixli dostal ešte hlbšie a nahmatal nohou akýsi otvor. Ešte trochu hlbšie – a už mal v otvore obidve kolená! Ešte pol mužskej dĺžky – a už bola v bočnej chodbe jeho hlava i jeho hruď. Siahol po Yumových rukách a naznačil mu, aby sa ho pustil. Potom pomaly vliezol do chodby a vtiahol Yuma za sebou.

Spočiatku mohli v chodbe stáť vedľa seba, voda tu bola o čosi menej mútna ako v jazere. Tápavo prenikli ďalej do štôlne, no tá sa ustavične zužovala a steny boli čoraz hladšie. Potom už liezli po štvornožky, ale štôlňa sa nakoniec zúžila na šírku dutého kmeňa. Sunuli sa teda za sebou tesne pozdĺž stien. Voda zrazu zosvetlela a Xixli spozoroval dve stromové dĺžky pred sebou modravé svetlo, ktoré sa zjasňovalo a zase tmavlo. Čosi pred nimi pulzovalo ako srdce. Vtom si Xixli uvedomil, že vzduch v nosných rúrkach začal ubúdať. Nemohol sa obrátiť, pretože za ním liezol Yum a úzky otvor, cez ktorý liezli, znemožňoval akýkoľvek obrat tela. Dovtípil sa však, že vzduch sa iste míňa už aj jeho priateľovi. Xixli pevne stisol pery a posúval sa zo všetkých síl k svetlu. Teraz už nedostával nijaký vzduch, krv mu bila v spánkoch, hlava sa išla rozoskočiť. Ešte spozoroval, že sa ho zmocňuje akýsi prúd, a niekoľko ráz sa skrútil okolo vlastnej osi. Potom sa prudko vynoril z vody ako kus vyschnutej kôry.

Xixli otvoril ústa a zhlboka sa nadýchol. Kým sa stihol rozhliadnuť, vyplával vedľa neho na hladinu Yum. Bol v bezvedomí a Xixli ho zaraz odtiahol k čomusi, čo sa podobalo brehu. Tam nahmatal schod a s námahou a fučaním naň Yuma prevrátil. Bola tam tma ako v najtemnejšej noci. Modré svetlo zmizlo. Bol tu však vzduch a bol čistý a svieži. Xixli obrátil svojho druha na brucho, nahmatal jeho tvár a vytiahol mu rúrky z nosa. Yum začal kašľať a lapať po dychu. Aj Xixli si vybral rúrky z nosa a dával pozor, aby sa Yum neobrátil zas na chrbát.

Konečne Yum začal dýchať normálne. Xixli sa dotkol jeho tela a spýtal sa:

„Počuješ ma?“

„Áno!“ ozvalo sa z tmy. „Kde to sme?“

„Niekde pod zemou, kde je vzduch! Musí tu byť ešte ďalší vchod, nielen ten pod vodou. Aj ty si videl to modré pulzujúce svetlo? Čo to bolo?“ Yum ešte vždy Pokašliaval. Zdalo sa, že vypľúva vodu.

„Videl som ho, ale skôr, ako som sa k nemu mohol dostať, som stratil vedomie.“ A po krátkom premýšľaní dodal: „Otec o tom pulzujúcom svetle iste nič nevedel, ináč by mi to bol povedal!“

Chlapci mlčali a ešte vždy zhlboka odfukovali. Konečne povedal Xixli:

„Musíme sa odtiaľto dostať. Poďme tým smerom, odkiaľ vanie vzduch! Vzduch nás privedie na povrch!“

„Máš pravdu,“ povedal Yum. „A hlavu drž sklonenú, lebo v tejto tme len ťažko včas zbadáme trčiace skaly. A ešte čosi: nesmieme stratiť kontakt! Možno, že sú tu bočné chodby alebo dokonca trhliny v skalách a skôr, ako sa nazdáme, môže jeden z nás druhému zmiznúť!“

Xixli bol spomedzi nich väčší praktik. Yum zase intelektuál. A tak sa Xixli s pomocou hmatu pohyboval vpred pozdĺž temných stien a Yum sa zas, ako pri plávaní, pridŕžal šnúry jeho zásterky. Čoskoro pochopili, že priestor ohraničujú hladké a kĺzké kolmé steny. Dole bolo vodné koryto, z ktorého unikli, potom tri schody a potom kolom dokola nič iné, len múr z vyhladených kameňov.

„Hromtopiekol!“ zaklial Xixli. „Nie je tu nijaký východ. Sme tu uväznení, pretože cez vodu späť sa už nedostaneme.“

Yum premýšľal. Potom navrhol, aby mu Xixli vyliezol na plecia:

„Možno je východ trošku vyššie ako naše hlavy!“

Nie je ľahká vec vyliezť niekomu na plecia v tmavom priestore, uprostred vlhkých a kĺzkých stien, najmä ak Yumovi chýbala aj sila aj obratnosť. Xixli sa niekoľko ráz zošmykol, no napokon sa mu podarilo vztýčiť.

„Teraz sa pohybuj celkom pomaly, krok za krokom, a ustavične tvárou k stene,“ prikazoval Yumovi. „Nesmiem spadnúť, v tejto tme by som si ľahko mohol rozmlátiť lebku alebo polámať kosti!“

Zľahka, pomaly sa Yum pohyboval pozdĺž steny. Rýchlo a namáhavodýchal, pretože Xixli, stojaci na jeho pleciach, poriadne zaťažoval jeho chrbtovú kosť aj kolená. Teraz sa ukázalo, že Yum nemá v svaloch nijakú silu. Obaja sa vopred dohovorili, že bude lepšie, keď Xixli bude hore a Yum ho ponesie. Keby naozaj tam nad sebou našli otvor, musel by tam vliezť ten silnejší z nich a slabšieho potom vytiahnuť za sebou. Yum nahlas oddychoval a tu a tam zastonal. Predsa však tvrdošijne a statočne tápal krok za krokom ďalej pozdĺž hladkej steny.

„Tu čosi je! Nejaký výklenok alebo výstupok! Dostanem tam ruky!“ zvolal Xixli zhora. „Zostaň stáť tam, kde si, aby som tvoje plecia zase v tej tme našiel!“

Vďaka hre s loptou mal Xixli mimoriadne vyvinuté svaly na predlaktiach. Vytiahol sa nahor, prehol sa v páse a končekmi prstov nahmatal akúsi nerovnosť. Zaťal do nej prsty, uvoľnil si druhú ruku a vystrel ju pred seba. Podarilo sa mu zachytiť sa akéhosi hrbolca, pevne sa k nemu pritiahol a súkal sa ako had čoraz ďalej. Že si pri tom zodrel kožu na ľavom predlaktí, na to prišiel až neskôr. Konečne ležal celým telom vo výklenku. Pomaly vstával, aby zistil výšku výklenku. Na svoju veľkú radosť sa mohol vystrieť v celej svojej výške. Opatrne urobil niekoľko krôčikov dopredu a hneď narazil na schod. Tu bol východ!

Veľmi opatrne, aby na nič nenarazil, sa obrátil, ľahol si na brucho a liezol späť:

„Si tu, Yum?“ zavolal do hĺbky.

„Pravdaže! Stojím stále na tom istom mieste! Čo si našiel?“

Xixli mu všetko vysvetlil. Potom mu prikázal, aby vystrel ruky dohora. No nech vysúval hornú časť tela z výklenku ako chcel – Yumove ruky pod sebou nedočiahol. Nakoniec si vyzliekol zásterku.

Roztiahnutými nohami sa zaprel do bočných stien, spustil šnúru zásterky nadol a mával ňou, kým neucítil, že ju Yum zachytil.

„Teraz pomaly, len pomaly, aby si ma nestiahol a aby som sa nezrútil do hĺbky!“

So zaťatými zubami a s nesmiernym úsilím ťahal Xixli šnúru, až napokon mohol Yuma chytiť za ruku. Ten dvakrát vykríkol a zastonal, pretože aj on si rozrezal kožu na predlaktí o ostrú hranu skaly. Konečne ležal aj on hornoučasťou tela vo výklenku. Obaja priatelia teraz ležali celí spotení jeden cez druhého a oddychovali ako po ťažkom zápase v ringu. Pomaly sa vystierali. Yum prerývane povedal:

„Ctihodný Kukulkan… veľký Kukulkan… nech sme kdekoľvek, pomôž nám, prosím ťa, na svetlo!“

Cítili slabý prievan, ktorý vial pri ich nohách. S rukami vystretými dopredu hmatali ako slepci ďalej pred sebou. Príkre schody viedli nahor, no čím vyššie obaja stúpali, tým vlhkejší a zatuchnutejší bol vzduch. Zrejme tam dole bol nejaký vzduchový kanál, ktorým vzduch prúdil nezávislo na chodbe a schodoch. Zrazu Xixli zakopol o čosi kamenné.

„Čo je?“ spýtal sa Yum.

„Tu trčí zo zeme čosi podlhovasté!“

Yum si kľakol a liezol opatrne ďalej – kým neucítil pod rukami akýsi predmet.

„To je kamenný jaguár. Značí to, že sme v Jaguárej jaskyni pod pyramídou!“

„Vieš to určite?“ šepkal Xixli.

„Myslím, že áno. Len nechápem, prečo tu nehorí medové svetlo. Kňazi, ktorí majú službu na pyramíde, musia to svetlo ustavične obnovovať!“

„Možno to svetlo spadlo a leží niekde na zemi,“ vyslovil svoj dohad s pochybovačnosťou v hlase Xixli.

„Nezdá sa mi to. Veď je tu úplné bezvetrie. Predsa však ho skúsim nájsť. Aj tak musíme nájsť schody, ktoré odtiaľto vedú na najvyššiu plošinu“!

Obaja liezli po štvornožky raz sem raz tam, prehmatávali rukami každú piaď. Zrazu sa Yum zarazil. Dotkol sa čohosi zvláštneho, podlhovastého, čo neležalo na zemi, ale trčalo to zvislo zo steny. Xixli priliezol bližšie. Za tým prvým podlhovastým predmetom väzeli ďalšie. Zdalo sa, že sú pevne zabudované do zeme a do stropu. Na dotyk boli pevné a nepoddajné.

Čo to bol za materiál? Ešte nikdy sa nedotýkali čohosi takého. Poznali zvieracie klietky z bambusu. Tieto tyče vyzerali ako klietka z nejakého neznámeho materiálu. Boli vnútri tej klietky, alebo vonku?

„Prišli sme zdola – a sme tuším v klietke. Čosi nás tu uväznilo,“ konštatoval Xixli. Yum rozmýšľal nahlas: „Možno je tu tá mreža len preto, aby nikto nemohol zísť zhora nadol.“

„V tom nevidím nijaký zmysel,“ oponoval Xixli. „Sám si vravel, že kňazi sa musia starať o medové svetlo. Musia mať teda možnosť bez prekážok sa dostať do Jaguárej jaskyne.“

Horúčkovito premýšľali. Boli tu jasné protirečenia. Najmä nemohli pochopiť, z akého materiálu je tá mreža. Vedeli by ho určiť, keby sa to aspoň podobalo na drevo alebo kameň. Ale toto? Bolo to studenšie a tvrdšie ako kameň – ten, ktorý Xixli dobre poznal zo svojej každodennej kamenárskej práce. Ohmatával zem vôkol tyčí, škriabal nechtami na miestach, kde sa tyče spájali s pôdou…

„Je to vápenec,“ mrmlal si. „Keby sme mali rastlinnú kyselinu, mohli by sme sa pokúsiť kameň okolo tyčí trochu zmäkčiť. Možno nie sú zapustené až tak veľmi hlboko.“

„Šlo by to aj s pomocou inej kyseliny?“ spýtal sa Yum.

„Neviem,“ zavrčal Xixli. „Aj tak nijakú nemáme.“

„Mýliš sa, kamarát. Máme moč!“

Xixli zafučal. Potom zmeral roztiahnutými prstami vzdialenosť medzi dvoma tyčami.

„Keby sa nám podarilo vylomiť čo len jednu z tých tyčí, prelezieme! Skúsme to!“

Pretože bola tma ako v najtemnejšej noci, nemohli pri močení dobre mieriť. Predsa však každý z nich vyprázdnil svoj mechúr presne pri tretej tyči od steny. To bola tyč, ktorú chceli vylomiť. Xixli sa zaprel z celej sily ramenom do tyče. Zdalo sa mu, že sa tyč pohla.

„Musím sa zaprieť nohami o čosi pevné, aby som mohol vyvinúť väčšiu silu!“

Yum sa dohmatal ku kamennému jaguárovi na zemi, ľahol si vedľa neho a skrútil sa tak, že vyzeral ako pancier nejakej korytnačky, Xixli sa nohami zaprel o jeho chrbát. No ani teraz sila nestačila. Yum si teda ľahol na chrbát s nohami opretými o jaguára. Aj Xixli si ľahol na chrbát a oprel sa nohami o Yumove plecia. Svojimi plecami tisol z celej sily na tretiu tyč. Ozval sa praskot, treskot a kamenná obruba sa rozmrvila. Xixli tisol ďalej, až sa tyč pomaly ohla dohora. Preliezli popod ňu na druhú stranu.

„Teraz je to už iba päťdesiatdva schodov na najvyššiu plošinu,“ šepkal Yum. „Dvaja kňazi sú vo dne v noci tam hore. Mali by sme dôstojne vstúpiť a spievať pieseň premeny. Poznám všetkých kňazov po mene a môžem ich hneď osloviť, keby sa nás naľakali.“

„Pieseň premeny som sa nikdy neučil,“ mrmlal Xixli. „Ale poďme!“

S tlčúcim srdcom vystupovali schod za schodom. Schodisko bolo úzke a strmé. Yum, ktorý vpredu sondoval cestu, sa často zastavoval, aby sa vydýchal. Napriek tomu nahlas rátal schody. Na štyridsiatom stupni zaregistroval nad sebou prvý slabý záblesk svetla. Yum znova oddychoval, potom začal spievať pieseň premeny a stúpal statočne po posledných dvanástich schodoch v ústrety svetlu. Keď dosiahli hornú plošinu, vytackali sa priamo v ústrety akejsi cudzokrajne vyzerajúcej postave. Cudzinec mal na sebe matne sa lesknúci modrý odev a na nohách modrú obuv. Nič také Xixli ani Yum Pox ešte nikdy nevideli. Na hrudi mu viseli dve malé tmavé skrinky s veľkými sklenými okami uprostred.

„Kukulkan!“ vyrazil zo seba Yum a padol na brucho k cudzincovým nohám. Xixli ešte zaregistroval bledý večerný svit, aký panuje len niekoľko časodielov po západe slnka a potom sa aj on vrhol na zem.




Stretnutie dvoch svetov

Miesto deja:

Trosky mesta Chichén Itzá na Yucatane v Mexiku.

Čas deja:

Rok 1982 nášho letopočtu.

Práve pred troma týždňami ukončil Peter Lange štúdium medicíny na univerzite v Zürichu štátnicami. Praktických lekárskych skúseností mal málo, pretože bol iba rok zamestnaný ako asistent v jednej švajčiarskej nemocnici. Patrilo to k štúdiu – bez ročnej praxe nijaký študent nemohol robiť štátnice. Teraz mal všetko za sebou a konečne sa mohol vybrať na cestu do Strednej Ameriky. Bola to jeho dávna túžba. Mal dve záľuby: fotografovanie a archeológiu. Fascinovali ho ruiny a chrámy, stĺpy a pyramídy starých národov. Žasol nad jemne vypracovanými reliéfmi na chrámových stenách a stélach, obdivoval namáhavú prácu dávno mŕtvych kamenárov. Ako úboho vyzerajú – v porovnaní s tým – naše moderné umelecké diela! Ktorý z dnešných umelcov si dá tú prácu, aby celé mesiace vypiplával jedno umelecké dielo? Doba je uponáhľaná, čas sú peniaze.

Za pokročilého dopoludnia 20. septembra 1982 prišiel Peter so svojou nemeckou priateľkou Helgou do Cancúnu. Cancún je mexické hotelové mesto na pobreží Karibského mora. Strávili noc v luxusnom hoteli a na druhý deň si Peter prenajal auto. Chcel navštíviť mayské ruiny na vlastnú päsť, nezávisle od akéhokoľvek cestovného poriadku. Päť hodín trvala jazda z hotelového mesta Cancún do mesta ruín Chichén Itzá. Stále po asfaltovej ceste cez vlhký prales. Peter premýšľal o veľkolepej kultúre, ktorá tu ešte pred niekoľko málo storočiami kvitla uprostred pralesa. Vyše tisíc rokov budoval národ Mayov nepredstaviteľne krásne stavby. Mohutné pyramídy, bohato zdobené umeleckými dielami. Chrámové paláce a rezidencie, aké už neskôr nikto nepostavil. Peter bol nadšený svetom archeológie, vedy o staroveku. Vďaka svojej záľube vo fotografovaní prinášal domov ako úlovok výborné snímky a jeho rodičia aj mladší súrodenci doma sa nevedeli vynaobdivovať jeho diapozitívom.

Za súmraku Peter s Helgou došli do Chichén Itzá. Nebolo isté, či sa z ťažkých mračien spustí dážď, alebo či ich rozoženie vietor. Ubytovali sa v hoteli Villa Arquéologica. Niečo si zajedli, zahasili smäd – a už to Petra ťahalo von, k ruinám. Helga bola ustatá. Chcela vybaliť kufre a potom si chvíľku oddýchnuť pri bazéne. Peter si obliekol ľahkú bledomodrú vetrovku, na krk si zavesil dva fotoaparáty a do príručnej tašky si vložil aj polaroid.

V taške mal okrem toho ešte nejaké peniaze, čokoládu, niekoľko filmov, vreckový nôž, vrecúško pepermintových cukríkov a – ako sa na mladého lekára patrí – malú príručnú lekárničku. Tá sa už niekoľko ráz osvedčila pri nečakaných pádoch.

Keď zamieril z hotela ku Kukulkanovej pyramíde, nevedel, že sa archeologický areál zatvára už o 17. hod. Preliezol deravý plot a kráčal k veľkému trávniku, v ktorého strede stála pyramída. Keď začul hvizd píšťalky, v zmätku sa obrátil. Akýsi chlapík s opálenou tvárou naňho kýval a chcel ho vyprevadiť z ohraničeného priestoru. Peter trochu lámal španielčinu a celkom dobre hovoril po anglicky. Dobrým bakšišom sa mu podarilo strážnika presvedčiť, že je archeológ – zabudol povedať, že len archeológ zo záľuby – a že by si tu rád urobil niekoľko záberov pri večernom svetle, neobťažovaný zahraničnými turistami. O chvíľu stál sám zoči-voči pyramíde. Vietor naozaj rozohnal tie najzlovestnejšie mračná. Slnko bolo už za obzorom a posledné záblesky svetla, prenikajúce pomedzi mraky, osvetľovali boky pyramídy. Peter si spomenul, že kdesi čítal, že všetky štyri strany pyramídy boli pôvodne pomaľované štyrmi farbami. Teraz bolo všetko sivé, iba po okrajoch schodiska sa vinul odhora nadol okrídlený had. Bol kamenný a, podobne ako mnohé ďalšie časti pyramídy, podrobili ho v posledných rokoch dôkladnej renovácii. Peter spravil niekoľko fotografií v rozptýlenom svetle. Potom ho to zvábilo vystúpiť po schodoch k tridsať metrov vysokej pyramíde. Tie schody boli poriadne strmé! Chvíľu uvažoval, či si nemá odložiť príručnú tašku na schodoch, no potom si to rozmyslel. Nemohol vedieť, koľko filmov bude potrebovať hore. Úzke džínsy mu pri stúpaní prekážali, na každom kroku cítil, aké sú tesné.

Vyčerpaný zastal na najvyššej plošine. Bol odtiaľ nádherný výhľad na observatórium starých Mayov, potom pohľad dole, na malé zrezané pyramídy, a pohľad nahor, na Chrám tisícich stĺpov, a na náprotivnú stranu, kde bolo ihrisko pre loptovú hru. Starostlivo skúmal svetelné podmienky, ktoré sa menili s každým tmavým mrakom, valiacim sa cez oblohu. Vzduch bol stále čistý, obrázky budú kontrastné.

Keď zamieril teleobjektív na kruhovú stavbu observatória, zdalo sa mu, že začul kohosi spievať. Začudovane sa rozhliadol vôkol seba. Stál celkom sám na hornej plošine a predsa tu ktosi spieval, čudesné tragické tóny boličoraz bližšie. Čoskoro pochopil, že ten zvláštny spev patrí hlasu, ktorý vychádza znútra pyramídy. Zvedavo sa niekoľkými krokmi priblížil k stĺpom malého chrámu, ktorý korunoval vrchol pyramídy. A zrazu sa mu potkýnal v ústrety akýsi chlapec, zrejme oslnený večerným svetlom, a hneď za ním sa vynorila druhá chlapčenská postava. Skôr ako mohol Peter reagovať, vyletelo z chlapca akési nezrozumiteľné slovo a chlapec sa mu vrhol k nohám. O niekoľko sekúnd sa šmaril na zem aj ten druhý – akoby Petrovi na topánky padol kus dreva.

Od študentských čias bol Peter zvyknutý na rôzne kanadské žartíky, no toto bolo aj naňho priveľa. Užasnuto ustúpil o niekoľko krokov a hľadel na telá, ležiace pred ním. Krk, chrbát a nohy mal každý z chlapcov dôkladne pomaľované farbami, tu a tam si Peter všimol čudné štvorfarebné znaky. Zadky mali chlapci holé, no opásaní boli tmavohnedými lykovými šnúrami. Čo malo značiť toto divadlo? Peter sa trošku upokojil, pravdepodobne sú to dvaja indiánski chlapci, ktorí sa vracajú z nejakej karnevalovej slávnosti a tu, v ústraní pyramídy, si boli vypiť. No počkať, to nie je možné, dnes je 21. septembra a karneval sa oslavuje na jar. Duchaprítomne vytiahol polaroid a urobil snímku mládencov, ležiacich na zemi. Keď zažiaril blesk, obaja sa mykli a začali tíško stonať.

„Si, si, es bueno!“ (Hej, hej, dobre je!) povedal Peter lámanou španielčinou. Chlapci prestali stonať, no ďalej ležali nehybne. Až teraz spozoroval Peter dva tenulinké potôčiky krvi na lakťoch obidvoch mladíkov. Preboha, čo sa tu stalo? Sú azda obeťou nejakého zločinu? Mal z toho čudný pocit. Najskôr sa sklonil, potom si kľakol a opatrne obrátil k sebe hlavu jedného z chlapcov. Hľadeli naňho široko roztvorené, malé oči, plné strachu. Obrátil aj hlavu toho druhého a napokon obom naznačil, aby sa obrátili celí. Porozumeli mu a ľahli si na chrbát. Aj ich hrude a bruchá, stehná a nohy boli pomaľované farebnými symbolmi. Na čelách mali asi štvorcentimetrové obrázky bledomodrého hada. Jeden z nich ho mal vytetovaného aj na ľavej strane hrude. Odetí boli len modrými zásterkami, ktoré im ledva zakrývali pohlavie. Na zásterkách si Peter všimol žltozlaté hviezdy. Rany na lakťoch sa mu nepáčili. Aj bez slov sa Petrovi podarilo presvedčiť obidve čudné postavičky, aby vstali. Nekládli nijaký odpor. Azda sú nadrogovaní? Alebo zjedli jedovaté huby?

Peter im postupne nadvihol očné viečka a z najväčšej blízkosti si prezrel ich zreničky. Nie, mládenci nemali v sebe nijaké drogy ani z nich nepáchol alkohol. Čosi tu nehralo. Peter vybral z lekárničky fľaštičku dezinfekčného roztoku a pokvapkal im rany. Užasnutými očami sledovali každý jeho pohyb. Netrhali sa a statočne držali, aj keď ich dezinfekcia v ranách musela štípať. Potom im Peter stiahol čo najviac poranené miesta leukoplastom, ktorý našiel v taške. Bolo mu jasné, že tie zranenia by sa mali vyčistiť aj ošetriť dôkladnejšie. Keby sa tak s nimi mohol dohovoriť! No obaja ostávali nemí ako neživé sochy.

Počas štúdia medicíny sa Peter naučil aj čosi z psychológie. Zdalo sa mu, že obaja sú v šoku. Sadol si oproti nim a usmieval sa tak priateľsky, ako len v tej neobyčajnej situácii vládal. Potom vybral z tašky cukrík, pomalými pohybmi ho rozbalil, strčil si ho do úst a znovu sa usmial. Každému potom vtisol taký istý cukrík do ruky. Váhavo, akoby ešte nikdy v živote nerozbaľovali cukrík, opakovali jeho pohyby. Pomaly vkladali pepermintový cukrík medzi pery. Na tvárach sa im zračil úžas. Peter sa znovu usmial a konečne: tváre oboch sa uvoľnili! Aj oni sa na Petra usmievali.

Bola to naozaj zvláštna dvojica, ktorá sedela pred Petrom. Jednoznačne to boli Indiáni, potomkovia starých Mayov, ktorí dodnes žijú na vysočine Mexika a Guatemaly. Obaja mali nakrátko ostrihané čierne vlasy, rovnako hnedú farbu kože a rovnako čierne oči. Peter odhadol ich vek na šestnásť alebo sedemnásť rokov. Mali mocné biele zuby a ich nozdry boli o čosi širšie, ako bývajú nozdry priemerných Európanov. Stále znova upútavali Petrov pohľad ich telá. Ich kožu pokrývali rozotreté farby a čudné znaky. Jeden z mládencov bol statný, s dobre vyvinutými svalmi. Asi remeselník alebo športovec. Jeho nechty a ruky boli špinavé, akoby pred chvíľou rozhrabával piesok alebo štrk. Druhý chlapec bol viditeľne slabší a útlejší, skôr intelektuálny alebo umelecký typ. Peter chcel urobiť ešte niekoľko snímok týchto zvláštnych postavičiek, no najskôr ukázal na seba a povedal:

„Peter!“

Niekoľkokrát to opakoval, potom ukázal na chlapca s intelektuálnym výzorom a urobil zvedavú tvár. Chlapec zrejme rýchlo chápal, pretože teraz ukázal prstom na vlastnú hruď a odpovedal:

„Yum, Yum Pox.“

„Aha,“ usmial sa Peter. „Ty si teda Yum Pox. A ako sa volá ten druhý?“

Druhý chlapec si takisto ukázal na prsia a zamrmlal niečo, čo Peter v prvej chvíli vôbec nerozumel. Bolo to čosi ako „Lizzbli“. Potom chlapec niekoľkokrát opakoval:

„Xixli… Xixli… Xixli.“

Čudné mená, pomyslel si Peter. Yum Pox a Xixli. Vždy si myslel, že domorodí Indiáni majú španielske mená ako Pedro, José, Miguel alebo Julio. Zdvihol sa a nasadil do aparátu iný objektív. Pripojil ešte blesk, pretože sa medzičasom zotmilo, nedalo sa už fotografovať bez blesku. Yum Pox a Xixli nechápavo sledovali každý jeho pohyb. Keď sa zablyslo svetlo, trhli sa, akoby ich šľahol bičom. Usmial sa na nich a oni úsmev statočne vrátili. Potom mu zišlo na um ukázať im obrázok z polaroidu, ktorý urobil hneď na začiatku. Kľakol si k nim, pridržal im lesklú fotografiu pred nosom a naliehavo šepkal:

„Yum Pox a Xixli – Xixli a Yum Pox!“

Zrazu akoby sa zlomilo kúzlo. Chlapci začali medzi sebou hovoriť, mleli neznámou rečou, dívali sa striedavo na fotografiu a na fotoaparát. Keď prestali, ukázal Yum na Petra.

„Peter?“ vyslovil s otázkou v tóne hlasu.

„Áno,“ prikývol Peter.

Teraz ukázal Yum na pyramídu a povedal čosi ako „ku-šku-škan?“

Našťastie Peter čítal o mayskej archeológii. Vedel, že Kukulkan bol lietajúci had starých Mayov a že oni teraz sedia na jeho pyramíde. To chlapcovo „ku-šku-škan“ iste znamenalo pyramídu a preto Peter odpovedal:

„Áno! Kukulkan! To je Kukulkanova pyramída!“

Mladík znovu ukázal na Petra a spýtal sa:

„Ku-šku-škan?“

„Nie! Ja sa volám Peter!“ zasmial sa. „Ja – Peter. Toto – Kukulkan!“ Poklopal prstom na pyramídu. Yum a Xixli sa znova začali zhovárať medzi sebou. Bola to reč, akú Peter ešte nikdy nepočul. Zrejme nejaké indiánske nárečie.

Zatiaľ čo sa spolu vzrušene dohovárali, urobil Peter ešte niekoľko fotografií – fotoaparátom aj polaroidom. Helga aj rodičia doma sa budú čudovať. Bolo mu jasné, že chlapci potrebujú lekársku pomoc. Najskôr rozmýšľal, či ich nevziať so sebou do hotela. Potom si však uvedomil, že sú takmer nahí. Bolo vylúčené, aby sa po hoteli pohyboval v spoločnosti takých pomaľovaných bytostí. Čo tu spraviť? Znova si pred nimi čupol, ukázal na svoju hruď a predviedol pantomimický zostup po schodoch. Ukázal na koniec priestranstva, naznačil prstom kruh, potom znovu výstup po schodoch a nakoniec ukázal na miesto, kde sedeli. Chlapci pochopili a horlivo prikyvovali. Peter zámerne nechal pri nich svoju tašku.

Mal to byť dôkaz, že sa vráti. Potom rozvážne zostúpil z pyramídy. Helga ho očakávala s knihou v ruke. Nemohla zaspať a mala oňho strach. Peter ju pobozkal a požiadal ju, aby si ho vypočula. Rozprával jej o svojom neobyčajnom zážitku a ukázal jej fotografiu.

„No tí vyzerajú naozaj švandovne,“ krútila hlavou Helga. „Odkiaľ mohli prísť?“

„Nemám ani najmenšej potuchy,“ odpovedal Peter. „Čudné mi je, že tí mládenci nerozumejú ani jedno španielske slovo. Všetci stredoamerickí Indiáni hovoria okrem svojho kmeňového jazyka ešte aj po španielsky. Je to reč celej krajiny, počuť ju v rádiu, v televízii, v škole, skrátka všade. Prečo teda nerozumejú po španielsky?“

„Možno prichádzajú z inej doby!“ povedala Helga, mal to byť žartík.

„Čože? Čo to hovoríš? Asi čítaš priveľa utopických románov. Nikto nemôže prísť z inej doby do súčasnosti!“

„Nie som si tým taká istá,“ smiala sa. „Nedávno som čítala v celkom solídnych novinách článok, v ktorom dvaja americkí fyzici tvrdili, že cestovanie v čase je za istých okolností možné. Neviem už, o čo išlo, tie noviny som však nezahodila.“

Peter sa zamyslel. Bránil sa uveriť čomusi tak veľmi fantastickému. Predovšetkým však tí dvaja mládenci potrebujú pomoc, veď kvôli tomu sem prišiel. Zabalil si obväzový materiál a do tašky pridal štyri švajčiarske čokolády, dva pomaranče a dva banány, ktoré našli na stole ako pozornosť hotela. Helga chcela ísť s ním, ale vysvetlil jej, že archeologická zóna je zavretá a že sa bude treba preplaziť v tme až na pyramídu.

„Tak si zober so sebou aspoň baterku!“ radila mu Helga. „A nejaké šaty pre tých chlapcov.“

„A odkiaľ mám vyčariť teraz baterku?“

Helga s úsmevom siahla do kabelky a podala mu malú baterku.

Peter našiel v kufri biele šponovky a spodný diel teplákov, ktoré si obliekal, keď cvičil jogu. Prihodil do tašky aj dve tričká.

Keď zadychčaný dorazil na vrchol pyramídy, Yum a Xixli ho očakávali. Vyšiel bledý mesiac a osvietil scénu bledomodrým svetlom. Peter chlapcom ukázal, ako sa je čokoláda, a tí si na nej s hlasným mľaskaním pochutili. Keď zažal baterku, mykli sa už len trochu. Učili sa rýchlo. Peter vtisol Xixlimu lampičku do ruky a naznačil mu, aby mieril svetlom na Yumovo predlaktie. Potom ošetril a obviazal Yumovi rany. To isté urobil Xixlimu. Ešte však tu bol problém s nohavicami. Ako lekár videl mnoho nahých ľudí, ale ako má tým mládencom vysvetliť, že majú zhodiť zo seba tie zásterky? Nakoniec si vyzliekol džínsy a znovu si ich obliekol. Pristúpil k Yumovi, rozviazal šnúru jeho zásterky a podal mu teplákové nohavice. Yum sa naňho nechápavo díval. Peter ukázal na svoje nohavice a Yum pochopil. To isté sa opakovalo s Xixlim. Konečne im obliekol aj tričká. Ich modré zásterky strčil nedbalo do tašky. Keď sa chlapci v matnom mesačnom svetle pozreli jeden na druhého, začali sa nahlas smiať. Navzájom na seba ukazovali a poskakovali ako šťastné deti.

Tak, to by bolo, oddýchol si Peter. Ale čo ďalej? Pretože sám nevedel, rozhodol sa, že mládencov zajtra znova navštívi.

Dovtedy hádam dostane nejaký dobrý nápad. Ukázal na mesiac, naznačil zostup po schodoch, von z areálu pyramídy a zas nazad k pyramíde. Potom znova zdvihol prst k mesiacu a naznačil veľký kruh. Malo to znamenať: keď bude mesiac zase stáť na tomto mieste, budem tu aj ja. Xixli a Yum horlivo prikyvovali.




Záchrana

S výnimkou krátkej prestávky na obed strávili Helga a Peter celý deň v archeologickom areáli. Najprv si prezreli mayské observatórium, fantastickú kruhovú stavbu, postavenú na dvoch mohutných terasách. Peter vedel z literatúry, že starí Mayovia mali medzi vyhynutými národmi ten najdokonalejší kalendár. A že ich astronomické vedomosti boli neuveriteľne moderné.

„Vedela si vôbec, že Drážďanský kódex obsahuje mimoriadne astronomické výpočty?“ spýtal sa Peter na najvyššom stupni observatória.

„A čo, učený pane,“ smiala sa Helga, „čo vôbec je ten Drážďanský kódex?“

„Ach tak! Teba ešte mayská literatúra ani nepošteklila!“ podpichoval ju Peter. „Daj sa teda poučiť. Keď Španieli, tak asi pred štyrmi storočiami, dobyli Strednú Ameriku, našli tu veľké množstvo mayských rukopisov. Boli to štvorfarebne pomaľované knihy, akýsi druh obrázkového písma. Žiaľ, Španieli si mysleli, že sú to len povery a dielo diablovo. A tak spálili všetko, čo im prišlo pod ruku. Nevyčísliteľné hodnoty vyšli nazmar, premenili sa na verejných priestranstvách na dym.“

„A čo to má spoločné s Drážďanským kódexom a s observatóriom, v ktorom stojíme?“

„Vydrž trošku, moja drahá! Ani Rím nepostavili za deň. Španieli teda zničili všetko, čo im padlo do rúk. Spálili vzácne rukopisy, zbúrali chrámy a rozbili kultové nádoby, oltáre a sochy bohov. Akousi náhodou – dodnes nevieme akou – prežili to ničivé besnenie tri mayské rukopisy. Tie spisy sa nazývajú „kódexy“. Uchovávajú sa v Madride, Paríži a Drážďanoch a podľa toho sa aj volajú Madridský kódex, Parížsky kódex a Drážďanský kódex. Už chápeš, anjelik?“

Helga sa usmievala: „Nerob zo mňa hlúpejšiu, ako som. A čo vlastne je v tom Drážďanskom kódexe?“

Peter zalistoval v príručke a začal čítať: „Jedenásť listov Drážďanského kódexu obsahuje rovnicu obehu Venuše okolo slnka, tzv. Venušin rok, dva listy sa venujú dráhe Marsu, štyri dráhe Jupitera, osem listov sa venuje najmä Mesiacu, Merkúru a Saturnu, no nechýba tu ani Severka, Plejády, Blížence, Orión a Sírius – všetko dôkladne opísané. Sú tu dokonca opísané aj kométy. Okrem toho Drážďanský kódex obsahuje aj takzvanú Tabuľku zatmení, na ktorej je presne zakreslené každé zatmenie Slnka a Mesiaca v minulosti aj v budúcnosti.“

„Fantastické,“ poznamenala Helga. „Mayskí kňazi mali napokon na pozorovanie oblohy dosť času.“

„Povedať len toto je málo!“ zvolal Peter popudlivo. „Že Mayov fascinovali žiarivé body na nočnom nebi, to je pochopiteľné. Že si mayskí astronómovia zaznamenávali východy a západy najvýznamnejších hviezd, to sa dá pochopiť takisto. Takýmto spôsobom mohli v priebehu stáročí vzniknúť tie tabuľky. Mayovia však žili v zemepisnom priestore, ktorý na nijaký spôsob nedáva ideálne podmienky na pozorovanie oblohy. Len sa pozri zôkol– vôkol! Z dymiacej džungle stúpali vtedy práve tak ako dnes hmly a ležali nad pralesom ako šiator. Tropické dažďové mraky neumožňovali prinajmenšom polovicu roka jasný výhľad na nočnú oblohu. Okrem toho poznali Mayovia dráhy jednotlivých planét v ich vzájomnom vzťahu. Keď je Mars v bode „x“, kde je vtedy Venuša vo vzťahu k Jupiterovi? Mayskí astronómovia to vedeli. Odkiaľ?“

„Na mňa sa nedívaj,“ smiala sa bezstarostne Helga. „Ani ja to neviem. Ale observatórium, kde teraz stojíme, dokazuje predsa, že Mayovia vedeli robiť svoje astronomické pozorovania vysoko nad pralesmi! Možno mali k dispozícii aj dobré ďalekohľady alebo iné meracie prístroje.“

„Helga!“ povedal Peter takmer prosebne. „Mayovia boli ľudia kamennej doby. Nepoznali železo ani oceľ a o ďalekohľadoch sa im ani nesnívalo. Presné meracie prístroje, aké dnes majú astronómovia, im predsa chýbali! A predsa Mayovia poznali obežnú dráhu Zeme okolo Slnka s presnosťou štyroch desatinných miest – na 365,2421 dňa. To číslo je presnejšie ako číslo nášho kalendára, ktorý ráta s 365,2424 dňa. Dnes udávajú počítače čas obehu 365,2422 dňa. Chápeš? Mayovia pracovali s neuveriteľnou presnosťou! Dáta obehu Venuše poznali tak presne, že sa za plných sto rokov rozchádzajú sotva o polhodinku, za 6000 rokov o jeden jediný deň. Pritom celá mayská kultúra ani 6000 rokov netrvala. Nemali teda vôbec možnosť overiť si, či ich výpočty súhlasia!“

„Tak už sa upokoj!“ povedala Helga zmierlivo. „Ty sa vždy tak rozrečníš, že raz exploduješ od nadšenia. Ako dlho vôbec jestvoval ten národ Mayov?“

„Ani to nevie nikto celkom presne,“ odpovedal Peter. „Najstaršie mesto Mayov je asi Tikal, gigantické mesto pyramíd, ležiace v dnešnej Guatemale.

S jeho stavbou sa začalo okolo 800 až 1000 rokov pred Kristom. Ale kalendár, podľa ktorého sa Mayovia riadili, sa napodiv začína už roku 3114 pred Kristom!“

„Ako je to možné?“ prerušila ho Helga.

„Nepýtaj sa ma,“ odpovedal Peter so širokým úsmevom. „Normálne sa začína každý kalendár nejakou veľmi významnou udalosťou. Pre kresťanov bolo dôvodom na začiatok letopočtu narodenie Krista. Aj pre predkov starých Mayov sa muselo roku 3114 pred Kristom stať čosi dôležité, inak by nezačali rátať svoj letopočet od toho roku.“

Deň bol horúci, dusný a vlhký, no taký bol takmer každý deň v mexickom pralese. Napriek svojmu nadšeniu nad mayskou astronómiou musel Peter ustavične myslieť aj na Yuma a Xixliho. Kam sa skryli? Zľakli sa azda tých stoviek turistov, čo ustavične vystupujú na Kukulkanovu pyramídu? Alebo ich už odhalili a drží ich teraz v hrsti polícia?

Peter a Helga zišli po točitých schodoch, ktoré pripomínali slimačí domček. Preto aj sa observatóriu hovorí Caracol – slimák. Pozorovacia veža observatória je vysoká okolo dvanásť metrov a otvory na vrchole sú umiestnené tak, aby pozorovateľ mohol na jar aj na jeseň pozorovať rovnodennosť. Zamilovaná dvojica kráčala v prechádzkovom tempe k Cenote – k posvätnému obetnému jazeru Mayov. Krajina bola našťastie rovinatá, inak by pri vlhkej horúčave vyžadovalo každé stúpanie mimoriadnu námahu. Aj tak sa im už tričká lepili na telo a moskyty, smädné po krvi, sa nedali odohnať. Pred obetným jazerom sa zastavili. Sprievodca akejsi výpravy vysvetľoval svojej skupine, že jazeru sa hovorilo aj posvätná studňa. Vie sa vraj, že tu Mayovia počas slávností uskutočňovali rituálne vraždy, aby si naklonili bohov. Jedna staršia dáma sa nahla ponad okraj kruhovej nádrže a zhnusene sa pozerala do mútnej mláky v hĺbke. Vypytovala sa sprievodcu, ako tá priehlbeň vznikla a či jestvujú dôkazy o ľudských obetiach. Vedúci výpravy jej vľúdne vysvetľoval:

„O tom, ako jazero vzniklo, panujú len hypotézy. Dávnejšie sa usudzovalo, že ide o prírodnú krasovú jamu, akých je na Yucatane viac. Také jamy vznikajú, keď sa vápencová pôda prelomí a potom sa naplní spodnou vodou. Dnes však vedci z amerického úradu pre kozmické lety NASA vyslovujú dohad, že tieto jamy vznikli po dopade meteorov. Veľký meteorit sa vraj rozpadne na viac malých častí, ktoré sa ako obrovské vesmírne strely zavrtávajú do zeme. A obete? To je dokázaná skutočnosť,“ vysvetľoval sprievodca. „Potápači v tej odpornej hnojovke našli mnoho kostier a takisto obetné predmety zo zlata, striebra, keramiky a zotletého dreva. Dokonca vyniesli na svetlo aj nejaké perly.“

Stará dáma sa zdesila: „Strašné! Tí primitívovia!“

Peter by bol najradšej vstúpil do debaty a vysvetlil jej, že Mayovia boli obdivuhodne kultúrny národ, ktorý za „primitívov“ označili až bieli dobyvatelia. No prečo by sa mal miešať do debaty cudzej skupiny turistov? Okrem toho mu neschádzali z umu Yum a Xixli. Ako sa im vodí? A nepotrebujú azda jeho pomoc?

„Poďme na hlavné námestie,“ navrhol. „Ihrisko pre loptovú hru, Chrám tisícich stĺpov a všetky ostatné pamiatky si môžeme vyfotografovať nabudúce.“

„Pre mňa za mňa,“ odpovedala Helga. „Možno tam niekde stretneme tých tvojich nočných priateľov.“

Na priestranstve pred veľkou pyramídou sa hmýrilo niekoľko turistických skupín. Niektorí mali so sebou plechovky coca-coly alebo fľašky s minerálkou. Ľudia sa navzájom fotografovali, smiali sa a šplhali sa po schodoch pyramídy s povzbudzujúcimi výkrikmi, akoby zdolávali Matterhorn. Peter a Helga pokojne stúpali, schod za schodom.

„Ale tamhore by som bývať nechcela!“ vzdychla si Helga. „Vyjsť tam takto každý deň, to by bola fuška.“

Keď boli hore, poobzeral sa Peter po malom chráme – mládencov nikde. Počkal, kým posledná skupina turistov neopustí vrchol pyramídy. V zadnej stene objavil úzky tmavý otvor, vedúci zrejme do hĺbky.

„Yum! Xixli!“ zvolal Peter a keď nedostal odpoveď, volal znova a hlasnejšie. Helga zatiaľ dávala pozor, či neprichádza nová skupina turistov – jej povinnosťou bolo hneď na ňu Petra upozorniť. Zdalo sa však, že nikto nemá v tejto chvíli chuť na strmý výstup. Peter sa vtisol do otvoru a našiel za ním schody, vedúce nadol.

„Máš pri sebe tú svoju baterku?“ spýtal sa. Helga siahla do kabelky a podala mu baterku. Peter zostúpil po niekoľkých schodoch úzkeho schodiska a stále volal Yuma a Xixliho. Schody sa zdali byť bez konca. Konečne dorazil k železnej mreži, z ktorej ktosi vylomil jednu tyč. Posvietil si do nízkej komôrky. Chlapci tu ležali vedľa kamenného jaguára a ustrašene žmúrali do svetelného kužeľa lampy. Peter hneď pochopil, že čosi nie je v poriadku. Do nosa mu udrel pach moču a potu. Tričká, ktoré dal chlapcom včera, boli celkom premočené. Dotkol sa líc a čiel oboch chlapcov, zmeral im tep a zistil, že majú horúčku. Ukázal svetlom lampy na seba a naznačil, že sa vráti.

Helga už bola netrpezlivá.

„Máš ešte trochu coca-coly alebo minerálky?“

„Nie, no leží tu dosť nedopitých konzerv a fľašiek, čo pozahadzovali turisti.“ Peter ju v rýchlosti poinformoval o stave chlapcov. „Skoč, prosím ťa, rýchlo do hotela a zabezpeč dvojposteľovú izbu – keby to šlo, tak hneď vedľa našej. Najradšej so spojovacími dverami. Nezáleží na tom, čo to bude stáť! Ja zatiaľ tých chlapcov vyvediem! Keď budeš mať kľúč od izby, príď na okraj lúky a zamávaj šatkou! Prevediem ich potom okolo recepcie rovno do izby! Je to jasné?“

„Rozkaz, pán poľný maršál,“ žartovala Helga a obrátila sa k schodom.

„Ešte moment! Nemáš pri sebe vreckovky a trošku kolínskej?“

Helga sa rozosmiala: „Ty si mal naozaj byť generálom!“ Hodila mu balíček papierových vreckoviek a do ruky mu vtisla malú fľaštičku.

Peter zlial zvyšky zo štyroch fľašiek minerálky a zostupoval znova do hĺbky. Celkom mimovoľne rátal schody. Až do komôrky, v ktorej ležali Xixli a Yum, ich bolo päťdesiat a Peter sa zohol k chlapcom, každému nadvihol hlavu, a vlial im do vysušených úst minerálku. Chlapci museli chytiť akúsi čudnú infekciu. Ako je možné, že infekcia prepukla v takom krátkom čase ledva dvadsiatich hodín, to Peter nechápal. Zatiaľ to nechápal!

Keď sa napili, naznačil im, aby šli s ním. So zimomriavkami a sklenými očami sa zdvihli a tápavo kráčali za Petrom. Počul ich sípavý dych, preto po každom piatom schode zastal, aby si trošku oddýchli. Nemohol im pri výstupe pomáhať, pretože schody boli priúzke. Keď vystúpili nahor, prvé, čo začul, bola strážnikova píšťalka – znamenie, že sa zatvára a všetci turisti musia opustiť areál. Xixli a Yum sa unavene opreli o zadnú stenu. Peter nakvapkal na papierové vreckovky kolínsku vodu a začal im stierať farbu z tvárí. Postavil sa tak, aby mal v zornom poli okraj lúky a neprepásol Helgin signál. Zdola ho zazrel strážnik, trikrát zapískal a gestami dával Petrovi znamenie, aby opustil vrchol pyramídy.

„Si, si!“ volal Peter a zároveň čistil Yumovu tvár. Pretože dosiaľ nijaké znamenie od Helgy neprichádzalo, začal s oboma chlapcami zostupovať po deväťdesiatjeden schodoch. Obaja sa užasnuto obzerali dookola a boli zjavne dôkladne zmätení. Zas a zas sa obracali na všetky strany, akoby sa pohybovali v nejakej strašidelnej krajine. Občas si vymenili pár slov a ukázali na ruiny pod sebou. Aj napriek horúčke a fyzickej slabosti bolo na nich vidieť veľké vnútorné vzrušenie. Po poslednom schode ich Peter chytil za ruky – každého z jednej strany – a pochodoval s nimi na koniec veľkej lúky. V tej chvíli sa odkiaľsi vynorila Helga a začala mávať vreckovkou.

Bez dlhého vysvetľovania pochopila, o čo ide, na nič sa nevypytovala, vzala Yuma pod pazuchu a kráčala k jednému z troch vchodov do hotela. Okolo bazéna do vnútorného dvora, potom nahor po schodoch a do priestrannej izby s dvoma posteľami, ktorá bola hneď vedľa ich vlastnej izby.

Za dverami si obaja chlapci apaticky ľahli na zem. Zdalo sa, že ani poriadne nevnímajú, čo sa s nimi robí a kde sú. Upreno hľadeli na luster, akoby nikdy nevideli elektrické svetlo. Peter rutinovane zvládal situáciu.

„Prosím ťa, Helga, objednaj telefónne spojenie so Švajčiarskom. Musím súrne hovoriť s otcom!“

Petrov otec bol primárom vo veľkej nemocnici. Mal povesť dobrosrdečného, jasnozrivého muža s veľkou lekárskou skúsenosťou. Všetci ho mali radi, aj Peter sa dal na štúdium medicíny kvôli otcovi. Teraz potreboval súrne jeho radu. Kým čakali na spojenie so Švajčiarskom, Peter oboch chlapcov vyzliekol, strčil ich jedného po druhom pod sprchu a stieral im mokrým uterákom maľovačky z tela. Mladíci vypliešťali užasnuté oči na sprchu, z ktorej striekala teplá voda. Potom ich Peter vydrhol osuškou a natiahol každému čistú spodnú bielizeň. Nakoniec im strčil do úst multivitamínové tabletky – to bolo jediné, čo mal vo vrecku. Helga zaobstarala teplý bylinkový čaj a keď ho mládenci vypili, zaspali, unavení na smrť.

„Helga, prosím ťa, zisti na recepcii, či je v dedine lekáreň. A budem potrebovať hneď po rozhovore s otcom taxík.“

Peter pozoroval oboch mládencov. Pravidelne oddychovali. Čo to len chytili? Pretože si bol istý, že nejde ani o alkoholický prípad ani o drogy, zostávala už len infekcia. Kládol si v duchu otázku, či tí dvaja neležia po prvý raz v živote v posteli, prikrytej bielou plachtou.

Konečne tu bolo spojenie so Švajčiarskom. Po zvyčajnom „haló“ a „má-me-sa-fajn“ si Peter vyžiadal otca. V Chichén Itzá bolo síce iba pol šiestej popoludní, ale vo Švajčiarsku už muselo byť okolo pol jedenástej večer.

„Určite máš vážny problém, chlapče, keď ťaháš svojho starého otca z postele,“ smial sa otec dobromyseľne na druhom konci telefónnej linky. „Tak von s tým! Čo ťa trápi?“

Peter presne opísal situáciu.

„Aký je tep?“ opýtal sa otec.

„Sto dvadsať.“

„Sú rozšírené zreničky? Ohmatal si lymfatické žľazy? Popočúval si každému z nich hruď?“

„Tatko,“ kričal Peter do slúchadla takmer zúfalo. „Ja tu nemám ordináciu. Nemám tu dokonca ani stetoskop.“

„Tak musíš zavolať nejakého miestneho lekára alebo si ten stetoskop nejako zadovážiť! Každá lekáreň ho má. A nezabudni prehmatať aj brucho a dávaj pozor na bolestivé reakcie pacientov. Možno, že majú nejaký vnútorný zápal.“

Otec a syn si dohovorili nový rozhovor o hodinu. Dovtedy mal Peter urobiť požadované vyšetrenia. Pred vchodom do hotela už čakal taxík. Peter sa dal zaviezť do jedinej lekárne, ktorá tu bola. Mala lepšie zásoby, ako očakával, a ukázalo sa, že lekárnik je vľúdny pán, ktorý má za sebou tri roky praxe v USA.

„Je tu nejaký lekár?“ bola prvá Petrova otázka. „Máte stetoskop? Ako dlho máte večer otvorené? Môžem prísť zase o hodinu?“

Lekárnik odpovedal dobrou angličtinou, že lekár bude v dedine až pozajtra, stetoskop prirodzene má a Peter môže prísť kedykoľvek, aj večer. Potom sa Peter náhlil zase späť do hotela. Sadol si na peľasť Xixliho postele a začal mu počúvať hruď. Xixli sa prebudil a díval sa na Petra veľkými, zvedavými očami. Bez odporu si dal prehmatať brucho. Zdalo sa, že bolesti nemá, jeho reakcia to nenaznačovala. Peter ohmatal krčné žľazy, potom prešiel prstami aj po žľazách v podpazuší. Napokon požiadal Xixliho, aby otvoril ústa a vyplazil jazyk – sám mu najprv ukázal, čo od neho chce. Jazyk mal biely povlak, mandle boli ľahko zapálené.

Tú istú procedúru urobil aj s Yumom. Obom pacientom zistil rovnaké príznaky: zosilnený šelest v ľavej dolnej časti hrudného koša, navyše šelest v pľúcnej krajine. Helga zatiaľ zadovážila ocot a dala chlapcom na stehná studený octový obklad. Vtedy už zvonil aj telefón. Švajčiarsko. Peter oznámil otcovi výsledky svojho vyšetrenia a otec rozvážne rozhodol:

„Vyzerá to na atypickú pneumóniu, teda zápal pľúc, ktorý mohla vyvolať napríklad aj mykoplazma. Zadováž si antibiotikum so širokým spektrom, najradšej erythromycín. Keby sa stav zhoršil, musíš ich dopraviť do nemocnice. Nemôžeš si na seba zobrať zodpovednosť za ich životy. A ešte čosi. Môže sa stať, že tvoji pacienti zakrátko dostanú hnačku. Zadováž si aj tinkturu opii, ópiové kvapky. Aplikuj pätnásť kvapiek trikrát denne.“

Peter chcel odvozu chlapcov do nemocnice zabrániť. Vedel, že chlapci neovládajú nijakú reč, ktorou by sa dohovorili a sú zjavne vyľakaní azmätení. Okrem toho pochyboval o čistote nemocnice v Yucatane. Čosi ho nútilo, aby liečil chlapcov sám, tak dlho, ako sa len bude dať.

Znova sa dal zaviezť do lekárne. Keď sa vrátil, dal každému dve tabletky erythromycínu do úst a primäl ich, aby sa napili čaju. Bolo už osem hodín večer. Peter pocítil hlad.

„Helga,“ povedal. „Nerád by som tu nechával Xixliho a Yuma osamote. Keby sa prebudili a uvideli vôkol seba cudzie prostredie, možno by urobili niečo nesprávne. Neostáva nám nič iné, len sa najesť postupne, alebo si dať priniesť večeru do izby. Čo navrhuješ?“

„To teda bude veselá dovolenka,“ mračila sa Helga. „Netušila som, že sa z našej hotelovej izby stane nemocnica a ja budem ošetrovateľka dvoch celkom cudzích indivíduí. Uvedomuješ si vôbec, že tí dvaja môžu nakaziť aj nás?“

„My sme proti najnebezpečnejším chorobám, ako je cholera, týfus, malária a ďalšie hrôzy, očkovaní. A okrem toho si vieme pomôcť. Títo dvaja to však určite nevedia.“

„Tak som to nemyslela,“ odpovedala zmierlivo Helga. „Tak teda – na čo máš chuť? Rezeň, kurča alebo azda špagety?“

O pol hodiny už pohodlne večerali vo svojej izbe. Peter vyčaroval aj fľašku červeného vína. O dve hodiny sa ukázalo, aké jasnozrivé bolo ich rozhodnutie nenechať chlapcov osamote. Zrazu sa vo dverách zjavil Yum. Váhavo sa spýtal:

„Pe-ter?“

„Áno. Čo je?“ Peter nasadil tiež zvedavý výraz tváre. Yuma zrejme čosi trápilo, no nevedel sa vyjadriť. Napokon pristúpil k Petrovi a jemne ho potiahol za rukáv, smerom k vedľajšej izbe. Keď boli sami, ukázal dole, medzi svoje nohy.

„Ach, bože!“ zasmial sa Peter.

Ukázal Yumovi kúpeľňu a toaletnú misu. Gestom mu naznačil, ako sa misa používa. Potom stisol splachovaciu páčku. Yum zarazene hľadel na vodu, tečúcu zo steny. Zasmial sa, váhavo siahol na páčku a aj on ju stisol. Keď voda vystrekla, chcel si do nej pohrúžiť ruky.

„Nie!“ zvolal Peter a strhol mu ruky späť. Odviedol Yuma k umývadlu, pustil čistú vodu a umyl si pred ním ruky. Aj toto Yum niekoľkokrát zopakoval. So záujmom krútil kohútikom, zatváral ho a otváral, a znova zatváral a znova otváral. Nakoniec mu Peter dal čisté, suché spodky. Keď sa vrátil k stolu, povedala Helga:

„To nie je možné! Kde to vlastne sme? Dvaja chlapci v našom svete nevedia, čo to je záchodová misa a ako sa používa kohútik a umývadlo: Na ktorej planéte vyrástli? Teraz už iba ostáva, aby si im vymieňal plienky.“

„Nebuď nespravodlivá,“ odporoval jej Peter. „Možno naozaj prichádzajú z inej doby. Bola to napokon tvoja myšlienka.“

Po štyridsiatich minútach začuli, ako sa chlapci vo vedľajšej izbe zhovárajú. Ozvalo sa splachovanie na záchode a hneď potom vodovodný kohútik. Peter vkročil do ich izby. Yum práve predvádzal Xixlimu, ako fungujú kohútiky a splachovač. Peter podal aj Xixlimu suché spodky, vsunul každému do úst nový liek a doviedol ich späť do postele.

„A čo teraz?“ spýtala sa Helga. „Čo máš v úmysle s nimi urobiť, keď vyzdravejú?“

„Je tu miestna policajná stanica. Hovorí sa tam aj po anglicky. Zájdem tam a spýtam sa, či niekomu nechýbajú dvaja chlapci. Mám fotografie, tie im ukážem. Možno ich spoznajú.“

„Možno… možno…,“ opakovala Helga. „A možno ušli z nejakého blázinca…“

„Si nespravodlivá!“ namietal Peter. „Na bláznov predsa naozaj nevyzerajú.“ Po menšej, neškodnej výmene názorov šli spať.

Ráno zašiel Peter na malú policajnú stanicu. Helga zatiaľ kŕmila oboch pacientov čajom a obilnými keksami. Okrem toho dostali aj svoju dávku liekov. Službukonajúci policajt bol Indián a nerozumel okrem „good morning“, „good evening“ a „yes, sir“ po anglicky vôbec nič. Peter sa vrátil do archeologického areálu a prizval si na pomoc po nemecky hovoriaceho sprievodcu, ktorý sa volal Michael. Vysvetlil mu, čo chce, a Michael to vysvetlil policajtovi. Nakoniec Peter ukázal fotografiu chlapcov, ktorí ešte mali krikľavo pomaľované telá. Nebol však potom múdrejší. Nikoho nehľadali. Nijakí mládenci odnikadiaľ neutiekli a nad fotografiou sa policajt iba rozosmial. Trochu pohŕdavo usúdil: „Najskôr to budú akísi výtržníci!“

Aj tak chcel vedieť, kde tí dvaja teraz sú. Peter zacigánil, že nevie. Bál sa, aby ich polícia nevzala do väzby. Potom pozval sprievodcu do reštaurácie. Dozvedel sa, že Michael vyrástol v blízkosti Tulumu na karibskom pobreží, ale chodil šesť rokov do nemeckej školy v Meride.

„Poznáte Tulum?“

„Ešte nie,“ odpovedal Peter. „Ale rád by som si ta zašiel. Aj tam sú predsa mayské zrúcaniny.“

„Mohol by som vás tam sprevádzať,“ ponúkol sa Michael. „Poznám aj ostatné mayské mestá v okolí. A nie som drahý.“

Peter odpovedal, že si to ešte rozmyslí. No poslúchol náhle vnuknutie a spýtal sa:

„Tunajší domorodci sú predsa všetci potomkovia Mayov…“

„… vôbec nie všetci,“ skočil mu do reči Michael. „Mnohí z nich majú španielsky pôvod, ako napríklad ja. Iní sú prisťahovalci a medzi Indiánmi sa nájdu najrôznejší miešanci. Čistokrvný lakandonský Indián nie je to isté ako Indián z Chichénu!“

„Akou rečou vlastne hovoria indiánske kmene?“ chcel vedieť Peter.

„Aj to je rôzne,“ poučil ho Michael. „Hovoria svojimi nárečiami a majú často ťažkosti, keď sa chcú dohovoriť medzi sebou. Indiáni z mexickej vysočiny hovoria inak ako Indiáni z guatemalskej nížiny. Prečo sa pýtate?“

Petrovi utkvela v hlave myšlienka, ktorej sa nemohol zbaviť. Ak pripustíme možnosť, že Xixli a Yum naozaj pochádzajú z inej doby, musíme nájsť niekoho, kto sa s nimi bude vedieť dohovoriť.

„Ovláda ešte niekto reč starých Mayov tak, ako sa ňou hovorilo pred stáročiami?“

„Máte šťastie, že hovoríte so mnou,“ odvetil hrdo Michael. „Niekoľko kilometrov od miesta, kde som vyrástol, žije rodina Itzá. Sú to čistokrvní Indiáni. Otec a matka sú priami potomkovia Itzá, to bol starý šľachtický rod Mayov. Majú syna a dve dcéry. Rodina obýva veľký dom, ktorý bol kedysi čosi ako kláštor pre kresťanských mníchov. Otca Itzá neosloví nikto inak ako „el profesor“, hoci to vôbec nijaký profesor nie je. Študuje však celý život staré indiánske jazyky. Už jeho otec mal túto záľubu a myslím,že dokonca už aj starý otec. El profesor dokonca aj uverejnil čosi v starej indiánskej reči, občas ho navštevujú aj archeológovia z Ameriky a Európy. Dúfajú, že s ‚profesorovou‘ pomocou rozlúsknu staré mayské rukopisy.“

„Myslel som, že sú dávno rozlúštené,“ poznamenal Peter začudovane. „V každom prípade som čítal o číslach a dátumoch z mayského kalendára v Drážďanskom kódexe.“

„Dávajte pozor,“ spustil Michael, ktorý mal zrejme solídne vzdelanie. „Toho pamätného 12. júla 1562 naukladali na kopu pred kostolom Svätého Michala v Mani – to bola posledná mayská metropola – päťtisíc plastík bohov, trinásť oltárov, sto deväťdesiatsedem kultových nádob a dvadsaťsedem vedeckých a náboženských diel – štvorfarebne ilustrovaných mayských rukopisov. Na povel biskupa Diega de Landu, ktorý pri tej príležitosti povedal veľkú kázeň, podpálili hranicu. Plamene strávili nenahraditeľné doklady o jednej veľkej kultúre. V nasledujúcich týždňoch, mesiacoch a rokoch pálili misionári v slepej horlivosti mayské rukopisy, kdekoľvek ich našli. Dokonalá katastrofa! Práve len tri rukopisy…“

„Ja viem,“ prerušil ho Peter. „Madridský, Parížsky a Drážďanský kódex tú pohromu prežili. Ale tie predsa už vieme prečítať – alebo nie?“

„Moment, prosím! Po zničení rukopisov sa biskup de Landa musel zodpovedať na kráľovskom dvore v Madride. Teraz hľadal pre zmenu podporu a spojil sa práve s Indiánmi, ktorých predtým tak nerozvážne prenasledoval. Teraz pán biskup po latinsky zaznamenával, čo mu jeho priatelia prezradili o systéme mayských čísel, o astronómii a o svete mayských bohov. To všetko spísal v obrannom spise, ktorý sa volal Relación de las cosas de Yucatán, čo značí Správa o záležitostiach Yucatanu. Táto biskupova správa sa našla uprostred minulého storočia. A len vďaka nej sa podarilo číselné a astronomické partie Drážďanského kódexu aspoň čiastočne rozšifroval‘.“

„Ako vlastne vyzerajú tie mayské rukopisy?“ vypytoval sa Peter.

„Stránky sú z lyka divého figovníka. Kvôli tomu cieľu Mayovia kôru najprv na mäkko naklepali a zvláčnili ju šťavou z gumovníka. Potom ju potreli tenkou vrstvou škrobu. Nakoniec ju pretreli vápenným mliekom a dali ju usušiť. Na takto pripravené listy Mayovia potom maľovali jemnýmiperami alebo paličkami svoje štvorfarebné kresby. Listy sa zliepali na spôsob harmoniky. Drážďanský kódex je dlhý vyše šesť metrov. A popísaný je po oboch stranách!“.

Michael sa hrdo odmlčal.

„A archeológovia veria, že ten ‚profesor‘ z rodiny Itzá by im mohol pomôcť pri rozšifrovaní?“

„Áno – no to je pravdaže nemožné.“

„Prečo, keď je to pravý potomok šľachtického rodu Mayov?“

„Ako vieme,“ vysvetľoval Michael trpezlivo, „vedeli u starých Mayov písať iba kňazi. Bol to akýsi tajný druh písma, ktoré ľud nemal právo poznať. Okrem toho to písmo bolo veľmi zložité. V škole som sa učil, že len tie tri existujúce rukopisy obsahujú 6700 hlavných znakov a 7500 znakov vedľajších. Len si to predstavte! Z tých tisícov znakov poznajú bádatelia nanajvýš osemsto. Ani päť percent! Kým neobjavíme stroj času, nebudeme môcť mayské rukopisy rozlúštiť!“

„Stroj času?“ zauvažoval Peter. A čo ak Xixli a Yum prišli z minulosti? Mohli by prečítať mayské písmo? Ten ‚profesor‘ Petra takisto zaujímal.

„Mohli by ste ma zaviesť k el profesorovi?“

„S radosťou,“ odpovedal Michael sebavedome. „Keby ste chceli, mohli by sme sa vybrať na cestu už zajtra. Povedal som vám predsa, že moja rodina žije v Tulume, to je kúsok odtiaľ, a moji rodičia sa veľmi potešia, keď sa u nich zase raz ukážem. Máte auto?“

„Prenajaté,“ povedal Peter. „Ale zajtra, to je priskoro. Musím sa ešte najprv dohodnúť so svojou priateľkou.“ To, že musí čakať, kým sa uzdravia jeho pacienti, zamlčal.

Keď sa vrátil do hotela, boli chlapci hore. Peter si sadol na ich posteľ, zmeral im tep, pozrel sa im do úst a popočúval stetoskopom každému hruď. Chlapci ešte mali horúčku a ich tep ešte stále bol stodesať tepov za minútu, no aj tak bol ich zdravotný stav jasne lepší ako včera, keď ich zanechával v zapáchajúcej Jaguárej jaskyni. Peter v duchu triumfoval. Bol na správnej ceste.




Dorozumenie

Xixliho a Yumov zdravotný stav sa zlepšoval zo dňa na deň. Peter pre nich kúpil pár kusov šatstva a Helga sa ukázala ako láskavá ošetrovateľka a trpezlivá učiteľka reči. Už štvrtý deň s nimi sedela pri bazéne a učila ich nemecké slovíčka – neovládala totiž španielčinu.

Xixli a Yum priraďovali k sebe najprv slová bez väzieb – ako „hlad“, „jesť“, „piť“, „slnko“, „mesiac“, „hviezdy“ alebo „py-ra-mí-da“ a „svetlo“ a „tieň“. Najprv sa im plietli jedno cez druhé, bol to pestrý chaos, no postupne sa im dalo rozumieť stále viac. Aj slová, majúce vzťah k ich vlastnému telu, sa naučili používať veľmi rýchlo: oči, uši, nos, brucho, ruky, nohy. Keď zastal pred hotelovým vchodom autobus a vyvalil sa z neho húf pestro poobliekaných turistov, obaja utekali ako štvaná zver na prvé poschodie a odtiaľ, z bezpečnej vzdialenosti, sa dívali dole na tú čudesnú potvoru. Peter ich chytil za ruky:

„Au-to-bus,“ opakoval a ukazoval na tú zeleno a žlto natretú obludu. Potom už pozorovali autobus zo štvormetrového odstupu. Po ďalších dvoch minútach sa odvážili opatrne dotknúť slnkom rozpálenej kapoty. Keď však vodič v tej chvíli spustil motor a z výfuku sa vyvalil oblak tmavého dymu, Xixli a Yum sa strmhlav vrhali do najbližšieho krovia. Odvážili sa vstať, až keď autobus s veľkým vrčaním a mykaním zaujal svoje definitívne miesto na parkovisku.

Peter a Helga ich upokojovali.

„Mali by sme kúpiť nejakú obrázkovú knihu a postupne ich zoznámiť s výdobytkami našich čias,“ navrhla Helga.

„To nie je zlá myšlienka, bystrohlávka! A vieš, čo mi je stále jasnejšie? Alebo tí mládenci pod vplyvom nejakého šoku stratili pamäť, alebo naozaj pochádzajú z inej epochy. Vôbec síce nechápem, ako to je možné, ale to si ešte predebatujeme s nejakými fyzikmi, keď sa vrátime domov.“

„Neverím, že by mohlo ísť o stratu pamäti,“ oponovala Helga. „Chlapci rýchlo chápu a sú neobyčajne inteligentní. Len si uvedom, ako rýchlo sa naučili množstvo našich slov a pojmov!“

Na piaty deň sa všetci štyria odvážili vyjsť si na prechádzku. Chlapci boli ešte trochu slabí. Pomaly sa uberali k obetnému jazeru. Čím viac sa približovali k vodnej nádrži, tým čudnejšie sa Yum a Xixli správali. Potom sa štvorica zastavila na okraji a hľadela do hnedej vody. Chlapci nervózne zvierali Petrove ruky, akoby mali z čohosi strach. Konečne sa ho Yum pustil, ukázal na seba a Xixliho a zajakavo povedal:

„Yum-Xixli-telo-voda.“ Potom urobil pohyb, akoby chcel skočiť do jazera. Xixli zase naznačoval plávanie.

„Čo tým chcú povedať?“ uvažoval Peter nahlas. „Smäd nemajú, pretože slovo smäd už poznajú. Nechcú hádam skočiť do tej vody?“

„Nezmysel!“ odporovala Helga. „Načo by to robili? Keď si chcú zaplávať, vedia predsa, že v hoteli je bazén.“

Teraz Yum siahol po vetvičke. Nakreslil na zemi kruh a ukázal na jazero. Potom nakreslil dvojitú čiaru, ktorá bežala z vody východným smerom. A nakoniec druhú dvojitú čiaru, vedúcu presne na juh, ku Kukulkanovej pyramíde:

„Yum, Xixli – voda.“ Predviedol skok a plávanie. „Yum, Xixli – tu!“ Yum ukázal vetvičkou na dvojitú čiaru a pretiahol ju pomaly až k pyramíde. Potom naznačil stúpanie po schodoch a ukázal na Petra.

„Yum-Xixli-pyramída, Peter-pyramída-mesiac.“

Helge a Petrovi pomaly svitalo, čo chcel Yum vyjadriť. Tí dvaja skočili do jazera, akousi štôlňou vyliezli a potom sa stretli s Petrom, keď svietil mesiac. Ale kedy sa to stalo? 21. septembra, keď sa Peter s oboma stretol na vrchole pyramídy – alebo v nejakej inej dobe?

„Muselo sa to stať v nejakej inej dobe,“ poznamenala Helga. „Keby sa to totiž stalo 21. septembra tohto roku, vedeli by chlapci po španielsky. Celkom logické, nie?“

„Alebo ich nejaká banda pomaľovala farbami a hodila pred niekoľkými dňami do vody. A chlapci z toho stratili pamäť,“ pripúšťal Peter inú možnosť.

Helga prudko odporovala: „Veď sa len pozri na steny toho jazera! Nie je tam nič, čoho by sa človek mohol zachytiť. Ako by sa mohli dostať z jazera k pyramíde?“

„To predsa môžeme preskúmať!“ odpovedal Peter ticho. „Pôjdeš aj ty? Dnes večer si prezriem vnútrajšok pyramídy, možno naozaj vedie podzemná chodba až k obetnému jazeru.“

Peter si zaobstaral štyri výmenné baterky do Helginej vreckovej lampičky. Od hotelového vrátnika si požičal aj druhú baterku. Helga usúdila, že bude rozumnejšie, ak s ním nepôjde – bude môcť privolať pomoc, keby sa Peter nevracal. Peter sa pozrel na chlapcov. Xixli budil dojem, že je silnejší.

„Peter-Xixli-pyramída?“ spýtal sa ho. Xixli prikývol. Keď turisti opustili archeologický areál, zavesil si Peter okolo krku fotoaparát, do tašky si vložil litrovú fľašku minerálky a obidve vreckové lampy. Krytí kermi a stromami vkĺzli obaja do archeologického areálu a začali sa približovať k pyramíde z juhu. Keď si boli istí, že ich nikto nespozoroval, krátku vzdialenosť, čo im ešte chýbala k južnému schodisku, prebehli. S fučaním stúpali po schodoch a hore sa zvalili na kamennú podlahu medzi stĺpmi. Nikto ich nevidel. Petrovi neuniklo, ako rýchlo Xixli prebehol vzdialenosť k pyramíde, hoci bol vyslabnutý po chorobe. Ten mládenec musel byť dobre vytrénovaný. Ale odkiaľ?

Po niekoľkominútovom oddychu začali zostupovať do Jaguárej jaskyne. Znova Peter narátal päťdesiatdva schodov. Xixliho svetelný kužeľ osvetlil povalu, potom podlahu, skĺzol cez kamenného jaguára a zastavil sa konečne pri otvore v stene. Tu bola štvorcová štôlňa. Peter odhadol výšku bočných stien na 1,2 metra. Xixli si bez vyzvania čupol, posvietil si do chodby a širokou kačacou chôdzou so zohnutou hlavou sa do nej sunul. Peter, s fotoaparátom na prsiach a s taškou, prevesenou cez chrbát, fučal za ním. Stále znova osvetľoval Peter steny šachty, ktorá klesala do hlbín. Steny boli vyhladené. Petrovi sa nedarilo objaviť ani škáročku medzi kameňmi. Dokonale presná práca! Peter čakal, že zapáchajúci vlhký vzduch, ktorý mu vyháňal pot zo všetkých pórov tela, bude čoraz horší. No naopak. Čím hlbšie šachta viedla, tým silnejší boí prívod čerstvého vzduchu! Niekde tu museli byť vzduchové šachty. Obaja stále namáhavo dýchali. Petrovi sa lepili vlasy na čelo. Azda tá chodba nebude mať nikdy koniec? Bola dlhá najmenej šesťsto metrov. Konečne sa Xixli vystrel a posvietil na povalu akéhosi pravouhlého priestoru. Aj Peter sa už mohol vystrieť. Xixli mu rukou naznačil, že dopredu teraz treba postupovať opatrne. Potom sa zrazu ocitli nad prepadliskom. Asi dva a pol metra pod nimi sa zrkadlili svetlá ich lámp v čírej vode. Xixli obrátil baterku k zemi a posvietil na niekoľko krvavých škvŕn.

„Yum – Xixli,“ povedal a ukázal na vodu, na krvavé škvrny a na štôlňu,ktorou práve zostúpili. Peter hneď pochopil. Na tomto mieste sa obidvajachlapci vynorili z vody, vyšplhali sa po stene nahor a potom sa dovlieklichodbou až k pyramíde. Navyše teraz Peter bezpečne zistil, že chlapci nestratili pamäť. Ináč by si totiž Xixli nevedel spomenúť na túto cestu. Nadruhej strane – krvavé škvrny boli síce už zaschnuté, ale ich jasná farba svedčila o tom, že vznikli nedávno. V nijakom prípade nemohli tie škvrny pochádzať z inej doby. Peter starostlivo osvetľoval priestor nad sebou. Okolo pravouhlej vodnej nádrže sa ťahala obruba a na jednej strane ešte tri schody.

Potom si všimol v kuželi svetla čosi malé, bijúce do očí ostrou žltou farbou.

Neďaleko toho ešte raz to isté, a dokonca na obrube vodnej nádrže eštedva ďalšie žlto svietiace body. Vyzeralo to ako žlté cigarety polovičnej dĺžky.

Xixli posvietil na svoju tvár, ukázal voľnou rukou do hĺbky, zamieril kužeľ svetla na dve žlté „cigarietky“ a znova si posvietil na tvár. Potom si strčil malíček do nosnej dierky a predvádzal hlboké a nečujné dýchanie. Tentoraz Peter nepochopil. Čo mu tým chcel Xixli naznačiť? Chvíľu váhal, potom vtlačil Xixli Petrovi do ruky svoju lampu a začal sa pomaly po bruchu spúšťať do hĺbky. Keď visel na stene už len za končeky prstov, pustil sa a dopadol dole. Peter celú scénu fotografoval, každých pár sekúnd sa svetlo blesku odrazilo od hladkých stien. Dole Xixli zdvihol tie štyri „cigarietky“ a vyhodil ich nahor k Petrovi. Potom sa postavil k stene, vystrel ruky dohora a zavolal:

„Peter!“

Peter nebol nijaký veľký športovec a tak mu dalo dosť práce vytiahnuť Xixliho znova hore. Urobil ešte niekoľko snímok, strčil „cigarietky“ do tašky a začali znova namáhavo vystupovať späť.

Po návrate do hotela dostali chlapci svoju dávku liekov. Peter porozprával Helge svoje dobrodružstvo a vylovil z tašky štyri „cigarietky“.

„Čo to len môže byť?“

Skôr, ako sa mohli pustiť do dlhej debaty na túto tému, vzal Xixli dve z tých žltých rúrok a zasunul si ich do nosných dierok. Svoj výkon sprevádzal hlbokým dýchaním. Peter aj Helga sa nevedeli vynadívať. Dve „cigarietky“ boli suché a vyzerali pórovito, ďalšie dve boli mokré a zľahka zduté. Peter vzal tie dve suché a bez rozmýšľania si ich strčil do nosa. Potom naklonil hlavu cez okraj vane a naplno si pustil sprchu do tváre. Rúrky sa zväčšili a upchali nos ako štuple. Peter sa napriek tomu pokúsil dýchať nosom. A skutočne – z rúrok vyšlo trochu vzduchu.

„Je to čoraz tajomnejšie,“ povedal Helge. „Čo sú to za predmety, z ktorých sa pod vodou uvoľňuje kyslík, či dokonca tie predmety samy uvoľňujú kyslík z molekúl vody? To je technológia, ktorú ešte dnes neovládame! Značí to, že prichádza z budúcnosti?“

„Nie!“ odporovala Helga. „Ak vôbec prichádzajú z inej doby, potom určite z minulosti. Spomeň si, akí boli pomaľovaní, a aj že Xixli vedel o starej chodbe z pyramídy do jazera.“

Nasledujúceho dňa videli čosi, na čo sa nedá len tak ľahko zabudnúť. Xixli už vyzeral zdravý, na Yumovi bolo ešte vidieť, že je po chorobe. Po raňajkách si všetci vyšli na prechádzku k ihrisku starých Mayov. Ležalo iba pársto metrov od hotela. Bolo to priestranstvo asi sto päťdesiat metrov dlhé a päťdesiat metrov široké. Na oboch stranách ihrisko ohraničovali steny, dlhé asi sto metrov. Presne uprostred každej z nich bol asi tak vo výške tri a pol metra pevne zabudovaný kamenný kruh. Dole, asi meter nad zemou, sa po obidvoch stranách ťahal okrídlený kamenný had. A ešte nižšie – od zeme až do výšky hada – boli do steny zapustené kamenné dosky, pokryté rôznymi plastikami. Keď prišli k ihrisku, našli tam turistov, práve fotografujúcich tie plastiky. Peter chcel ísť ďalej, ale Xixli zostal stáť ako pribitý. Tvár mu sčervenela, oči zvlhli a pomaly povedal:

„Xixli – hra!“ Ukázal na seba, na zem, na steny a na kamenný kruh na stene. Keď sa naňho Peter a Helga prekvapene pozreli, vyrazil zo seba hlasný výkrik a rozbehol sa neuveriteľnou rýchlosťou k miestu, kde zo steny trčal kruh. Tam sklonil hlavu pred okrídleným hadom a začal robiť bleskurýchle akrobatické pohyby. V prvej chvíli sa Peter obával, že Xixli dostal epileptický záchvat. A potom sa už len nechápavo dívali na to, čo sa odohrávalo. Aj ostatní turisti prestali fotografovať, rozhovory zmĺkli a všetci sa pozerali bez slova a s otvorenými ústami na Xixliho. Ten sa rútil od jednej steny k druhej, preletel ako strela cez celé ihrisko, náhle sa prudko zastavil, vrhol sa na zem, vyskočil, nohami sa odrazil od steny a urobil salto. Bokmi, krkom aj stehnami robil nevídané trhavé pohyby, potom zase zostal uprostred ihriska nehybne stáť, vykríkol, zvalil sa na zem, uderil kolenami do imaginárnej lopty, vyrazil smerom ku kamennému kruhu, znovu bežal do stredu ihriska, zarazil sa a stál bez pohnutia, znova vykríkol a celé divadlo sa začalo od začiatku. Vôbec nevnímal, že ho nechápavo sleduje okolo päťdesiat párov očí, že prišiel Michael, po nemecky hovoriaci sprievodca, s novou skupinou turistov a že aj títo sa v úžase pozerajú. Xixli pobehoval po ihrisku, poskakoval, vrhal sa kamsi, šprintoval, robil saltá, trhano pohyboval celým telom a pri tom vyrážal ostré výkriky. Zrazu sa prirútil k Petrovi a Yumovi, tesne pred nimi sa zvalil na zem a bleskurýchle ich skosil bravúrnymi nožničkami: jednou nohou im zozadu narazil do podkolennej jamky, zatiaľ čo druhou im blokoval holenné kosti. Všetko sa to stalo v neuveriteľnom tempe. Peter sa ledva stihol vzchopiť, taký bol zdesený – a zatiaľ už Xixli zase stál uprostred ihriska, vydal zo seba výkrik a na päť sekúnd stuhol ako socha. Potom naňho Yum nahlas zavolal niekoľko slov. Xixliho striaslo, ako keby niekto studenou vodou pokropil psa, uvoľnil sa, pozrel na Petra a Helgu a pomaličky sa k nim dovliekol. Mohutný potlesk turistov odmenil jeho predstavenie. Xixli akoby to nepočul. Zastal, celý udýchaný, pred Petrom a vyrazil zo seba:

„Xixli-hra!“

Helga sa spamätala prvá:

„Už si videl čosi také? Bolo to veľkolepé! To tempo, tá sila, tie skoky a obraty! Keby Xixli toto všetko predviedol na nejakej diskotéke u nás doma, získal by prvú cenu ako diskokráľ! Nemohol by mu konkurovať ani John Travolta, ani Michael Jackson, ani Prince!“

Medzitým k nim pristúpil sprievodca Michael. Uznanlivo potľapkal Xixliho po pleci. Xixli sa na cudzieho človeka pozeral v rozpakoch. Michaela ešte nepoznal. Peter urobil smerom ku Xixlimu upokojujúce gesto a naznačil mu, že sa nemusí báť. Zatiaľ čo si Xixli utieral z čela pot, Michael sa spýtal:

„Vážený pane, tak kedy by ste si chceli zájsť do Tulumu?“

„Ako dlho trvá cesta?“

„Šesť až osem hodín, podľa toho, ako pôjdeme. Najskôr musíme spraviť dvesto desať kilometrov po Cancún a až potom môžeme odbočiť na Južnú cestu do Tulumu. Dohromady by to malo byť asi tristo štyridsať kilometrov.“

„Dobre,“ odpovedal Peter a pozrel na Helgu, čo na to ona. „Môžeme vyraziť zajtra?“

Dohovorili sa na odchode o deviatej ráno. Keď sa Xixli vydýchal, presunula sa štvorica na druhý koniec ihriska. Aj tam boli do stien zasadené kamenné dosky s reliéfmi. Peter urobil ešte niekoľko snímok a premýšľal pri tom o čudesnom Xixliho tanci. Zrazu si všimol, že Yum a Xixli pokľakli a nežnými, takmer zbožnými pohybmi sa dotýkali jedného z reliéfov. Yum jemne potiahol Petra za rukáv a naznačil mu, aby si kľakol k nim. Potom so žiariacimi očami povedal:

„Xixli – ta-ta!“

Čo malo znamenať zas toto? Xixli pohládzal dlaňami kontúry postavy, potom predviedol pohyby dláta a palice a opakoval tichým, chvejúcim sa hlasom:

„Xixli – ta-ta!“ Bolo vidieť, že s námahou zadržiava slzy. Helga sa dovtípila prvá:

„Hovorí, že tento reliéf vytesal jeho otec. Pravdepodobne deti hovoria vo všetkých dobách otcovi ta-ta.“

Na druhý deň teda vyrazili. Peter a Michael naložili kufre do prenajatého auta, obaja mayskí chlapci zatiaľ začudovane postávali pri aute. Bolo im treba zahrať malú pantomímu, aby pochopili, že si majú sadnúť vzadu do auta. Helga sa usadila medzi nimi, aby mohla pri nepredvídaných príhodách hneď zasiahnuť. Potom Peter spustil motor. Xixli a Yum zatajili dych. Veľmi pomaly, akoby viezol kopu vajec, vyrazil Peter na cestu. Obaja chlapci sa trošku mykli, no Helga im hneď upokojujúco stisla ruky. Peter zabočil na asfaltovú cestu číslo 180, smer Valladolid, a po päťdesiatich kilometroch odbočil na Cancún. Keď stretli prvé protiidúce autá, chlapci kŕčovito napínali svaly, no čoskoro si zvykli a začali mať z jazdy radosť. Vystrkovali ruky a potom aj hlavy z okienok a vychutnávali protivietor, spôsobený jazdou. Iba raz zarazene stíchli. To keď Michael, ktorý sedel vedľa Petra na druhom prednom sedadle, pustil rádio. Keď sa z reproduktora ozval cudzí hlas, Xixli a Yum sa preľaknuto obzerali. Michael preladil na inú stanicu, kde nejaká mexická rytmická skupina hrala na trubkách a gitarách tanec mariachi. Obaja chlapci zbožne a s rozjasnenými tvárami počúvali neznámu melódiu. Hneď nato sa ozvala z rádia pieseň Cuando salide Cuba. Bola to známa pieseň a Helga, Michael aj Peter si ju začali pospevovať zároveň s rádiom. Keď pieseň doznela, požiadala Helga, aby vypli rádio. Potom si znova začala pospevovať tú istú melódiu a gestami vyzvala chlapcov, aby spievali spolu s ňou. Najskôr sa na seba pozreli, vymenili si pár slov vo svojej nezrozumiteľnej reči a potom začali spievať akúsi čudesnú melódiu, zloženú z mnohých melancholických poltónov. Michael sa obrátil k Petrovi:

„Čo sú to za mládenci? Odkiaľ sú?“

Peter sa trošku ustarostene usmial: „To keby sme vedeli! Práve preto ideme k el profesorovi. On azda bude rozumieť ich reči.“

Po ani nie štvorhodinovej jazde boli v Puerto Juárez, poslednom predmestí pred hotelovým mestom Cancún. Peter zaparkoval pred záhradnou reštauráciou. Xixli a Yum si už celkom suverénne sadli za stôl. V diaľke svietili hotelové paláce Cancúnu, ožiarené poludňajším slnkom. Chlapci zrazu vyskočili zo stoličiek tak prudko, až ich prevrátili, a nadšene pozerali na bezmračnú oblohu. Ukazovali prstom nahor a vzrušene opakovali: „Ku-šku-škan! Ku-šku-škan!“

„Nie! Nijaký Kukulkan!“ Upokojoval ich Peter. „Lietadlo. Lie-ta-dlo!“

Cancúnske medzinárodné letisko ležalo ani nie pätnásť kilometrov vzdušnou čiarou od nich. Za niektorými tryskovými lietadlami ostávali dlhé biele pásy, keď sa vzďaľovali vo veľkej výške. Iné lietadlá videli v diaľke štartovaťalebo pristávať. Yuma a Xixliho stále znova fascinoval tento pohľad. Len čo začuli vzdialené hrmenie lietadla, obzerali sa za ním, kým im nezmizlo z očí.

O štrnástej hodine sa vybrali na posledný úsek cesty, ktorý meral sto tridsať kilometrov. Cesta číslo 307 viedla pozdĺž pobrežia na juhozápad. Neďaleko mayských ruín pri Tulume bol cieľ ich cesty: San Felipe. Po vyše trojhodinovej jazde zabočili na priestranstvo pred ošarpaným vidieckym dvorom. Polozrúcaná stodola, na dvore zhrdzavené poľnohospodárske náradie. Sliepky kotkodákali a dobrácky lenivý pes otvoril papuľu dokorán a zívol. Vzadu stála hlavná budova. Bola dvojposchodová, postavená v masívnom španielskom štýle. Ťažké vápencové kvádre sa vŕšili na seba, omietnuté bielou vápennou kašou. Spoza rohu vyšiel kôň so zavalitým mužom v sedle. Muž mal tmavú, vetrom ošľahanú tvár, na hlave slamený klobúk so širokou strechou. Trošku odutá, ale dobromyseľne vyzerajúca tvár prezrádzala indiánsky pôvod. Oblečenú mal košeľu, na ktorej boli čiernočervené štvorčeky a krátke nohavice, na ľavom stehne roztrhnuté. Na nohách sa mu voľne hompáľali otvorené sandále.

„Hej!“ zvolal, keď sa k nemu Michael obrátil. Zoskočil z koňa a pozdravil Michaela ako starého priateľa.

„Miguel! Buen amigo! Como están tus padres?“ (Michael! Starý priateľ! Ako sa vodí tvojim rodičom?). Zatiaľ čo sa Michael zhováral s neznámym mužom, pokúšala sa Helga presvedčiť chlapcov, aby vystúpili. Tí však trčali nehybne a kŕčovito na zadných sedadlách a s otvorenými ústami vypliešťali oči na koňa. Bolo zrejmé, že im zviera naháňa strach. Vari ešte nikdy nevideli koňa? Michael zoznámil el profesora s Petrom. Po niekoľkých španielskych slovách začali hovoriť po anglicky.

„Doparoma, budem môcť aj ja vystúpiť?“ čertila sa Helga a až teraz si Peter všimol, čo je vo veci. Strčil hlavu do auta, pozrel sa svojim chránencom do očí a povedal s miernym, chápavým úsmevom:

„Kôň – zviera!“

Tentoraz však zostali chlapci nemí. Jednoducho sa neodvažovali vystúpiť z auta. Peter sa spýtal el profesora, či môže koňa pohladiť. Pomaly k nemu pristúpil a láskavo ho potľapkal po šiji. Zviera sa za toto pohladkanie odvďačilo hlasným zaerdžaním. Konečne si Xixli dodal odvahy a vystrčil na svojej strane auta hlavu z dverí. Potom nasledovala jedna noha a – zatiaľ čo mal pohľad stále upretý na koňa – aj druhá. Bol už vonku z auta, ale ešte stále pre istotu držal medzi sebou a koňom otvorené dvere. Teraz konečne mohla vystúpiť aj Helga. Srdečne sa zvítala s profesorom a aj ona poláskala koňa. Teraz sa odhodlal z auta vystúpiť už aj Yum. E1 profesor podával chlapcom ruku. Keď chlapci nereagovali, obrátil sa k Michaelovi a položil mu niekoľko otázok. Xixli a Yum stáli vedľa seba. Medzi nimi a koňom bolo stále auto. Chlapci si vymenili niekoľko viet vo svojej reči. Profesor zachytil pár slov a pomaly, s výrazom úžasu v tvári, sa k nim obrátil. Chlapci sa odmlčali, profesor sa na nich uprene díval. Potom povedal niekoľko slov. Čosi ako „Yakzel hibi kušlox“?

Yum a Xixli k nemu obrátili hlavy a zvedavo sa naňho zadívali. Profesor zopakoval nezrozumiteľné slová a ešte dodal:

„…nautat cap ayel?“

Správanie chlapcov sa zrazu zmenilo. Sklopili zrak, pokývali hlavami. Potom Yum vystrel ruky pred seba a urobil niekoľko krokov smerom k profesorovi. Vztýčil pri tom dlane a roztiahol prsty. Meter pred profesorom zastal, hľadel do zeme a povedal čosi ako: „Haymel xoka kašlan!“

Skôr, ako mohol profesor reagovať, urobil Xixli rovnaké gestá a povedal tie isté slová. Teraz obidvaja stáli pred profesorom a vystierali k nemu dlane s roztiahnutými prstami. Profesor rozpačito mrmlal:

„No está posible?“ (To hádam nie je možné?) Konečne, ako by si nebol istý, že koná správne, váhavo pritisol svoje vlastné dlane s roztiahnutými prstami na Yumove. Pomaly, priam dôstojne, zdvihol Yum hlavu a zahačkal svoje prsty medzi profesorove. Znova ich uvoľnil. Profesor pochopil a zopakoval to isté s Xixlim. Ostatní sa tomu začudovane prizerali. Potom zrazu pristúpil aj Peter k Yumovi, vystrel k nemu dlane a roztiahol prsty. Yum bez váhania toto gesto zopakoval a jemne vtisol svoje prsty medzi Petrove. Rovnako sa Peter pozdravil s Xixlim a tento krátky obrad absolvovala aj Helga a po nej Michael. Začarovaný kruh bol prelomený.

Chlapci sa bezstarostne smiali a zasypávali profesora prívalom slov – profesor ho len s námahou stačil sledovať. Na profesorovo pozvanie sa celá spoločnosť pohla k stolu pred hlavnou budovou. Keď sa usadili, profesor mohutne zatlieskal. Zjavila sa staršia dáma v dlhej zástere a priniesla červené víno, nealkoholické nápoje, surovú šunku, kozí syr a tmavý chlieb. Medzi profesorom a oboma chlapcami preskakovali otázky a odpovede. Najprv pomaly a váhavo, sprevádzali ich zvedavé gestá. Postupne sa rozhovor stával plynulejším. Podchvíľou profesor kývol hlavou na ostatných a zasmial sa:

„Es un milagro, un milagro!“ (Je to zázrak, zázrak!) Zrazu sa spýtal Petra, či by mu neukázal fotografie, ktoré urobil pri prvom stretnutí s chlapcami, a aj tie ich zásterky. Peter mu vyhovel. Profesor fotografie dlho skúmal, takisto modré zásterky s hviezdami, a spínal pri tom ruky a ďakoval nebesám. Keď nastal večer a okolo hláv im začal lietať nočný hmyz a dotieravé moskyty, pozval ich profesor do domu.

Peter využil príležitosť konečne profesora osloviť:

„Ak som to správne pochopil, viete sa s tými chlapcami dorozumieť. Spýtali ste sa ich, odkiaľ vlastne prišli?“

„Prirodzene!“ zasmial sa profesor, ktorý sa plným menom volal José Miguel Maria Itzá. „Tí dvaja sú dar nebies. Pochádzajú z roku 4431 ich letopočtu. Keď to prerátame, zodpovedá to nášmu roku 1317 po Kristu. Chlapci majú za sebou časový skok šesťsto šesťdesiatpäť rokov, vážený pán Pedro. Fernando Cortez, španielsky dobyvateľ, priplával do Strednej Ameriky na jar 1519. Xixli a Yum boli teda obetovaní presne 198 rokov pred príchodom Španielov…“

„Čože?“ prerušila ho Helga aj Peter odrazu. „Chlapci boli obetovaní?“

Profesor sa pošúchal po brade. Jeho tmavé oči sa šibalsky a radostne leskli:

„Áno – pred šesťsto šesťdesiatimipiatimi rokmi ich hodili do posvätného obetného jazera. Yum je novic, Xixli kamenársky učeň. Ak som správne rozumel, je – prepáčte, musím povedať bol – Yumov otec jedným z vplyvných kňazov v meste Chichén-Itzá, z ktorého pochádza aj moje priezvisko, aj ja som Itzá“! Profesor sa hrdo rozhliadol a prilial si do pohára červeného vína trochu vody. „Yumov otec zrejme obom chlapcom pomohol nejakým trikom. Z rozhovoru s Yumom a Xixlim nie je jasné, ako to urobil. V každom prípade však vedie vraj z obetného jazera nejaká štôlňa až ku Kukulkanovej pyramíde a…“

Znova ho Peter prerušil: „Tá štôlňa jestvuje. Zostúpil som k nej s Xixlim.“

„Nádherné! Fantastické!“ vykrikoval profesor nadšene a búchal sa po kolenách. „Obaja potom vystúpili cez pyramídu nahor a museli natrafiť na vás, vážený seňor Pedro.“

„Je to tak!“ potvrdil Peter. „Ale ako, preboha, mohli preskočiť ponad priepasť šesťsto šesťdesiatichpiatich rokov z ich času do našej prítomnosti?“

„Neviem.“ Profesor sa zaškeril. „A ani to v tejto chvíli nemusím vedieť.

V každom prípade sú tu. Ktohovie, možno otec jedného z tých mládencov je môj pra-pra-pradedko!“ Profesor sa zvonivo rozosmial.

Peter mu vysvetlil, že je lekár a že našiel chlapcov vo vysokej horúčke. Teraz mu už bolo jasné, prečo Xixli a Yum v priebehu dvadsiatich hodín tak vážne ochoreli. Nemali obranné látky proti našim baktériám! Vďaka bohu boli však obidvaja mladí a prekypovali prirodzeným zdravím. Keby boli dospelí, asi by ten útok baktérií tak hravo nezvládli.

Rozhovor sa pretiahol do polnoci. Peter sa dohodol s profesorom, že uňho nechá chlapcov tak asi na rok. Budú sa učiť po španielsky a prispôsobovať sa súčasným podmienkam. Núkal profesorovi aj peniaze na ich výchovu, ten však odmietol. Tvrdil, že život v San Felipe je lacný a že chlapci znamenajú pre jeho jazykové bádanie pravý poklad. Okrem toho mu môžu pomáhať. Jeho tri deti sú už vonku z domu a Xixli a Yum sú v najlepšom veku. Prespali na slamníkoch na dlážke akýchsi mníšskych ciel. Na druhý deň si vymenili adresy a sľúbili si, že zostanú v kontakte. „El profesor“ sa domnieval, že v Tulume by mali byť dva telefóny. Len čo Xixli a Yum budú schopní dať dohromady nejaké španielske vety, zavolá „el profesor“ do Švajčiarska. Peter a Helga sľúbili, že sa tu znova zjavia – najneskoršie o rok. Nechceli už ďalej predlžovať lúčenie, len si ešte navzájom pritlačili dlane a zovreli prsty. Helge to však nestačilo a chlapcov vybozkávala. Profesor sa pustil do búrlivého smiechu, Peter však spozoroval v Xixliho očiach slzy.




Predsudky

Peter a Helga odleteli večer z Cancúnu lietadlom Lufthansy do Frankfurtu a odtiaľ do Zürichu, kde bývali Langeovci, Petrova rodina. Medzi Mexikom a Švajčiarskom je sedemhodinový rozdiel – po prílete si v prvom rade šli ľahnúť a trošku si pospať. Ale už večer vyrozprávali rodičom a súrodencom zážitok s Xixlim a Yumom. Všetci napäto počúvali, len otec sa zhovievavo usmieval:

„Vôbec nepochybujem o pravdivosti vášho príbehu, iba tá okolnosť s časovým skokom sa mi akosi nezdá. Žijeme dnes a okrem spomienok, starých kníh a nejakých tých muzeálnych pamiatok nejestvuje s minulosťou nijaké spojenie. Ako by sa mal taký ‚zázrak‘ vlastne stať?“

Teraz sa o slovo prihlásil Petrov starší brat Willi. Študoval fyziku a pracoval v známom výskumnom ústave.

„Čítal som pred niekoľkými mesiacmi článok v odbornom časopise Physical Review Letters. Fyzici Morris a Thorn tam tvrdili, že cesty v čase sú možné. Obaja pracujú v California Institute of Technology. A spomínam si na jednu diskusiu v škole. Šlo vtedy o anglického fyzika Davida Bohma, ktorý tvrdil, že v každom okamihu je obsiahnutý všetok čas.“

„Tomu už vôbec nerozumiem,“ prerušili ho Petrova matka a Helga takmer súčasne. „Náš čas je predsa ‚teraz‘. Ako by sa k nám mala dostať minulosť?“

„To ‚teraz‘ je iba náš subjektívny čas, teda to, čo pociťujeme. Naopak, objektívny čas, to je čas meraný hodinami, kmitočtom a rýchlosťami. Z Einsteinovej teórie relativity vieme, že čas sa rozpína a mení. Astronautvo veľmi rýchlo letiacej vesmírnej lodi starne pomalšie ako jeho rovesník na zemi. Prekážka pre správne pochopenie času väzí v nedostatku objektivity. My rozdeľujeme svoje stanovisko k času dôsledne na prítomnosť, minulosť a budúcnosť. Ale pri pohľade z nejakého vyššieho hľadiska by to všetko bola súčasnosť.“

„Teraz tomu rozumiem ešte menej,“ usmievala sa vľúdne pani Langeová. „Skús to teraz vysvetliť celkom obyčajnej žene.“

Willi bol vo svojom živle. Ani nemal pôvodne taký zámer – a zrazu sa spontánne stal obhájcom cestovania v čase:

„Predstav si nejaký železničný uzol ako Zürich, Frankfurt alebo Mníchov. Množstvo vlakov tam prichádza, množstvo odchádza. Výhybkami sa mení ich smer, niektoré zrýchľujú, niektoré spomaľujú. Pre každého rušňovodiča je ‚jeho čas‘ ten subjektívny čas, v ktorom sa práve nachádza. A teraz si predstav pilota helikoptéry, ktorý je vysoko nad tým hmýrením koľajníc a výhybiek. Keď prijmeš jeho hľadisko – všetko pod ním sa odohráva ‚súčasne‘.“

„Dobre – ale ako sa prechádza z jedného času do druhého?“

„Tak, že sa prehodia výhybky! Existuje teória o ‚prekrývaní časov‘, pri ktorom sa za určitých fyzikálnych predpokladov časy dotýkajú. Možno sú to silné elektromagnetické sily, ktoré čas na určitých miestach ‚zakrivujú‘ a tak dochádza k tým ‚časovým prekrytiam‘. V presnom zmysle slova jestvuje vo vesmíre tak či onak len jedna ‚súčasnosť, pretože priestor a čas navzájom spájajú oscilačné polia a prechod z jednej oscilačnej roviny do druhej si vieme bez problémov predstaviť. Nevieme síce, čo spôsobilo toto ‚prekrytie časov‘ v prípade Xixliho a Yuma, no jasné je, že obaja prichádzajú z iného času.“

„A ako to mám, milý braček, dokázať?“ spýtal sa Peter v tichu, ktoré nastalo.

„Máš predsa tie zásterky, ktoré mali na sebe, keď si ich po prvý raz stretol. A aj tie žlté rúrky, čo si pchajú do nosa. V prípade kožených zásteriek máme v rukách celkom určite organický materiál. ‚Organickým‘ nazývame všetko, čo nejako súvisí s výstavbou buniek a rastom, teda rastliny, zvieratá, ľudia, kosti. Dnes vieme veľmi jednoducho určovať vek organického materiálu. Robí sa to dokonca na jednom špeciálnom oddelení na technike tu v Zürichu. Ak sú tie zásterky, čo si vyzliekol Xixlimu a Yumovi, staré šesťsto sešťdesiatpäť rokov, máš dôkaz.“

„Na tento výsledok som naozaj zvedavý!“ poznamenal sucho otec Lange. „Dôsledky pre archeológiu by boli priamo revolučné. Pokiaľ viem, jestvuje v súvise s národom Mayov množstvo nevyjasnených otázok. Vedú sa diskusie o ich životnom štýle, náboženstve, o organizácii ich štátov, o ich morálnych zásadách. Ale aj o ich písme, matematike, astronómii, o tom množstve plastík na chrámoch a pyramídach. A zrazu sa z minulosti vynoria dvaja mládenci, ktorí to všetko môžu vysvetliť. To je ohromné! Ale kým sa obrátiš na archeológov a kým sa prípadne budeš blamovať, potrebuješ presvedčivé dôkazy. Musíš nevyvrátiteľne dokázať, že Xixli a Yum prišli z minulosti.“

„A z čoho sú tie rúrky?“ Peter ukázal na žlté „cigarietky“, ktoré spoločne s Xixlim pozbierali pod pyramídou. „Z týchto hračiek získavali obaja chlapci najmenej štyri minúty čistý kyslík! Je vyrobiť čosi také v ľudských silách?“

Znova sa prihlásil o slovo Willi: „Prečo jednu z tých rúrok nerozrežeme a nevložíme pod otcov mikroskop?“

Willi priniesol z kuchyne nôž a drevenú doštičku a začal jednu rúrku rozrezávať. Najskôr sa zjavilo čosi ako ‚filtračný papier‘ a dalo sa to len s veľkou námahou roztrhnúť medzi nechtami. ‚Filtračný papier‘ obsahoval jemné, ledva viditeľné nitky. Otec Lange jednu z nich vložil pod mikroskop. Pri maximálnom zväčšení dalo sa na nej objaviť tisíce žiarivých bodov. Vyzeralo to, akoby nitky mali na sebe miniatúrne kryštáliky. Pásik ‚filtračného papiera‘ ukázal pod mikroskopom tisíce šesťuholných voštín, ktoré zas boli pokryté množstvom takmer priesvitných šupiniek. Pletivo z voštinových plástov a šupiniek. Otec Lange opatrne pritisol skúmanú vzorku hrotom ihly na sklenú doštičku a vyskrutkoval okulár o niekoľko milimetrov vyššie.

„A teraz celkom zľahka fúkni,“ vyzval Williho. „A teraz z druhej strany:“

Otec sa vzpriamil: „Na to sa musíte pozrieť! Keď vzduch prichádza z jednej strany, prilipnú šupinky tesne k mikroskopickým voštinám. Alekeď sa fúka z druhej strany, postavia sa priečne a nič potom nemôže preniknúť cez voštiny.“

„To hraničí s nanotechnológiou!“ poznamenal Willi.

„Čo-že? S čím?“ pýtali sa jeden cez druhého.

„S nanotechnológiou!“ poučoval Willi trpezlivo. „Aby ste chápali, jeden nanometer je práve taký dlhý ako jedna milióntina milimetra. Neviditeľne malý. Ale aj v takejto mikroskopickej oblasti sa dá pracovať a dajú sa kombinovať rôzne miniatúrne stavebné prvky. Volá sa to nanotechnológia.

V stredisku jadrového výskumu v Karlsruhe vyvinuli napríklad týmto spôsobom niklové ozubené koliesko, ktoré má v priemere rovných stotridsať mikrometrov. (Jeden mikrometer sa rovná 1000 nanometrom.) Keď ho poháňa vzduch, rotuje toto mikroskopické koliesko stotisíckrát za minútu. Iný príklad: v istom kalifornskom pokusnom laboratóriu zhotovili mikrositko z kremíku, ktoré je také husté, že sa na ňom zachytí baktéria. Na amerických vysokých školách sa nanotechnológia vyučuje. Tejto technológii liliputánskej mechaniky sa prorokuje veľká budúcnosť. Používa sa v počítačovej technike alebo na čistenie a filtrovanie plynov a znečisteného vzduchu. No blíži sa aj jej využitie v medicíne, napríklad v neurológii. Nanotechnológovia sa chystajú vytvoriť mikroskopický stimulátor srdca, možno aj umelú slinivku brušnú alebo ‚cievnu frézu‘, ktorá by zvápenatené steny tepien a žíl zas na hladko obrúsila. Nanotechnológia si kladie za cieľ zhotovovať čo najmenšie elektronické a mechanické nástroje, ktoré by sa dali vsunúť kamkoľvek a všade by si urobili svoju robotu. Rovnako ako majú v biologickej oblasti svoju funkciu mikróby, aj ‚nanové výrobky‘, diela ľudských rúk, budú si plniť presne určené úlohy.“

„A ty si myslíš,“ spýtal sa Peter so sústredeným výrazom v tvári, „že tieto vecičky, ktoré si Xixli a Yum pchali do nosa, sú dielom ‚nanotechnológie‘?“

„Nemôžem to tvrdiť s istotou,“ odpovedal Willi, „pretože som ešte nikdy taký výrobok nevidel. No toto, čo tu má tatko pod mikroskopom, zodpovedá takmer presne správam o ‚nanotechnológii‘.“

Nastalo ticho, každý sa hrúžil do svojich myšlienok. Až po chvíli sa ozval Peter:

„Nepochopiteľné!“

„Čo je nepochopiteľné?“ chcela vedieť pani Langeová.

„Nech už je to nanotechnológia alebo nie – ale tie rúrky nevyrástli vo voľnej prírode. Niekto ich vyrobil. Obsahujú mikroskopicky malé stavebné prvky, ako napríklad tie ‚nitky‘ s kryštalickými bodmi, tie šupinky, tie voštinky. Všetko je to dielo technológie, akú my doteraz bežne neovládame. A zároveň vieme, z akej kultúry k nám Yum a Xixli prichádzajú. Z roku 1317 nášho letopočtu! Vtedajší Mayovia síce stavali nádherné chrámy a pyramídy, boli to nadaní remeselníci a vyrábali dokonca aj šperky zo zlata a striebra, no o mikrotechnológii nemohli mať ani šajnu. Nepoznali mikroskop. Kde sa teda vzali u nich tieto rúrky? Som z toho jeleň. Niečo tu nehrá.“

Otec Lange mlčky bafkal z fajky. Potom zamyslene poznamenal:

„Aj mňa tie rúrky mýlia. Vravíš, že tými rúrkami vdychovali kyslík? Ako tie veci fungovali?“

O slovo sa opäť hlási Willi: „Voda má chemický vzorec H2O. To H znamená hydrogénium, vodík, O je oxygénium, čo značí po latinsky kyslík. H2O, čiže voda, sa teda skladá z dvoch atómov vodíka a jedného atómu kyslíka v jednej molekule vody. Azda tie voštiny a tie nitky vedeli oddeľovať kyslík od vodíka!“

„Hm!“ zahmkal otec Lange. „Prichádza mi na um čosi z biológie. Vo vode sa nevyskytujú len viazané molekuly kyslíka, ale aj voľné. Ryby napríklad dýchajú žiabrami, pri čom ich drobnučké membrány prijímajú z vody voľný kyslík a odovzdávajú ho akýmsi ich pľúcam. Viem si predstaviť, že tie ‚nitky‘, ktoré sme našli vo filtroch, plnia podobnú funkciu ako membrány v žiabrach…“

„… a tie šupinky,“ zamiešal sa do reči Willi, „sa starajú o to, aby sa dal spotrebovaný vzduch vydychovať, no aby pri tom nijaká prebytočná voda neprenikla do pľúc. Naozaj geniálne! To naozaj nepatrí do doby Mayov. Odkiaľ vlastne mali Xixli a Yum tie rúrky?“

Peter cítil, že otázka patrí jemu: „Ani ja to neviem. El profesor mi však povedal, že Yumov otec bol vraj jedným z najvyšších kňazov: on chlapcom pomohol. Ak im on dal tie rúrky – odkiaľ ich mal on?“

Situácia bola zložitá. Jednotlivé časti príbehu do seba nezapadali. Willi požiadal, aby mu jednu z tých rúrok zverili. Mal v úmysle zistiť, či sa aj na zürišskej technike nezaoberá niekto nanotechnológiou. Peter zas mal za úlohu nájsť archeológa, ktorý by vedel presne datovať bederné zásterky. Mal ešte týždeň dovolenky pred svojím nástupom na asistentské miesto v nemocnici – nuž sa musel poponáhľať. Už na druhý deň navštívil profesora René Schaubliho, špecialistu na stredoamerické kultúry. Peter mu neporozprával hneď príbeh o Yumovi a Xixlim, bol iba zvedavý, či by vážený pán profesor vedel určiť vek zásteriek.

Na nešťastie sa z profesora vykľul nevyliečiteľný vrták. Ustavične sa na všetko vypytoval a každú vetu komentoval nekonečnými frázami. Navyše mal ešte zlozvyk, že po každej Petrovej odpovedi pohŕdavo lúskal prstami a cedil cez zuby pochybovačské „tsss… tsss“.

„Ako dlho ste boli v Chichén Itzá?“

„Asi desať dní.“

„Tsss… tsss! Za desať dní sa človek nič nenaučí. To je len také povrchné turistické kukni sem – kukni tam. Vystúpili ste na observatórium v Chichén Itzá? Viete vôbec čosi o mayskej astronómii?“

„Áno!“

„Tsss… tsss! Čo môže vedieť turista? Vy ste lekár? Prečo ste neštudovali archeológiu?“

Peter mu to vysvetlil, ale profesor, šesťdesiatnik so striebornejúcimi vlasmi, dlhým nosom a bledou pokožkou, vypúšťal zo seba ďalej len to svoje „tsss… tsss“ a ospevoval povolanie archeológa, akoby na svete nebolo už nič dôležitejšie. Keď sa už zúfalý Peter chcel vzdať a odísť, prišla reč aj na zásterky. Profesor ich len tak spakruky ohmatal.

„Vydarená imitácia, povedal by som. Tsss… tsss! Koľko ste za ne zaplatili?“

„Dostal som ich do daru od jedného starého Indiána,“ klamal Peter, „a ten mi tvrdil, že zásterky majú najmenej šesťsto rokov.“

„Tak? Najmenej šesťsto rokov? Tsss… tsss! Ako lekár ste predsa museli spoznať, že tá koža je mladá! Stará koža je vyschnutá, porézna. Táto má ešte šťavu. Je veľmi ohybná. Hviezdy sú namaľované pekne, to musím uznať, aj tá modrá farba je dobre nanesená. Ale šesťsto rokov? Nikdy!“

Peter bol zúfalý. Ako presvedčiť samoľúbeho profesora, aby vek zásteriek určil vedeckými metódami? Na um mu zišla malá lesť:

„Pán profesor, ktorý je váš obľúbený nápoj?“

„Môj – ech – obľúbený nápoj? Prečo vás to zaujíma?“ Takmer zabudol od prekvapenia aj na to svoje „tsss… tsss“.

„Chcel by som sa s vami staviť. Stavme sa o debnu – povedzme o dvanásť fliaš – vášho obľúbeného nápoja, že tieto zásterky majú najmenej šesťsto rokov!“

„Dvanásť fliaš? Tsss… tsss! To vás príde draho. Môj obľúbený nápoj je totiž červené víno z kraja Bordeaux vo Francúzsku. Presnejšie Château Margeau 1975. Víno storočia! Ak máte šťastie a styky, zoženiete možno fľašku za sedemdesiat frankov. Nuž? Ešte sa chcete staviť? Alebo vás už prešla chuť?“

„Stávka platí!“ smial sa Peter. „A kedy mám prísť?“

„Tssssss!“ Profesor vydal dlhý vzdych. „Ponáhľate sa? Vek neurčujeme my, archeológovia, ale fyzikálne oddelenie. Zajtra vám zavolám a dozviete sa.“

„A čo stojí taká analýza?“ spýtal sa Peter.

„Čo stojí? Vôbec nič. Sme predsa štátny ústav. Vek sa určuje bezplatne – ale stávku prehráte! Tsss, tssss!“

Peter stávku prehral. Keď profesor Schaubli o niekoľko dní zavolal, vibroval jeho hlas od radosti. „Mám tu výsledok!“ hlaholil veselo do slúchadla. „Nezabudnite prísť aj s tou debnou vína.“

Peter vliekol debnu s drahým Château Margeau do pracovne profesora Schaubliho – ledva lapal po dychu. Profesor ho už triumfálne očakával:

„Veru tak, pán doktor! Tu je výsledok!“

Zmätený Peter čítal výsledok vedeckej analýzy. Čísla a izotopy uhlíka, ktoré sa v nej uvádzali, ho nezaujímali. Do mysle sa mu vrývali iba slová poslednej vety:… pretože nevykazuje podstatný vyčísliteľný rozpad izotopu C 14, musí byť vzorka datovaná ako mladá (pod sto rokov).

Keď Peter prišiel domov, vyzeral ako zbitý pes. Všetko sa rozplynulo. Nemal nijaký dôkaz o časovom skoku Xixliho a Yuma – a predsa si bol istý, že obaja prišli z minulosti. Prečo sa zásterky ukázali byť „mladšie ako sto rokov?“ Pri večeri diskutoval o zdrvujúcom výsledku s otcom a bratom Willim. Ten bol dnes veľmi zamyslený a dlho váhal s odpoveďou. Potom povedal:

„Vieš vôbec, ako sa to určovanie veku metódou C 14 robí?“

„Len zbežne. Je to dôležité? Výsledok hovorí predsa jasnou rečou.“

„Dávaj pozor, Peter!“ Willi vzal papier a ceruzku. „Zem ustavične ožaruje neškodná rádioaktivita z vesmíru. Trvá to už milióny rokov. Všetko, čo žije na Zemi, teda stromy, rastliny, zvieratá a ľudia, prijíma túto rádioaktivitu vo forme izotopov uhlíka s atómovou váhou 14. Skrátene ho voláme C 14.“

„Chceš tým povedať, že sme všetci zamorení rádioaktivitou?“

„Nezmysel!“ zasmial sa Willi. „Každá organická látka, aj my, má v sebe rádioaktívne izotopy C 14, ale v minimálnom množstve, takže sú neškodné. Len čo však nejaký organizmus odumrie, prestane prijímať izotopy C 14. Vtedy nastáva čas rozpadu. Iste vieš, že sa každý druh rádioaktivity po istom čase zas odbúra. Uhlík sa rozpadáva, to značí: po 5600 rokoch sú pôvodné izotopy C 14 zredukované na polovicu, po 11200 rokoch už len na štvrtinu. Aby sa teda kus organického materiálu mohol datovať, zistí sa v akýchsi ‚izotopových hodinách‘ stav izotopov C 14 a z toho sa dá vyrátať vek skúmaného objektu. Poznáme predsa pôvodnú hodnotu C 14, stačí teda vyrátať rozdiel.“

„Až potiaľto mi je to jasné,“ odpovedal namosúrene Peter. „Ale ako to, že zásterka, ktorá je stará najmenej šesťsto šesťdesiatpäť rokov, dáva v tých ‚izotopových hodinách‘ nesprávny výsledok?“

„Výsledok nie je nesprávny,“ zamiešal sa do diskusie otec Lange. „Tajomstvo je v zásterke!“

„Ako to myslíš? Aj ty si už myslíš, že Yum a Xixli sú podvodníci?“

„Upokoj sa, chlapče,“ odpovedal otec s úsmevom. „Izotopy C 14 potrebujú č-a-s, aby sa mohli rozpadnúť. Ale ten čas na svoj rozpad vôbec nemali!“

„Nechápem,“ mrmlal podráždený Peter. No Willi už pochopil, čo mal otec na mysli. Vysvetlil to:

„Žiarenie C 14 síce slabne v čase, no Xixli a Yum urobili časový skok aj so svojimi zásterkami: Izotopy C 14 nemali vôbec čas sa rozpadnúť. Chápeš?“

Peter premýšľal: „Fakt! Aký som bol hlúpy, že som na to neprišiel. Keď si chlapci obliekali tie zásterky, koľko mohli mať? Ak neboli nové, mohli mať päť rokov. A s tými zásterkami sa potom dostali do našej prítomnosti bez toho, aby ubehol dostatočný čas. Izotopy C 14 sa teda nemohli vôbec rozpadnúť. Chacha!“ Oslobodzujúco sa zasmial.

„A čo spravíme teraz? Čo je s tými rúrkami?“

Willi vysvetlil, že v Zürichu nie je nikto, kto by sa zaoberal nanotechnológiou. Zistil však, že v Mníchove, vo Frauenhoferovom ústave, zaoberajúcom sa technológiou pevných telies, sedí profesor, ktorý v odborných časopisoch už uverejnil články o nanotechnológii.

O desať dní neskôr odcestoval Willi do Mníchova. Ukázalo sa, že profesor nanotechnológie je vlastne odborníkom na jadrovú energiu, ktorý sa nanotechnológiou zaoberá iba okrajovo. Mal holandské meno van Keuten a bol nanajvýš štyridsaťročný. Zatváril sa vážne, akoby ho rozladilo, že musí strácať vzácny čas zbytočnou diskusiou:

„Mám veľmi málo času a bol by som vám vďačný, keby sme mohli ísť hneď na vec.“

Willi položil na pult rúrku a vylovil z obálky aj zvyšky tej rozrezanej.

„Preskúmali sme to doma pod malým mikroskopom. Vyzerá to ako nanotechnológia. Môžete mi povedať, čo to je?“

Profesor van Keuten sa mlčky zahľadel na rúrku a potom na zvyšky druhej.

„Nanotechnológia sa zaoberá menšími predmetmi ako je tento. Ledva by ste ich videli pod lupou.“

„Pán profesor, toto je iba obal! Pozrite sa na to mikroskopom! Prosím vás!“

Profesor sa zamračil a pozrel na svoje náramkové hodinky:

„No tak poďte!“

Prešli cez niekoľko chodieb a vkročili do laboratória s veľkým vedeckým mikroskopom. Pozdravil ich prívetivý asistent. Profesor van Keuten sa spýtal, či by mohol vložiť niekoľko vzoriek do osvetľovacej optiky. Potom nastavil revolver objektívu a pozrel sa cez binokulárny tubus. Znova a znova skrúcal vzorku, znova nastavoval objektív a znova skrúcal.

„Odkiaľ to máte?“

„Brat to našiel – v jednej pyramíde v Strednej Amerike,“ povedal Willi so zatajeným dychom.

„V pyramíde? Žartujete!“

„Vôbec nie,“ ubezpečil ho Willi bez váhania. „Ak to chcete počuť celkom presne, našiel tú rúrku v jednej tajnej chodbe pod hlavnou pyramídou v Chichén Itzá.“

„Som bezradný,“ povedal profesor van Keuten pokojne a pozrel Willimu rovno do očí. „Vzorka naozaj obsahuje množstvo nanotechnických stavebných prvkov. Lenže… hm… my túto techniku neovládame. Tento predmet by teda mal pochádzať, ak sa vyjadrím obrazne, odkiaľsi z budúcnosti!“

„Lenže pochádza z minulosti!“ prerušil ho Willi.

„Keby mi vás neodporúčali ako seriózneho kolegu, rovno by som s vami vyrazil dvere! Tieto vzorky nemôžu pochádzať z minulosti. To je absolútne vylúčené. Toto je technológia budúcnosti!“

Obidvaja fyzici sa na seba zvedavo pozerali. Profesor van Keuten si trel bradu, Willi zopäl ruky. Potom pristúpil profesor znova k mikroskopu, skúmal vzorku ešte raz zo všetkých strán, akoby neveril svojim očiam a svojmu rozumu. Na mikroskop sa pripájala zložitá kamera. Asistent, ktorý obsluhoval prístroj, urobil niekoľko snímok.

„Potrebujeme lepšie snímky,“ poznamenal profesor. „Tie získame len v elektronickom rastrovom mikroskope. Ale to by trvalo dlhšie. Môžete mi tú vzorku nechať tu?“

Willi nemal nič proti tomu, aby si profesor ponechal zvyšky rozrezanej rúrky. Na meranie pod elektronickým mikroskopom musia stačiť. Neskôr, ak to bude treba, je ochotný dať k dispozícii aj neporušenú rúrku. Zamlčal, že ešte tri rúrky má doma.

O päť dní volal profesor van Keuten do Švajčiarska:

„Hoci nevieme, odkiaľ táto vzorka pochádza, vyzerá to na malú senzáciu. Faxoval som niekoľko obrázkov do Ameriky a naši americkí kolegovia by radi vzorku preskúmali. Ponúkajú za to desať tisíc dolárov.“

Willi onemel. Desať tisíc dolárov za rozrezanú rúrku? Požiadal profesora, aby deň počkal na odpoveď, pretože sa musí najprv dohovoriť s bratom, ktorému rúrky patria.

„Nie, nepatria mi!“ staval si večer hlavu Peter. „Patria Yumovi a Xixlimu. A ak sú Američania ochotní dať za ne desať tisíc dolárov, patria tie peniaze obom chlapcom. Určite ich budú potrebovať.“

Peter mal pravdu. Od svojho návratu z Mexika nepočul o Yumovi a Xixlim nič. Neprekvapovalo ho to, veď od dovolenky ubehol ešte iba mesiac.

V tom čase už pracoval ako asistent na internej a okrem toho navštevoval každý druhý deň kurz španielčiny. Helga sa drvila biológiu, no napriek tomu nestrácala humor. Predvídavo zastávala názor, že ak sa dá odpad rozrezanej rúrky predať za desať tisíc dolárov, potom nedotknuté rúrky musia mať mnohonásobne väčšiu cenu. A celá rodina si lámala zas a znova hlavu, ako je možné, že rúrky pochádzajú z budúcnosti, keď Xixli a Yum prišli z minulosti. O tri týždne neskôr uzavrel Peter s profesorom van Keutenom zmluvu. Profesor má právo vyhodnotiť vedecké výsledky analyzovanej rúrky. Peter si ponecháva právo na neskoršie patentovanie. Krátko pred Vianocami dostal Peter šek na desaťtisíc dolárov od jednej kalifornskej vysokej školy.

Na Štedrý večer, keď celá rodina sedela za stolom, zazvonil telefón. Helga zdvihla slúchadlo:

„Ticho!“ tíšila ostatných. „Volá Mexiko!“

Peter vyskočil zo stoličky: „Daj mi slúchadlo, dohovorím sa už celkom slušne po španielsky!“ Priamo vytrhol svojej priateľke slúchadlo z ruky. Niekoľko ráz potom vzrušene zavolal do telefónu „si… si“. Potom sa na druhom konci ozval „el profesor“:

„Don Pedro! Chceme vám zaželať veselé Vianoce!“ Cez celý oceán zvučal jeho svojrázny smiech.

„Ako sa vodí Yumovi a Xixlimu? Sú v poriadku?“

„Och – ako počujem, hovoríte už celkom dobre po španielsky! Yum a Xixli stoja vedľa mňa, vypočujte si ich…!“

Do telefónu bol zabudovaný malý reproduktor. Peter stisol gombík. Všetci so zatajeným dychom počúvali Yumov hlas:

„Peter! Peter! Váš svet je nád-her-ný! My sa veľa u-čí-me a veľa vi-dí-me! El profesor je dobrý. Jeho rodina je dobrá. Kôň je milý! Aj pes! Och, Peter… teraz príde Xixli!“

V Xixliho hlase sa ozývalo ešte väčšie vzrušenie: „Som celkom zdravý!“ preskakoval mu hlas. „Xixli byť celkom zdravý! Vy-rás-tol som! Hovoríme často o tebe a o Helge! Kedy ty prísť? Ukážeme zem Mayov!“

Znovu sa ohlásil profesor. Mládenci sa usilujú, hlásil. Aj on sám od nich veľa získal pre svoj jazykový výskum. Ale medzištátny telefonát je veľmi drahý. Peter ho požiadal, aby mu povedal číslo prístroja, z ktorého práve teraz hovorí. Nech chvíľu počkajú, zavolá im on. Má ešte mnoho otázok. Profesor sľúbil, že ostane ešte dve hodiny v reštaurácii, z ktorej telefonuje. Peter sa pokúsil vykrútiť číslo. Trvalo poldruha hodiny, kým konečne dostal znova spojenie. Potom sa dozvedel, že chlapci sa rýchlo prispôsobili. Sú skromní, dobre vychovaní a nie sú s nimi nijaké problémy. Okrem toho sú usilovní a mimoriadne učenliví. Peter chcel vedieť, odkiaľ Yum a Xixli majú tie štyri rúrky, ktoré používali pri plávaní pod vodou. Po malej pauze sa mu profesor znova prihlásil:

„Hovoria, že tie rúrky dostali od Yumovho otca.“

„A odkiaľ ich mal on?“ Peter slovo „on“ do telefónu priamo zareval. Profesor na druhom konci sa znova porozprával s Yumom, ktorý zrejme stál hneď vedľa neho a potom odpovedal:

„Tie rúrky boli posvätné relikvie, ktoré ležali mnoho stáročí, možno aj tisícročí, v schránke Jatz-laanu.“

Zas nebol múdrejší. Petra sa zmocňovala nervozita. „Len sa nevzdávať“, vravel si, a ďalej sa vypytoval:

„A ako sa rúrky dostali do schránky v Jatz-laane?“

Profesor znova chvíľu hovoril s Yumom. Potom odpovedal, sám začudovaný:

„Yum hovorí, že rúrky boli darom boha Kukulkana a jeho druhov. Pri svojej tretej návšteve vraj Kukulkan potreboval pomoc dvoch mladíkov, ktorí sa museli potopiť do jazera v Chichén-Itzá. Vtedy im Kukulkan dal tie rúrky, každému dve, a pár pridal navyše ako darček. Prečo sa o ne tak zaujímate, don Pedro?“

Peter mu to vysvetlil. „Panenka Maria!“ vykríkol profesor do slúchadla.

„Desaťtisíc dolárov za také hlúposti? Viete to určite?“

„Tie peniaze už mám. Patria chlapcom. Priveziem ich so sebou a možno ich bude ešte viac!“

Dohovorili sa, že si zavolajú o dva mesiace. Peter sľúbil chlapcom, že najskôr koncom augusta na budúci rok k nim priletí. Skôr mu nemocnica nedá dovolenku.

Po tomto telefonáte sa pri stole rozprúdila vášnivá debata. Vôbec nič nemala spoločné s Vianocami. Všetko sa krútilo okolo otázky, kto bol ten Kukulkan a kto jeho druhovia? Návštevníci z budúcnosti? Jedna vec sa vysvetlila rýchlo: Kukulkan nemohol byť len mytologická bytosť. Nemohol to byť vymyslený, fantáziou stvorený boh. Ani nijaká perzonifikovaná prírodná sila. Tento Kukulkan a jeho druhovia museli kedysi skutočne existovať, inak by nikomu nemohli darovať rúrky. A aké rúrky! Odlučovače kyslíka z vody! To bol silný argument. Cez vianočné sviatky sa Peter, aj keď bez veľkého nadšenia, spojil s profesorom Schaublim, ktorý mu zaraz pripomenul prehratú stávku:

„Tsss… tsss, pán doktor! Máte v úmysle prehrať ďalšiu stávku?“

„To nie. Ale naša rodina by vás rada pozvala na večeru. Otec má v pivnici ešte pár starých fliaš, oveľa starších ako tie, ktoré som vám priniesol!“

Zapôsobilo to. O štyri dni prišiel profesor Schaubli na návštevu. Ani pri stole si neodpustil to svoje „tsss… tsss“, prstami však nelúskal. Peter, len akoby celkom mimochodom, sa ho spýtal, čo vlastne vie o bohu Kukulkanovi.

„Je toho náhodou dosť,“ nadýchol sa profesor Schaubli a pustil sa do prednášky. „Kukulkan je vlastne zvláštny vták. Mayovia majú preňho rôzne výrazy. Volajú ho raz Kukulkan, inokedy Kukumatz. Aztékovia v mexickej vysočine nazývajú toho istého boha Quetzalcoatl. A práve v lesoch Strednej Ameriky žije obdivuhodný vták s dlhými, farebnými perami v chvoste – to je ten quetzal. Slovo coatl znamená zase had. Pretože vták quetzal má dlhý chvost, prirovnávali ho stredoamerické národy k operenému hadovi. Zložené meno Quetzalcoatl to presne vyjadruje. A Kukulkan nie je nič iné, len tento istý vtákohad, had s krídlami. Tsssss!“

Peter sa pozrel na Helgu a na Williho. To predsa nemôže byť všetko.

Nejaký vták s hadím chvostom nemôže nikomu darovať odlučovač kyslíku z vody.

„A nevieme viac o nejakom bohu, prípadne kňazovi, ktorý by sa volal Quetzalcoatl alebo Kukumatz alebo Kukulkan?“

„Prirodzene, že áno,“ štebotal profesor. „Jestvujú rôzne legendy o tomto Quetzalcoatlovi – Kukulkanovi, ale to všetko sú len výplody indiánskej fantázie!“

„A-ké legendy?“ zaujímal sa otec Lange a sústredene poťahoval z fajky.

„Zostaňme najprv pri mene Quetzalcoatl, veď Quetzalcoatl je napokon to isté, čo Kukulkan. Niekoľko španielskych mníchov nám zachovalo legendy o tomto Quetzalcoatlovi. Podľa nich mal byť Quetzalcoatl skôr škaredý ako pekný. Tvár mal ako veľké poleno. Iní zas hovoria, že jeho tvár sa skrývala pod maskou. Nosil vraj akýsi čudný klobúk a mal so sebou aj akúsi zakrivenú palicu. A ešte aj žiarivý náhrdelník, retiazky na nohách a gumové topánky. Tradícia tvrdí, že Quetzalcoatl vyučil Mayov v astronomických a matematických vedách, iní hovoria, že od neho pochádzajú aj ich remeselnícke schopnosti a ich zákony. Ako vidíte, sú to rôzne ústne dochované povesti, ktoré si často odporujú. Podľa inej verzie sprevádzali ho vraj pri zostupe na zem ďalšie ‚nebeské bytosti‘. Jeho pôvod sa opisuje ako nadprirodzený. Nakoniec sa vraj utiahol na ‚breh nebeských vôd‘ a z vlastnej vôle zhorel. Tak sa v predstavách Mayov stal Polárkou. Iná verzia zas hovorí, že Quetzalcoatla za ranného úsvitu ‚uniesol ktosi do nebies‘ a ďalšia verzia dokonca spresňuje, že ‚vystúpil na magickú plť z hadov‘ a vrátil sa domov. Všetky legendy majú spoločné iba jedno – prísľub, že Quetzalcoatl, čiže Kukulkan sa raz vráti, aj keď to nebude tak hneď. Tsss… stačí vám to, dámy a páni?“

Profesor Schaubli si s pôžitkom uchlipol niekoľko dúškov vynikajúceho Château Lafite, ročník 1970.

„Och – to je veľmi zaujímavé!“ povedal otec Lange. „Povedali ste, že Quetzalcoatl – Kukulkan sľúbil, že sa vráti. Vráti sa naozaj?“

„Tssss… Mayovia a Aztékovia tomu verili. Tá viera v jeho návrat sa im dokonca stala osudnou. Treba vedieť, že národy Strednej Ameriky žili ustavične v akýchsi cykloch. Jeden cyklus trval päťdesiatdva rokov. A naozaj verili, že sa vždy po päťdesiatichdvoch rokoch ich ‚nebeský učiteľ ‚ ako ho tiež nazývali, vráti. Keď roku 1519 prišiel do Strednej Ameriky španielsky dobyvateľ Hernando Cortez, náhodou sa práve končil päťdesiatdvaročný cyklus. A práve tak Mayovia na nížine ako Aztékovia v horách sa domnievali, že Cortez je Quetzalcoatl čiže Kukulkan. Ak nič iné, tak nadobudli presvedčenie, že je to vyslanec ich boha. Preto Indiáni uvítali Španielov s veľkou slávou a dávali im dary. Cortez situáciu hneď pochopil a to nedorozumenie nehanebne využil, veru tak.“

„Pán profesor, kto podľa vášho názoru ten Quetzalcoatl naozaj bol?“ spýtala sa s nevinnou tvárou Helga.

„Hja,“ profesor tentoraz nepovedal svoje „tsss“. „Alebo bol Quetzalcoatl produkt fantázie, inšpirovaný tým vtákom quetzalom, alebo to mohol byť nejaký moreplavec zo starej Európy. Napríklad Viking, ktorého loď zahnala búrka do Strednej Ameriky. Zahnutá palica a zvláštny odev by mohli poukazovať dokonca aj na nejakého kresťanského misionára. Španielski dobyvatelia spoznávali v tejto bájnej postave svätého apoštola Tomáša. Tsss!“ Tentoraz profesor pohŕdavo zalúskal prstami. „No ešte na jedno nesmiete zabúdať! Ak aj kedysi nejaký ten pra-quetzalcoatl naozaj existoval – neskôr si toto meno dávali rôzni kmeňoví náčelníci podľa neho. Veď aj v starom Ríme to tak bolo – a z Caesara sa postupne stal cár – cisár – šach. Jednoduché ako facka!“

Jednoduché ako facka to bolo len pre profesora Schaubliho. Pre ostatných pri stole to všetko bolo oveľa zložitejšie. Peter sa zdvorilo spýtal, či by mohol pánu profesorovi ukázať niekoľko diapozitívov. Je zvedavý na jeho názor.

„Mayské zrúcaniny mi ukazovať nemusíte,“ odpovedal profesor nafúkane. „Poznám ich ako svoju dlaň. No ak tam máte nejaké pekné dievčatá… tsss… tsss!“

Peter mu premietol diapozitívy s Xixlim a Yumom. Boli to snímky, ktoré urobil s pomocou blesku hneď pri prvom stretnutí s chlapcami na vrchole pyramídy. Profesor Schaubli zrazu podozrivo stíchol. Potom sa mrazivo spýtal:

„K-o-h-o to tu máte? Ach, pozrimeže, nie sú to tie zásterky, ktoré sme skúmali?“

Peter vysvetlil, že obidvaja mládenci boli aj zaujímavo pomaľovaní. Čo na to pán profesor hovorí? Profesor dokonca vstal a bez toho svojho „tsss“ si podrobne prezrel obidve postavy, sediace na zemi. Peter mu ukázal aj detailné snímky pomaľovaných tiel.

„Naozaj zaujímavé,“ hútal nahlas profesor Schaubli. „Tí dnešní Mayovia nás vždy vedia zas a znova prekvapiť. Nepoznám ten tanec, kvôli ktorému sa chlapci tak pomaľovali, ale spoznávam niektoré rodové znaky. Tu napríklad je quetzalovský had namaľovaný na čele. To bol znak kňazského klanu. Potom trojuholník s kruhom uprostred – to bol roľnícky znak. Tieto trošku rozotreté čiary by mohli poukazovať na klan lukostreľcov. Nuž a obdĺžnik na chrbte ruky jednoznačne symbolizuje kamenársky rod!“

„Koľko vlastne bolo tých klanov?“

„Podľa španielskych kronikárov ich dohromady malo byť päťdesiatdva. Nepoznáme však všetkých päťdesiatdva znakov. Ale aj dnešné mayské rodiny uchovávajú ešte niektoré znaky. Musím uznať, že tí dvaja chlapci na obrázkoch poznajú prekvapujúce množstvo znakov. Len škoda, že je ich už toľko zotretých!“

„Jestvujú aj nejaké zobrazenia boha Kukulkana?“ bol zvedavý Willi.

„Prirodzene – ale tie sú rovnako rozporné ako legendy.

Mnoho obrázkov na stredoamerických rukopisoch, veľmi jemne namaľovaných, vraj zobrazuje boha Kukulkana. Raz nesie cez plece akési vrece, inokedy má nad hlavou svätožiaru, potom zas drží v rukách rituálne predmety, alebo dokonca má rúrky v nose. Všetko sú to výplody fantázie mayských umelcov.“

„Rúrky v nose? A-k-é rúrky?“ stupňoval sa záujem Williho.

„Tsss! Ach, viete, také malé drevené rúročky, ktorými si čistili nos. Niekedy nosili tie paličky aj krížom pod nosom ako fúzy.“

„A sú Kukulkanove obrazy vytesané aj do kameňa?“ vypytoval sa Peter.

„Asi áno, aj keď je ťažké rozoznať Kukulkana v tej mäteži ornamentov.

V Tikale, ktorý leží v dnešnej Guatemale a je najstarším mayským mestom, našli moji americkí kolegovia stélu, ktorú nevieme správne zaradiť. Preto ju nazývame predklasická stéla. Je na nej vytesaná postava, ktorá by mohla mať azda pôvodnú Kukulkanovu podobu. Bohužiaľ jej chýba hlava. Postavaje zobrazená s veľkými chráničmi na lakťoch a v rukaviciach, podobných našim palčiakom. Čudné rúry, ktoré má prevesené cez hruď, by mohli značiť aj štylizovaný hrudný kôš. Na nohách má postava veľké čižmy s hadicovitými výrastkami – skrátka ornamentika, množstvo ozdôbok, ktoré umelci odpozorovali od prírody.“

Členovia rodiny prichádzali aj odchádzali, niečo prinášali, odnášali do kuchyne použitý riad, a vždy, keď sa dvaja cestou stretli, pýtali sa jeden druhého:

„Máme? Máme profesorovi prezradiť skutočný príbeh Yuma a Xixliho?“ Peter a otec Lange boli zásadne proti. Nestojí to zato. Profesor len zalúska prstami a povie „tsss… tsss“!

Profesor Schaubli znovu priviedol reč na mayských chlapcov. Maľby na ich koži ho zjavne zaujali.

„Povedzte mi, Peter, odkiaľ vlastne poznáte tých dvoch? Myslím – ehm – strávili ste s nimi nejaký čas?“

„Strávili sme spoločne niekoľko dní. Sú to veľmi poctiví a dobre vychovaní chlapci.“

„Poznáte aj ich rodičov? Pýtam sa len kvôli tým znakom, čo majú na telách,“ dodal rýchlo. „Bolo by predsa zaujímavé dozvedieť sa od ich rodičov čosi viac o tých starých rodových znakoch, nemyslíte?“

Peter sa obrátil. Čo mal povedať? Vtom sa do rozhovoru zamiešala Helga:

„Mládenci boli chorí, keď ich Peter našiel. Preto sme ich niekoľko dní ošetrovali. S ich rodičmi sme sa nikdy nestretli.“

„Tsss! Čudné!“ komentoval to profesor Schaubli. „Ste s nimi ešte v kontakte?“

Petrovi vírili v hlave myšlienky. Má tomuto skeptickému vedcovi porozprávať pravdivý príbeh? To nie je možné! Neveril, že by ho tento profesor bral vážne. Kým sa Peter v duchu rozhodoval, otec Lange medzi dvoma dúškami dymu poznamenal:

„Chceli by ste tých chlapcov poznať, pán profesor?“

„Hja – a vlastne, prečo nie? Len či taká možnosť jestvuje? Musím sa priznať, že to množstvo rodových znakov, ktoré majú na sebe, ma mýli. A ešte k tomu farebných!“

„Helga a ja poletíme v septembri znova do Mexika,“ povedal Peter. „Pri tejto príležitosti sa stretneme aj s obidvoma mayskými chlapcami. Ak by ste aj vy, pán profesor, boli v septembri v Strednej Amerike, môžeme sa dohovoriť a stretnúť sa tam. Čo vy na to?“

Profesor Schaubli mlčal. Nevyšlo z neho nijaké „tsss“ a nezalúskal prstami. Len z vnútorného vrecka svojho saka vylovil ohmataný zápisník.

„September?… September?“ premýšľal nahlas. „Mohol by som tam zaletieť pätnásteho septembra. A ak by vám to vyhovovalo, stretli by sme sa dvadsiateho v Chichén Itzá. Vyhovuje vám to?“

„Dohodnuté!“ súhlasil Peter. „Zídeme sa dvadsiateho septembra podvečer v hoteli Villa Arquéologica. A ja budem mať so sebou oboch chlapcov!“




Znovustretnutie

Bežali mesiace. Aj napriek pracovnej zaneprázdnenosti v nemocnici, ktorá ho aj v tých najnemožnejších hodinách vyháňala z postele, Peter vytrvalo navštevoval kurz španielčiny. Niekoľko dní pred odletom sa znovu telefonicky spojil s profesorom van Keutenom z Frauenhoferovho ústavu v Mníchove. Peter chcel poznať výsledok analýzy rúrok a aj to, či mu Američania pošlú ďalší šek.

Profesor van Keuten reagoval tajnostkársky:

„O tom nemôžem hovoriť do telefónu. Museli by sme sa zísť.“

„Všetko, čo by som chcel vedieť v tejto chvíli, je, či dostanem ešte peniaze a či sa pri rúrkach potvrdil predpoklad o nanotechnológii.“

„Na prvú otázku vám v tejto chvíli nemôžem odpovedať nič, ale na druhú môžem odpovedať ÁNO,“ povedal profesor van Keuten chladne.

„Doparoma!“ zanadával Peter. „Nerozprávajte sa so mnou tak tajomne. Čo spravili Američania so zvyškami tej rúrky?“

Profesor van Keuten si odkašľal:

„Už som vám povedal, že o tom nemôžem hovoriť do telefónu. Aby ste to pochopili, prezradím vám len jedno: zvyšky rúrky mojim americkým kolegom odňali. Skúma ich teraz iné oddelenie.“

„Stále väčší blázinec!“ zasmial sa Peter do slúchadla. „Podľa toho, čo hovoríte, majú tú vec teraz v rukách nejakí vojenskí výskumníci. Čo im tak záleží na neškodných rúrkach? Bombu z nich nevyrobia – alebo áno?“

„Nemusíte myslieť hneď na najhoršie,“ poznamenal profesor van Keutenvecne. „Bývajú aj také vojenské tajomstvá, ktoré nemajú nič spoločné s technológiou výroby zbraní.“

„Áno? Čo napríklad máte na mysli?“

„Výskum vesmíru!“

„Výskum vesmíru?“ začudoval sa Peter. „Čo má výskum vesmíru spoločné s rúrkami?“

„Premýšľajte o tom!“ vyzval ho profesor van Keuten. „A keď sa vrátite z Mexika, musíme sa stretnúť.“

Fyzik Willi na to prišiel. Vysvetlil rodine, že všetko to znie veľmi logicky. Pre kozmické lety je potrebný kyslík. Astronauti vydychujú kysličník uhličitý, CO2, a keby sa podarilo premeniť tento kysličník na kyslík, vyriešil by sa tým problém dýchania na večné časy. Okrem toho sa pri kozmických letoch kalkuluje s každým ušetreným kilogramom váhy a zariadenie, ktoré by menilo kysličník uhličitý na kyslík a pri tom by bolo, vďaka nanotechnológii, iba niekoľko gramov ťažké – to by bol pre kozmické lety priamo dar z nebies!

Tridsiateho augusta odleteli Peter a Helga z Zürichu do Atlanty v USA a v ten istý deň pokračovali v ceste do Cancúnu. Svoj príchod prirodzene vopred oznámili – Peter mal každé dva mesiace telefonát s „el profesorom“. Pri aparáte boli vždy aj Yum a Xixli. Ich španielčina sa zlepšovala z mesiaca na mesiac – bola radosť ich počúvať.

„Spoznáme ich vôbec?“ povedala Helga krátko pred pristátím lietadla v Cancúne. „Obaja vraj vyrástli. Aj hlasy majú hlbšie. Nebodaj si dali narásť aj fúzy a bradu.“

„Nezmysel!“ povedal Peter trošku podráždene. „Ako viem, nijakému pravému Indiánovi nenarástli ešte fúzy, nemajú dokonca ani chlpy na prsiach! Okrem toho sú chlapci iba štrnásťroční – takí ani u nás ešte nenosia bradu. Ako Yum a Xixli dnes vyzerajú, to uvidíš o desať minút!“

Keď vystupovali z lietadla, zaplavila cestujúcich vlna horúceho vzduchu.

„Horúco ako v pekle!“ poznamenala Helga. Cez colnú kontrolu prešli obidvaja rýchlo a bez ťažkostí. Nikto sa nezaujímal ani o ich batožinu. Pri východe ich očakával do hneda opálený a mierne zavalitý muž: „el profesor“. Oblečenú mal ohnivo červenú košeľu, tmavomodré kordové nohavice, hnedé sandále – a žiarivý úsmev na celej tvári. S otvoreným náručím pribehol k Petrovi a Helge, objal ich a pobozkal. Skromne a trošku rozpačito stáli za profesorom dvaja urastení mládenci, oblečení ako dvojčatá. Mali nové, bielozelené tričká, na prsiach s farebným obrazom pyramídy Chichén Itzá. Také si môžu turisti kúpiť pri každom stánku. Ďalej si na chlapcoch všimli ešte čisté, nie veľmi úzke čierne džínsy, červeno a modro prúžkované ponožky a pohodlné, moderné športové modrobiele topánky. Vlasy čierne ako smola mali ostrihané práve tak nakrátko ako pri prvom stretnutí. Ani hnedá farba kože sa nezmenila. Keď ich Peter a Helga objali, obidvom chlapcom zvlhli oči. Statočne preglgli a na tvárach sa im zjavil radostný úsmev.

„Bože môj, akí sú pekní,“ zvolala Helga. „Ako mladí antickí bohovia! Onedlho sa budú o nich biť dievčatá!“

Povedala to po nemecky, ale profesor zrejme porozumel jej slovám a jej gestu:

„Xixli a Yum vedia, čo chcú. Prvé známosti už nadviazali!“

„Akosi rýchlo!“ zasmial sa Peter. „Veď majú ledva štrnásť, ak sa nemýlim.“

„Dosť na to, aby sa v nich prebúdzali city!“ oponoval profesor. „A okrem toho ich priateľky sú rovnako deti ako oni. Jedna z nich je moja vlastná dcérka. Michael, ten sprievodca, ktorý vás ku mne pred rokom priviedol, má sestru, to je druhá priateľka. Vidíte, že sú obidvaja v dobrých rukách!“ Nahlas sa rozosmial, až sa niekoľko cestujúcich v hale letiska obzrelo. Keď nakladali batožinu do taxíka, pritmolil sa Yum k Petrovi:

„Už viem, kto bol Kukulkan!“ povedal presvedčivo.

„No nie! Naozaj?“

„Aj Xixli to vie! Aj profesor! Budeš sa čudovať!“

Peter horel zvedavosťou: „Tak mi to povedz!“

„Nie! Profesor všetko vysvetlí.“

Skupina sa dala odviezť do Cancúnu, kde Peter zabezpečil nocľah na jednu noc vo veľkom turistickom hoteli. Profesor chcel pôvodne prenocovať v lacnejšom hostinci, ale Helga to nedovolila. Priveľa bolo toho, o čom si potrebovali pohovoriť a čo naplánovať. A tak Peter objednal ďalšie dve izby v rovnakom hoteli, jednu pre profesora, druhú pre chlapcov. Keď Yum a Xixli vstúpili do obrovskej hotelovej haly, zatajil sa im na okamih dych. Hoci už rok žili v našej dobe, ešte nikdy neboli v luxusnom hoteli tejto kategórie. V hotelovej hale striekali dve fontány a zurčiaca voda stekala po umelom skalisku. V pozadí sedeli hostia pri bare, zasnený pianista preludoval staré známe evergreeny. Sklená stena umožňovala pohľad na ligotajúci sa plavecký bazén, obkolesený palmami, tropickými kvetmi a kríkmi. A o kus ďalej sa zapadajúce slnko zrkadlilo v modrom mori. Hotelovú halu zapĺňali aj malé stánky so suvenírmi od výmyslu sveta. Oproti recepcii bola reštaurácia s farebnými stoličkami a stolmi. Biele steny vyzerali ako mramorové a nad všetkým sa vznášala gigantická kopula a lomila denné svetlo do rôznych farieb. Obrovskou halou prúdil z klimatizácie chladivý vzduch.

Xixli a Yum niekoľko ráz nahlas zavzdychali, ich pohľad obletel celé toto prostredie a obaja s úžasom vnímali nový svet. Potom však nasledovali ostatných, ktorí zamierili k jednému zo stolíkov. Peter a Helga, trošku unavení z dlhého letu, si objednali dvakrát Cuba libre. (Cuba libre sa volá nápoj, namiešaný z rumu, koky a citrónovej šťavy.) Chlapci sa správali, akoby tu vyrástli. Suverénne si objednali nápoje. Xixli si objednal pomarančový džús a Yum kolu – con hielo, por favor! (S ľadom, prosím!) „E1 profesor“ sa pripojil ku Cuba libre.

„Tak ako to bolo s Kukulkanom?“ obrátil sa Peter na profesora. „Yum mi prezradil, že ste zistili, kto bol Kukulkan.“

„To sa vie, že hej,“ odpovedal profesor. „Ale nikto mi neverí. Ani vy, don Pedro, mi to nebudete veriť.“

„Len to skúste. Zvykol som si už na prekvapenia.“

E1 profesor ukázal na obrovskú kopulu nad hotelovou halou. Potom rozvážne prehovoril a každé slovo zdôrazňoval gestom:

„Kukulkan a jeho druhovia boli astronauti.“

„Astronauti?“ Helga vyvalila na profesora oči. „Prvá známa vesmírna cesta sa uskutočnila až v roku 1969, keď človek vstúpil na Mesiac. Predchádzajúce skúšobné lety nerátam. Nechápem, ako mohli astronauti doletieť k starým Mayom?“

„Nehovorím o našich pozemských astronautoch,“ povedal profesor s vážnou tvárou. „Kukulkan a jeho druhovia boli mimozemšťania, ktorí prileteli odkiaľsi z vesmíru a pred tisícimi rokmi navštívili Mayov.“

Po krátkej prestávke pokračoval: „Vravel som, že mi neuveríte.“

Peter sa pozeral raz na Helgu, raz na oboch chlapcov. To, čo hovoril profesor, nebolo preňho celkom nové – už sa mu to v mysli mihlo. Mimozemšťania! Ale prečo by mimozemšťania robili také dlhé výpravy vo vesmíre? Aby vyhľadali našu slnečnú sústavu? A prečo práve našu? Peter vedel, že naša slnečná sústava je len malou čiastočkou vesmíru. Sústava s jednou centrálnou hviezdou a s jednou jedinou obývateľnou planétou, vzdialená tak asi tridsaťtisíc svetelných rokov od stredu Mliečnej cesty. Čo také by mohlo na nej mimozemšťanov zaujímať? A najmä: odkiaľ mimozemšťania poznali reč Mayov?

Zrazu Peter pocítil na chrbte svojej ruky Yumovu ruku. A na ňu zas položil svoju ruku Xixli. Chlapci z oboch strán hľadeli na Petra:

„Si, esta verdad!“ (Áno, je to pravda!) „Kukulkan a jeho druhovia boli mimozemšťania. Môžeme ti to dokázať!“

Helga nervózne uchlipkávala zo svojho Cuba libre, Peter mlčal. Musel tú novú informáciu najprv spracovať v hlave. Aj keď cítil, že profesor a chlapci majú pravdu, z mozgu sa mu vynárali pochybnosti a námietky. Vesmírni cestovatelia bohvie odkiaľ! Už pred tisícročiami na našej dobrej, starej zemi! Preboha, ako vôbec by toto mohol povedať nejakému vedcovi? Už to, že Yum a Xixli prišli z minulosti, bolo pre normálne mysliaceho človeka ťažko pochopiteľné – a teraz ešte mimozemskí astronauti! Aj keby to bola pravda – stále to vyzeralo ako nemožnosť. Peter sa hrýzol do dolnej pery, nervózne sa usmieval a pohrával sa s kockami ľadu v pohári.

„Na čo myslíte, don Pedro?“ spýtal sa ho profesor chápavo. Peter mu to vysvetlil za napätej pozornosti Helgy a obidvoch chlapcov.

„Viem, čo vás trápi!“ zasmial sa profesor. „Naša veda sa nikdy nezmieri s myšlienkou návštevy z vesmíru v dávnej minulosti. Prirodzene – aby som ospravedlnil archeológov – ten príbeh je naozaj priveľmi fantastický a ani ja by som mu neuveril, keby tu neboli títo dvaja chlapci.“ Ukázal hlavou na Yuma a Xixliho. „To oni ma priviedli na správnu myšlienku, hoci pred mesiacom ešte nevedeli, čo vlastne mimozemšťania sú.“

„A ako ste na tú myšlienku prišli?“ spýtala sa Helga vzrušene.

Profesor sa zdĺhavo nadýchol a objednal si ešte raz Cuba libre.

„Vy predsa viete, že ja sám som potomok starých Mayov. Som čistokrvný Itzá!“ Hrdo sa udrel do pŕs. „Najskôr mi Yum porozprával všetko, čo sa naučil ako novic v treťom ročníku. Rozprával mi, čo sa dochovalo ústnym podaním, a dokonca mi vysvetlil zmysel pôvodných slovných koreňov. Môže to znieť komicky, ale to ja som bol Yumovým žiakom, jediným a najlepším. Zároveň sme, moja rodina a ja, učili oboch mládencov po španielsky. Iste viete, don Pedro, že ma stále navštevujú archeológovia, ktorí dúfajú, že im pomôžem pri lúštení mayského písma. Pri tom ma obdarúvajú svojimi knihami a často aj nádhernými farebnými obrazovými publikáciami. Celé týždne sme tieto knihy spoločne študovali, skúmali sme mayské ruiny a stély a prezerali si rytiny. Yum a Xixli poznali väčšinu postáv a tvárí! Keď som našiel na niektorej neznámej plastike výčnelok, ornament, alebo inú okrasu, s ktorou som si nevedel rady, vysvetlili mi jej význam.“

„Ako ste vlastne postupovali?“ prerušil ho Peter.

„Ukázal som chlapcom obrázok z nejakej knihy, napríklad stélu zo Santa Lucia Cotzumalhuapa. Stéla dnes stojí v národopisnom múzeu v Berlíne, objavili ju však v minulom storočí v Guatemale, neďaleko dedinky Santa Lucia. V knihe je pod obrázkom stély text, ‚Óda na boha slnka‘. Pri texte je vysvetlivka, že ide o obrad, ktorý súvisí s loptovou hrou. Hráč vraj zdraví ľavou rukou slnečného boha. A tento boh sa vraj z hrdla nebeského hada rúti na zem. Verte, či neverte, Yum a Xixli, keď som im to povedal, sa na mňa dívali, ako by som ušiel z blázinca.“

„Tomu nerozumiem,“ zamiešala sa do rozhovoru Helga. „Čo by malo byť na tomto vysvetlení nezmyselné?“

Profesor sa búchal po stehnách a dusil sa od smiechu: „Xixli vysvetli to!“

Xixli sa pevne oprel o operadlo stoličky. Obe ruky položil na stôl a rozvážne odpovedal:

„Obrázok súvisí len nepriamo s našou loptovou hrou. V skutočnosti zobrazuje požehnávanie masky.“

Teraz sa začudoval Peter: „Č-o prosím? Požehnávanie a-k-e-j masky?“

S trpezlivým úsmevom Xixli vysvetľoval:

„Každý z Mayov, ktorý prechádzal do iného klanu, alebo dokonca kmeňa, pretože sa oženil, alebo tam našiel lepšiu prácu, alebo ho tam aj možno poslali, aby sa vyučil nejakému remeslu, musel pred rozlúčkou zanechať masku. Bol to vlastne presný odtlačok jeho tváre v kaučuku. Najprv sme tekuté biele kaučukové mlieko zachytili na kmeni stromu. Potom sme mlieko zmiešali s rastlinnými vláknami, posekanými na drobno, a s hnedou farbou z vyvarenej stromovej kôry. Tvár sme mu potom potreli sušenou škrobovou múčkou z hľuznatých rastlín a na to sme naniesli lepkavú kaučukovú zmes. Aby maska na tvári rýchlejšie schla, fúkali sme na ňu horúci vzduch, nakoniec sme pružnú masku stiahli z tváre, obrátili naruby a začali sme ju zdobiť. Namaľovali sme masku, aby vyzerala ako kópia tváre. Pri mužovom odchode potom kňaz masku požehnal a dvíhal ju pri tom k nebu, pretože tam hore, to sme vedeli, žije Kukulkan a jeho druhovia. Maska ostala v klane, ku ktorému patril odchádzajúci muž. Visela na vonkajšej, východnej stene domu. Tak všetci členovia rodu aj kmeňa videli, kto v ktorom klane chýba a ako vyzerá. A tak vlastne ten neprítomný bol stále s nami. Keď sa jedného dňa vrátil, aj deti ho spoznali a vedeli, ako sa volá. Len pri veľkých loptových zápasoch to bolo inak. Každý hráč si musel svoju masku doniesť so sebou. Masky mužstiev boli povešané na stenách vpravo aj vľavo, tam, kde sedeli kňazi a náčelníci rodov. Mužstvo, ktoré prehralo, stratilo zároveň aj svoju tvár, pretože každý hráč súperovho mužstva mal právo zobrať si masku, ktorá patrila jednému z jeho protihráčov. Ak bol porazený hráč predtým zákerný a spôsobil svojmu súperovi nejakú ranu na hlave, smel víťaz masku svojho protihráča rovnakým spôsobom zohaviť. Už chápeš? Na stéle zo Santa Lucia vidíme požehnávanie masky. Keď sa lepšie na obrázok pozrieš, jasne vidíš masku v zdvihnutej ruke. Každý hráč, ale rovnako to mohol byť aj kňaz, dvíhal svoju masku k nebu a prosil o nebeské požehnanie, aby nestratil svoju tvár. Horná tretina obrázku neukazuje ‚boha slnka‘, ktorý sa rúti z ‚hrdla‘ nejakého ‚hada‘ ale zostupujúceho Kukulkana, obklopeného ohnivými jazykmi, ako roztiahnutými rukami s dlaňami obrátenými nadol žehná majiteľovi masky.“

Xixli sa odmlčal. Profesor sa ticho pochichtával, napil sa a trochu sa pri tom rozkašľal. Peter a Helga vyzerali, akoby ich niekto ovalil po hlave.

„Netvárte sa tak vážne!“ povzbudzoval ich profesor. „Ani pre mňa nebolo ľahké, keď som musel meniť niektoré ustálené názory. Našťastie som mal vynikajúcich učiteľov a názornú výuku. Už päť dní potom, milý don Pedro, ako ste mi tu nechali tých chlapcov, sme spoločne navštívili blízke ruiny mesta Tulum. Viete, čo je Tulum?“

„Nie,“ povedal Peter úsečne. „Napokon, prečo by som to musel vedieť? Nie som archeológ.“

„Nuž vám to teda poviem,“ pustil sa do výkladu profesor. „Viete, že žijeme v San Felipe, neďaleko zrúcanín mesta Tulum. Rovnako ako San Felipe, aj Tulum leží na východnom pobreží Yucatanu pri Karibskom mori. Španieli uzreli Tulum už v máji 1518, teda ešte prv, ako sa začalo ťaženie proti národom Strednej Ameriky. Vtedy z lode, ktorá tadiaľ plávala s napnutými plachtami pozdĺž pobrežia, kapitán Juan de Grijalva zazrel mesto s chrámami a vežami, ktoré sa mu zdalo rovnako mohutné ako Sevilla v jeho španielskej vlasti. Bol to Tulum, mesto vybudované na vysokom skalnom útese na karibskom pobreží. Vtedy ešte stáli v Tulume viacposchodové domy, ktoré svietili ako bieložlté majáky nad zelenomodrým Karibským morom. Mesto malo pravouhlý charakter a jeho hlavné ulice viedli ako priamka severojužným smerom. Španieli však plávali ďalej – netrúfali si na Tulum zaútočiť. Dnes už jestvuje len malá časť vtedajšieho Tulumu, niekoľko úbohých zrúcanín s dvoma chrámovými vežami, na ktorých sa ešte dajú rozoznať tu a tam zvyšky reliéfov. Štukatúru ničí zub času a reštaurátorské práce sa z roka na rok odkladajú. Veď viete, ako to tu chodí…“

„El profesor“ si dožičil hlboký dúšok zo štvrtého Cuba libre a pokračoval:

„Z archeologických učebníc sa dozvedáme, že mesto Tulum bolo zasvätené bohu včiel, ktorý sa volal Ah muzen cab. Reliéfy vraj zobrazujú tohto včelieho boha, ako sa znáša na zem. Vzal som teda Xixliho a Yuma do Tulumu – veď je to od môjho domu na skok – a ukázal som im chrámy a reliéfy. Zoznámil som ich aj so včelím bohom. Vtedy po prvý raz na mňa vyvalili oči, akoby som to nemal v hlave všetko v poriadku. Najprv simysleli, že mi zle rozumejú, keď som im rozprával o bohu včiel a ukazoval im pritom ťažko poškodené reliéfy na chráme. Treba, aby ste vedeli, že tie reliéfy zobrazujú bytosti, ktoré majú prilby a úzke tváre a strmhlav sa rútia na zem…“

Yum ho nesmelo prerušil:

„Môžem to porozprávať ja, José Miguel?“ (To bolo profesorovo meno.)

„Si, si, continua!“ (Áno, áno, pokračuj!)

Aj na Yumovej tvári sa zjavil úsmev. Vopred ho zrejme rozveseľovalo, čo sa chystal povedať – nikoho tým však nechcel uraziť:

„Nikdy nemal Tulum nič spoločné s nijakým včelím bohom. Xixli a ja sme nemohli pochopiť, ako vaši múdri vedci prišli na takú bláznivú myšlienku. Celý Tulum bol zasvätený prilietajúcim bohom. Bolo to jediné mayské mesto, ohradené z troch strán múrom. Múr ho chránil pred nápormi pútnikov, pretože vždy po 13, 26, 39 a 52 rokoch sa v Tulume konali veľké oslavy na počesť Kukulkana a jeho druhov. Totiž Kukulkan a jeho druhovia pri svojej druhej a tretej návšteve založili na mieste, kde dnes stojí Tulum, malú osadu. Neprilietali do Tulumu veľkou nebeskou loďou, podobnou tým, akým vy hovoríte kozmické. Vždy sem prilietali len na malom lietajúcom stroji, v ktorom sedela alebo ležala na bruchu jedna jediná bytosť. Možno sa im zapáčilo naše podnebie, možno mali radi ten svieži prímorský vietor. Naši predkovia vybudovali na tomto mieste Tulum, pretože dúfali, že Kukulkan a jeho druhovia sa sem znova vrátia. Chrámový reliéf nezobrazuje nijakého včelieho boha,“– Yum premohol smiech –“ale sú to ‚lietajúci bohovia‘ na svojich malých strojoch. Och, Peter, musíme tam ísť, potom to uvidíte na vlastné oči. Ten údajný boh včiel má na sebe ochranný oblek s prilbou! Na nohách má obuv s veľkými tanierovitými plochami, o ktoré sa nohy opierali pri pristávaní. Naši kamenári presne vytesali aj krídla – to predsa nie sú krídla včiel! A okrem toho sú postavy zobrazené spôsobom, ktorý celkom presne znamená let nadol. Hlava smeruje k zemi, nohy k oblohe! Ako si mohol niekto myslieť, že je to včelí boh?“

Aj pre Petra to bolo nové. Mlčky potriasal hlavou. Čoraz jasnejšie si uvedomoval, že z mayskej archeológie, tej úctyhodnej vedy, by sa mnohé mohlo pomaly vyhodiť na smetisko. A zároveň s istotou vedel, že práve toto sa nestane. Prečo by mali archeológovia meniť niektoré svoje teórie?

Kvôli Yumovi a Xixlimu? Archeológovia nikdy nezhltnú historku o časovom skoku z minulosti do prítomnosti, o nejakej dávnej návšteve už ani nehovoriac. Stély a plastiky, o ktorých práve hovorili, neboli jednoznačným dôkazom. Bude to naďalej vec názoru. Človek sa na ne môže dívať tak aj onak. A archeológovia jednoducho ostanú pri svojich doterajších teóriách. Ako by čítal Petrove myšlienky, Yum povedal:

„My máme dôkazy!“

„Aké dôkazy?“ zapochyboval Peter. „Kamene, plastiky, reliéfy, chrámové steny, atď., to nie sú nijaké dôkazy! Keď si len pomyslím, že toto všetko budem rozprávať profesorovi Schaublimu! Bojím sa, aby sa mu niečo nestalo, keď ním bude lomcovať smiech!“

„Profesor Schaubli z Zürichu?“ zamiešal sa do rozhovoru „el profesor“ José Miguel. „Myslíte toho, čo ustavične robí ‚tsss… tsss‘? Toho poznám! Navštívil ma už dva razy. Raz priniesol ako darček švajčiarsku čokoládu a druhý raz kravský zvonec! Ten len predstiera suverenitu, no v skutočnosti dobre vie, aké sú jeho teórie deravé. Keď mu toto všetko porozprávam a keď to Xixli a Yum dosvedčia, presvedčíme ho.“

„Toho veru ťažko,“ poznamenala Helga. „Ten iba zalúska prstami a bude nás pokladať za bláznov.“

„Nie!“ protestoval José Miguel. „Profesor Schaubli je akademik a čestný človek, aj keď má svoje muchy. Kto ich nemá? No dôkazy uzná.“

„Aké dôkazy?“ vykríkol Peter takmer zúfalo.

Tentoraz požiadal o slovo Xixli. Hoci chlapci žili v našom svete už rok, ešte sa nenaučili skákať do reči a slušne si pýtali od dospelých dovolenie prehovoriť.

„Hovorte, kedy sa vám zachce!“ vyzval ich José Miguel.

Xixli začal: „Máme rúrky, ktoré nás zásobovali kyslíkom, keď sme boli pod vodou. A vieme, kde sú ukryté ešte ďalšie dary, ktoré Kukulkan a jeho druhovia zanechali našim predkom.“

„Kde?“ spýtal sa Peter naliehavo. Jeho oči sa zahľadeli do kupoly, akoby tam hľadali pomoc. Medzitým sa zniesla noc. Postupne sa rozsvecovali reflektory, nahradzujúce denné svetlo. Sklená kupola nad hotelovou halou svietila všetkými dúhovými farbami.

Odpovedal mu Yum:

„V mayskom meste Palenque, pod pyramídou, ktorá sa dnes nazýva Chrám nápisov. Aj v Copáne, ktorý leží v krajine zvanej Honduras. Preskúmali sme s José Miguelom obrázky. Jedna z plastík tam zobrazuje lietajúci stroj pre jednu osobu. A to pôvodné srdce v nej ešte stále leží…“

„A-k-é ‚srdce‘?“ krútil zúfalo hlavou Peter:

„‚Srdce‘ bolo to, čomu vy dnes hovoríte ‚energia‘.“

José Miguel doložil:

„Yum má na mysli energiu, ktorá poháňala motor.“

„To nie je možné!“ prerušil ho Peter. „Hádam mi tu nechcete vážne tvrdiť, že v nejakej kamennej plastike je zamurovaný zdroj mimozemskej energie?“

„Je!“ trvali na svojom Yum a Xixli. „Nevieme, čo je to za energia, nerozumieme jej, ale vieme, že tam je, v tej plastike v Copáne.“

Helga sa zdvihla: „Už vás nevládzem sledovať. To preto, že som na smrť unavená. Idem spať a zajtra sa zase uvidíme. Peter, prosím ťa, nebuďdlho!“Aj Peter cítil únavu z letu a z časového rozdielu medzi Európou a Mexikom. Chvíľami mal pocit, akoby sa mu dlážka pod nohami hojdala. Od baru prilietali útržky klavírnej melódie, hotelová hala bzučala ako úľ. No ani únava mu nemohla vyhnať z hlavy to, čo si práve vypočul od Yuma. Energia v kamennej plastike! Energia z vesmíru! Čo presne majú chlapci na mysli? Ani pri najlepšej vôli si nevedel čosi také predstaviť. Na druhej strane však tu bola príhoda s rúrkami, ktoré vyrábali kyslík. O tých sa predsa nedalo pochybovať. Prečo potom by nemohla jestvovať aj „energia“, o ktorej hovorili Yum a Xixli?

Zrak, ktorý upieral na Petra „el profesor“, bol už byľku sklený. Nevypil toho dnes málo, držal sa však statočne. Ani raz sa mu nezamotal jazyk, keď zvučným hlasom oznámil:

„A potom je tu ešte ten živý dôkaz, ktorý mi chlapci sľúbili. To je ten jediný bod, s ktorým zatiaľ nevyrukovali. Hovoria, že to má byť prekvapenie.“

„Si, si!“ prikyvovali obaja horlivo. „Ukážeme vám živý dôkaz, o ktorom nikto nebude pochybovať.“ Obaja chlapci sa smiali a vyžarovala z nich istota.

Keď Peter o pol hodiny neskôr ležal v posteli, snívalo sa mu o „živom dôkaze“. Ako v nejakom vedeckofantastickom filme sa cez jeho hlavupreháňal Kukulkan so svojimi druhmi na motocykloch. Potom sa zjavili ďalšie dva fantastické objekty. Vyzerali ako vznášajúce sa štíty alebo rohožky, závratnou rýchlosťou sa mihali okolo Petra, znovu a znovu sa vracali a zrazu sa zastavili priamo pred ním. Peter spoznal Yuma a Xixliho. Sedeli v čudných ohnivo červených sedlách, vzadu aj vpredu vyklenutých dohora, veselo sa smiali a mávali naňho. Vo sne počul aj ich hlasy. Hovorili akousi cudzou rečou a napriek tomu im rozumel. Pýtali sa:

„Teraz nám už veríš?“




Udalosti a objavy

Vyspatí a plní dobrých predsavzatí rozhodli sa členovia našej malej skupiny na druhý deň, že ich prvým cieľom bude návšteva mayského mesta Palenque. Palenque leží vyše tisíc kilometrov od Cancúnu v Mexickom štáte Chiapas. José Miguel chcel túto vzdialenosť absolvovať autom, ale Peter navrhol, aby leteli až do Villahermosy lietadlom a auto si najali až tam. Z Villahermosy do Palenque to bude už len niekoľko hodín jazdy.

„Letieť? Ty myslíš, že máme letieť?“ pýtal sa Xixli pochybovačne.

„Samozrejme,“ odpovedal Peter zdanlivo ľahostajne. „Let z Cancúnu do Villahermosy netrvá ani hodinu. Budete sa cítiť ako v aute, iba s tým rozdielom, že budete vidieť svet z vtáčej perspektívy.“

José Miguel hľadel v rozpakoch do zeme. Čosi ho trápilo, no nechával si to pre seba. „Čo vás trápi, seňor profesor?“ zapárala doňho Helga. „Nebojte sa to povedať!“

Mlčky kreslil nohami akési čiary na zemi, no potom si odkašľal a povedal:

„Ech! Hm! Chlapci totiž ešte nikdy neleteli, a… ak mám byť úprimný, tak ani ja! Som síce starý, no ešte nikdy som neletel v lietadle!“

„Bude to teda jednoducho váš prvý let!“ smiala sa bezstarostne Helga. „Chlapci aj vy získate novú skúsenosť. Lietanie je krásne a je to bezpečnejšie ako jazda autom.“

José Miguel sa poškriabal na hlave: „Pri jazde autom sa človek nemôže zrútiť!“

„Zato však vás môže rozpučiť nejaký kamión, môžete sa prevrátiť, môže vám prasknúť pneumatika, alebo do vás môže vraziť nejaký opilec za volantom. Nešťastí na cestách je oveľa viac ako vo vzduchu!“ trvala na svojom Helga. Peter sa obrátil priamo k Yumovi a Xixlimu:

„Chcete letieť ako Kukulkan ponad mraky a dívať sa zhora na mayské územie? Chcete uvidieť svet, z ktorého pochádzate, ako tých osem chlapcov, ktorí sa vzniesli nad zem spolu s Kukulkanom?“

To zapôsobilo. Chlapcom sa rozžiarili oči. Vymenili si pár slov v materčine a oznámili svoje rozhodnutie jedným slovom:

„Poletíme!“

José Miguel sa udrel do pŕs:

„Ja, potomok pravých Itzá, nemôžem prežiť menej ako títo chlapci. Letím s vami!“

Všetci sa pustili do smiechu.

To popoludnie, desať minút po pätnástej hodine, malo štartovať lietadlo leteckej spoločnosti Mexičana. Skôr ako odišli na letisko, zašli do veľkej banky v Cancúne. Peter otvoril obom chlapcom bankové kontá a na každé vložil päť tisíc dolárov – peniaze, ktoré dostal od americkej univerzity za tie čudesné rúrky. Potom sa pobrali rovno na letisko. Spočiatku boli chlapci uvoľnení a veselí, ale čím viac sa blížili k letiskovej budove, tým boli zarazenejší. Aj profesor mlčal a ruky mal zopnuté, akoby sa modlil.

Peter odovzdal batožinu a zaobstaral letenky. Keď sa ozvala výzva, aby cestujúci nastúpili do lietadla, profesor sa hrýzol do pery a chlapci mlčali ako hrob. Po schodíkoch do lietadla vystúpili s vysoko zdvihnutými hlavami, akoby mali byť obetovaní. V lietadle obsadila celá skupinka dva rady sedadiel za sebou. V predu sedela Helga s José Miguelom, za nimi Peter s Xixlim a Yumom. Peter obidvoch chlapcov pripútal a povedal im, aby mali pri štarte oči spokojne otvorené a dívali sa z okienka. Keď sa ozvalo ohlušujúce burácanie motorov, vyrazil José Miguelovi na čele pot. Zdalo sa mu, že nadišla posledná chvíľa jeho života. Xixli a Yum sa nehybne prilipli k operadlám svojich sedadiel a vyvaľovali oči na čoraz rýchlejšie ubiehajúcu štartovaciu dráhu. Predok lietadla sa zdvihol, otrasy razom prestali. Peter sa na svojich chránencov upokojujúco usmieval. Tí, stále ešte bez dychu, zízali oválnym okienkom von. Lietadlo stúpalo strmou krivkou ponad cancúnsku zátoku. V zornom poli sa zjavili hotelové paláce a ulice. Lietadlo stiahlo podvozok. Yum a Xixli si všimli otras, ktorý to spôsobilo a zúfalo sa pozreli na Petra. Peter im vysvetlil technické podrobnosti letu a chlapci sa uvoľnili a začali let vychutnávať. Lietadlo sa vnáralo čoraz väčšou rýchlosťou do oblohy nad Mexickým zálivom. Vpravo more, vľavo pobrežie. Yum a Xixli pritláčali nosy na okno a bez prestávky preberali čosi v rodnej reči. Keď lietadlo letelo nad tropickými lesmi mexického štátu Campechel, ukazovali chlapci vzrušene nadol:

„Peter, vidíš kanály?“

„Aké kanály?“ Peter pod sebou videl len dymiace zelené peklo.

„Naše mayské mestá boli spojené kanálmi. Poznáš ich podľa odlišnej vegetácie.“ Skutočne, pri pozornejšom pohľade Peter zbadal aj v tej práčovni pod sebou rovné línie. Boli trošku tmavšie ako okolité rastlinstvo. Až o tri mesiace neskôr sa dostala Petrovi do rúk vedecká štúdia, ktorá potvrdzovala existenciu mayských kanálov.

Po hodinovom lete začalo lietadlo klesať k Villahermose. Yum a Xixli sa už správali ako skúsení leteckí kozáci. S rozkošou sledovali pristávanie a pospevovali si akúsi veselú melódiu. Len José Miguel znova zavrel oči a kŕčovito sa držal sedadla. Hneď po prílete prenajal Peter auto. Majiteľ ho ubezpečil, že do Palenque je to iba 110 kilometrov a cesta že je vyasfaltovaná, v dobrom stave. Teda nijaká divočina! Už pred siedmou hodinou večer sa naša skupina priblížila k Palenque na dohľad. Uprostred jednej križovatky stál obrovský pomník Pacala – posledného panovníka mayského mesta Palenque. Jeho kamenná tvár s dlhočizným nosom a pootvorenými perami hľadela k nebu, akoby očakával návrat bohov.

José Miguel sa povypytoval chodcov na ubytovacie možnosti a čoskoro našli veľmi príjemný hotel La Mision. Nastal večer a prehliadku chrámových zrúcanín si nechali na zajtra. Peter sa v recepcii informoval, či by sa dal zabezpečiť sprievodca, ktorý by im na druhý deň ukázal zrúcaniny.

„Podľa pasu vidím, že ste Švajčiar,“ povedala mu sympatická dáma za recepčným pultom. „Tu v Palenque žije váš krajan. Volá sa Paolo Suter a už vyše tridsať rokov sprevádza turistov po mayských chrámoch. Hovorí šiestimi jazykmi. Mám vám ho zavolať?“

O štyridsať minút vstúpil do reštaurácie chudý starší pán. Nad čelom mu svietila vysoká plešina a mal hrubé kostené okuliare. Paolo Suter. Pozdravil Petra a Helgu švajčiarskou nemčinou, no potom rýchle presedlal na španielčinu, aby mu rozumeli aj ostatní. Keď si objednali nápoje a niekoľko pečených kurčiat, spýtal sa Peter, ako sa stalo, že Švajčiar pôsobí v Palenque ako sprievodca. Paolo Suter sa trošku unavene zasmial a vysvetlil, že sa dostal do Mexika ako mladý muž, pretože odmietol vo svojej vlasti nastúpiť vojenskú službu. Na začiatku šesťdesiatych rokov sa to pokladalo za ťažký delikt. Po búrlivých túlavých rokoch sa začal čoraz viac zaujímať o starých Mayov, až sa napokon usadil tu. Pozná mnoho tunajších potomkov starých Mayov – a aj mnohé ich tajomstvá. Peter ho požiadal o bližšie informácieo Palenque. Čím bývalo toto miesto významné? Čo sa o ňom vie?

Paolo Suter rozopol sponu na svojej ohmatanej koženej taške a vytiahol odtiaľ hrsť papierov.

„Palenque je jediné svojho druhu,“ povedal pokojným a zvučným hlasom. „Mnoho chrámov a pyramíd ešte dodnes odpočíva v zemi. Ale to, čo sa už podarilo vykopať, je z rôznych dôvodov priamo senzačné.“

„Ako dávno sa tu kope?“ chcela vedieť Helga.

„Novšie vykopávky sa začali koncom štyridsiatych rokov a dodnes nie sú ukončené. Ale Palenque objavili už pred dvesto rokmi rôzni cestovatelia. Už vtedy ho opísali a dokonca aj zakreslili. Už v máji 1787 sa dostal do tejto oblasti zrúcanín španielsky kapitán, ktorý sa volal del Rio, aj s celým svojím unaveným oddielom. Del Rio potreboval dva týždne na to, aby si mohol ruiny ako tak prezrieť a prerúbať v hustej vegetácii prieseky. Potom stál zrazu uprostred námestia a očarený hľadel na trosky palácov, naozajstné architektonické bludisko s rôznymi navzájom poprepájanými nádvoriami. Na votrelcov sa zo štukatúr na stenách dívali nahnevané tváre, množstvo tajomných postáv a nezrozumiteľných znakov. Neprestajne pršalo a del Ria a jeho mužov prenasledovali oblaky moskytov, smädiacich po krvi. Kapitán nebol útlocitný. Bezohľadne dal rozkopať niektoré chrámové dlažby. Jeho násilnícke správanie naháňa ešte aj dnes archeológom zimomriavky. Del Rio ukoristil tridsaťdva umeleckých predmetov, ktoré potom zabalili do niekoľkých debien a odoslali loďou do Madridu. Tam zmizli v niektorom štátnom depozitári. Nikdy viac sa už nezjavili.“

Paolo Suter si sucho odkašľal: „Viete, vtedy mal svet iné starosti ako trápiť sa nad zrúcaninami v Novom Španielsku – tak sa pred dvesto rokmi volalo územie, na ktorom práve stojíme. Áno, a v roku 1822 v Londýne dokonca vyšla aj útla knižočka o Palenque. Nikoho to však nezaujalo. Svet nebral objavy v ďalekom Mexiku na vedomie. S jednou výnimkou! Knižkao Palenque sa dostala do rúk trošku bláznivého, no inak sympatického grófa Jeana Frédérica von Waldecka. Toho opis zrúcanín v Palenque nadchol. Musel ich vidieť! V mene mexickej vlády požiadal domorodých Indiánov, aby mu pri odkrývaní zrúcanín pomáhali. Indiáni však chceli za to peniaze. A tak Waldeck obetoval aj vlastné peniaze, celé svoje imanie, dokopy asi tritisíc mexických dolárov, ktoré sa pod žeravým slnkom roztopili ako hrudky masla. Úbohý gróf Waldeck! Bol celkom na dne, ale pracoval ďalej. Waldeck bol totiž nadaný kresliar a maliar. Napokon vtedy ešte fotoaparáty nejestvovali. Často si, celkom sám, razil cestu k zarasteným chrámom, cez drsne sa brániacu vlhkú tropickú vegetáciu. Deň za dňom vysedúval v dusnej spare, pod náhlymi lejakmi, vydaný napospas bodajúcemu hmyzu a na kolenách držal maliarsku podložku. V jednej zo zrúcanín si napokon zriadil skromný tábor. Ešte dnes stavbu, v ktorej sídlil gróf Waldeck, domorodci s vľúdnou iróniou nazývajú ‚Grófov chrám‘.“

Paolo Suter sa odmlčal a chlipol si pomarančovej šťavy. Aj jeho poslucháči spočiatku mlčali. Konečne sa Xixli nesmelo opýtal:

„Existujú ešte kresby grófa von Waldecka?“

„Len niektoré,“ odpovedal Paolo Suter. „Waldeck urobil vyše sto kresieb. Presne dvadsaťjeden sa zachovalo v jeho knižke Romantické archeologické cesty po Yucatane, ktorá vyšla v roku 1838. Ostatné sa stratili.“

„A čo bolo ďalej?“ vypytovala sa Helga. „Kedy konečne vzala veda Palenque na vedomie?“

Paolo Suter odpovedal:

„V Londýne žil vtedy iný vynikajúci kresliar a maliar, Frederick Catherwood. Čítal Waldeckovu knižku a obdivoval jeho kresby z Palenque. Náhodou sa na jednej výstave zišiel s americkým advokátom Johnom Lloydom Stephensom, ktorý bol zase známy ako autor cestopisov. Catherwood a Stephens sa spojili, pretože chceli precestovať Strednú Ameriku a zachytiť kresbami mayské ruiny. Keď roku 1840 dospeli až do Palenque, povodilo sa im rovnako ako predtým Waldeckovi. Začalo sa obdobie dažďov, prales bol vlhký, parilo sa z neho. Spočiatku ruiny, skryté pod húštinami džungle, a zarastené machom, vôbec nemohli nájsť. Napokon im pomohli miestni Indiáni. Catherwood a Stephens sa ubytovali v tej istej zrúcanine ako gróf Waldeck. Už prvá noc sa im vďaka moskytom zmenila na peklo, zvlhla im všetka výstroj, vo vytrvalom daždi im postupne splesnivela obuv, šatstvo a všetky kožené veci, zhrdzavelo im železné náradie, háky, krompáče a nože. Nemali sekery, ktorými by si prerúbali cestičky k zrúcaninám. Na vytínanie krovia používali mačetu. Ku komárom sa pridali jedovaté hady, kliešte a ďalšie cudzopasníky. Noci museli byť strašné, pretože každý záblesk svetla vábil milióny týchto mučiteľov. Iba cigaretový dym vedel hmyz udržať trochu na dištanc.

Catherwood a Stephens odkryli pyramídy a obdivuhodné postavy bohov, ktoré žiarili mnohými farbami. Narazili na grimasy démonov, na ušľachtilé aj na zúrivé výrazy tvárí a postoje tiel. A najmä stovky nezrozumiteľných písomných znakov. S humorom zapisoval Stephens svoje odborné poznatky a pozorovania. A jeho priateľ Catherwood ilustroval jeho zápisky dôkladnými kresbami. Tieto obrazové dokumenty sú dodnes nenahraditeľné – nijaká fotografia by nevedela zachytiť také detaily ako Catherwood. Obaja priatelia vydali roku 1841 knihu Incidents of Travel in Central America, Chiapas and Yucatan. (Cestovné zážitky zo Strednej Ameriky, Chiapasu a Yucatanu.) Čoskoro nasledoval druhý zväzok a verejnosť prijala obidve knihy s nadšením. Konečne sa ľad nezáujmu prelomil. Ľudia sa začali zaujímať o zrúcaniny v pralesoch Strednej Ameriky. Takto, zásluhou Catherwooda a Stephensa, sa začína éra vedeckého skúmania mayskej kultúry.“

Yum a Xixli pozorne počúvali. Už sa nevedeli dočkať, kedy navštívia zrúcaniny stavieb svojich predkov. Medzitým však nastala noc. Vonku všetko vrieskalo, cvŕkalo a zavýjalo. Hotel La Mision stál na okraji pralesa.

Na druhý deň o ôsmej ráno prišiel Paolo Suter po našu skupinku a zaviezol ju až pred chrámový areál. S údivom sa pozerali na pôsobivý komplex, nazývaný dnes el Palacio. Mohutná stavba stojí na niekoľkých plošinách, ktoré sa takisto členia na rôzne priestory a nádvoria. Z pilierov vystupovali reliéfy, po ktorých Xixli behal žiariacim pohľadom. Paolo Suter práve rozprával, že jedna z postáv zobrazuje mayského kňaza, ktorý má pod nohami číslo štyri. Yum to počúval na pol ucha. Pozrel sa na postavu, pokrútil hlavou a odtiahol Petra a José Miguela bokom:

„Č-o to hovorí? Číslo štyri? Ako na to seňor Suter prišiel?“

„Nuž tak sa o tom píše vo vedeckých knihách,“ usmieval sa José Miguel šibalsky. Teraz k nim pristúpil aj Xixli:

„To nie je číslo štyri, ani to nie je mayský kňaz. To je rýchlokorčuliar na kolieskových korčuliach!“ A trošku placho dodal: „Sú azda vaši vedci slepí? Moji predkovia predsa zobrazovali tie veci celkom presne!“

Reliéf naozaj zobrazoval postavu v sandáloch, ktoré boli šnúrkami priviazané k členkom. Pod podošvami sa dali ľahko rozoznať dve kolieska. Peter poznamenal:

„Nechcem pochybovať o tom, čo hovoríš, Xixli. Bol si napokon za oných čias priamym svedkom toho všetkého. No vysvetli mi, načo by boli kolieskové korčule v kultúre, ktorá nepoznala cesty? Ako som sa dočítal, nepoznali tvoji dávni rodáci vôbec koleso a preto sa zaobišli aj bez ciest.“

Teraz sa celá skupina posadila na stupne Palacia. A Paolo Suter s úžasom počúval, keď Yum rozprával:

„Prepáčte, amigos, ale to všetko je nezmysel! Prirodzene, že starí Mayovia koleso poznali a mali sme aj obrovskú sieť vydláždených ciest. Všetky naše posvätné mestá spájali takéto cesty. Jedna z nich sa začínala v Cobá na severe dnešného spolkového štátu Quintana Roo. Viedla dlhým oblúkom okolo Cobá do Chichén Itzá, kde sme vyrástli. Cesta potom bežala ďalej do Mayapanu a Uxmalu – amigos, to je vzdialenosť vyše tristo kilometrov! Iné cesty viedli krížom cez mayské územie od Tikalu v dnešnej Guatemale až do Méridy. Naši stavitelia ciest, skôr ako cesty vydláždili skalnou drvinou a potom potiahli bledým, vode odolávajúcim kobercom z vápna a tekutej gumy, najprv ich nivelizovali. A tento reliéf zobrazuje rýchlokorčuliara na kolieskových korčuliach, ktorí nesie správu z jedného mesta do druhého.“

Yum zmĺkol a pozeral sa dole schodmi na veľké priestranstvo. Paolo Suter si odkašľal:

„Odkiaľ to všetko ten chlapec vie?“

Peter pozrel priamo do očí svojmu krajanovi a odpovedal mu švajčiarskou nemčinou:

„Žil pred šesťsto rokmi medzi Maymi. Je to svätá pravda, môžete mi veriť.“

Paolovi Suterovi sa oči zúžili na malé štrbinky, no nezdalo sa, že by ho to priveľmi prekvapilo. Poznal zrejme viac mayských tajomstiev, ako doteraz priznal. Iba sa záhadne usmieval a poznamenal:

„Svet je plný zázrakov. Keď ma ubezpečujete, že ten chlapec prichádza z minulosti, prečo by som vám neveril?“ Potom sa obrátil priamo k obom chlapcom:

„Nevieme, načo táto viacposchodová budova, ktorú dnes nazývame el Palacio, v minulosti slúžila. Odborníci usudzujú, že to bol kláštor mníšok alebo vladársky palác alebo obydlie kňazov. Neviete, čo to bolo?“

Yum a Xixli pozreli na seba. Znovu sa ujal slova Yum:

„Toto miesto, ktorému vy dnes hovoríte Palenque, sa za našich čias nazývalo Jokpaklikan. Značí to „miesto čistej školy“. Ani ja ani Xixli sme tu nikdy neboli, na to sme boli primladí. V kňazskej škole nám však o tomto mieste rozprávali: tu absolvovalo výcvik tých osem mládencov, ktorí potom odleteli s Kukulkanom a neskôr sa zase vrátili. Volali sa Chilam-Balam, Xupan, Nautat, Chimalpopoca, Chumayel, Balamquitze, Balamacab a Mahucutah. Tá veľká budova musí byť škola. Na prízemí sa vyučovali vzájomné vzťahy a dejiny nášho národa. Na prvom poschodí sa vyučovala skladba prírody a náboženstvo a na druhom poschodí náuka o oblohe, matematika a kalendár. Podobne ako v každej veľkej škole.“

„Zábavné!“ zasmial sa Paolo Suter. „Načo sú nám teraz vedecké štúdie, keď máme týchto dvoch očitých svedkov, ktorí boli pri tom?“

„Tí dvaja môžu pomáhať n-á-m,“ odpovedal Peter trpezlivo. „Vede však veľa nepomôžu, pretože veda ich príbeh neprijme.“

„Vaša veda dosiahla veľkolepé výsledky, to sme za ten rok stihli zistiť,“ podotkol Yum skromne. „Nuž si myslím, že vaša veda nebude zatvárať oči pred faktami.“

„Pred akými faktami?“ chcel vedieť Paolo Suter.

„Tu v meste, ktoré nazývate Palenque, musia byť kamenné vyobrazenia lietajúceho boha aj jeho lietajúceho stroja. A pod tými obrazmi sú uschované predmety, ktoré tu Kukulkan a jeho druhovia kedysi zanechali. Viem to z kňazskej školy a z obrázkových kníh, ktoré sme si prezerali s José Miguelom.“

„Lietajúci boh? Tu?“ pochyboval Paolo Suter. „Kde by mal byť?“

„Pod pyramídou naľavo od nás,“ odpovedal Yum. „Vy to nazývate Chrám nápisov. Za našich čias sa to volalo Kuskula, čo značí Božské veci.“

Paolo Suter nahlas zalapal po dychu. Potom zalovil vo svojej starej koženej taške a na schod vedľa seba rozložil niekoľko listov. Ranné počasie bolo príjemné, po oblohe šli ľahké obláčiky. Odvtedy, čo mexická vláda dala v archeologickej zóne vyrúbať prales, neobťažovali ľudí už tak veľmi moskyty. Navyše v skorých ranných hodinách tu neboli ešte davy turistov. Paolo Suter pozrel na Yuma a Xixliho, ktorí sedeli na schodoch a kývali spustenými nohami. Potom obrátil pohľad k Petrovi:

„Viem celkom presne, čo je dole pod pyramídou,“ prehovoril s vážnou tvárou. „Yum povedal, že je to ‚lietajúci boh na svojom lietajúcom stroji‘. Špecialisti na stredoamerickú archeológiu sa na to dívajú trochu inak. Chcete už zísť dole, alebo si najprv vypočujete vedeckú hypotézu?“

Peter sa zvedavo pozrel na Helgu. Tá pokrčila plecami:

„Poradie je mi vlastne ľahostajné. No zdá sa mi rozumné najprv sa dozvedieť, čo nás tam dole čaká.“

Paolo Suter sa zamračil a pozrel sa zvedavo na José Miguela. Ten sedelo schod vyššie ako ostatní a zľahka sa usmieval:

„Poznám mienku odborníkov. Veď som sa pravidelne stýkal s archeológmi. Poznám aj Yumovo a Xixliho vysvetlenie. Navrhujem, aby sme najskôr vypočuli obidva názory – a potom sa presvedčíme na vlastné oči a urobíme si vlastný názor. De acuerdo?“ (Súhlasíte?) Všetci prikývli. Paolo Suter zalistoval vo svojich papieroch a spustil:

„Tak teda – pyramída vľavo od nás má oficiálny názov Templo de las Inscripciones (Chrám nápisov), pretože na horných stenách sa našlo dokopy šesťsto sedemdesiat hieroglyfov. Samotný chrám, tá malá stavba hore, tróni na pyramíde, ktorá sa skladá z deviatich nad sebou naukladaných plošín. Široké, strmé schody, vedúce od spodného priestranstva nahor, až k samotnej svätyni, majú šesťdesiat stupňov. Pyramídu vykopal mexický archeológ Alberto Ruz Lhullier. Pôsobil roku 1949 ako riaditeľ Národného ústavu pre archeológiu.

Jedného večera spozoroval doktor Ruz na najvyššej plošine trošku vyvýšenú škáru v podlahe. Keď ju dal očistiť, ukázalo sa, že štrbina je časťou akéhosi obdĺžnika. Objavili v ňom dva otvory. Ruz dal ťažkú dosku z podlahy vypáčiť a odsunúť. Pod doskou sa objavil schod, čiastočne zakrytý sutinou, a pod ním sa ukázali ďalšie schody. Niekto dal pred dávnym časom schody do vnútra pyramídy úmyselne zasypať.

Práca bola namáhavá, pretože čím hlbšie sa robotníci dostávali, tým pevnejšia bola sutina a tým ťažšie boli kusy kameňa. Svietili si len petrolejkami a tie spotrebovávali kyslík, ktorého tu bolo málo. Uvedomte si, že ľudia museli vynášať nahor kameň po kameni z úzkej šachty, každý džber sutiny museli s námahou vytiahnuť hore. Koncom roku 1949 bolo odkrytých dvadsaťtri schodov. Doktor Ruz bol presvedčený, že v nasledujúci rok sa práce skončia. Domnieval sa, že ak to nie sú schody do pyramídy, potom sú súčasťou nejakej tajnej spojovacej chodby, vedúcej k nejakej inej stavbe. Roku 1950 dosiahol odpratávací oddiel štyridsiatypiaty schod. Vtedy tam už konečne svietilo elektrické osvetlenie, prúd dodávali s pomocou motorčeka, spojeného s dynamom. Štyridsiatypiaty schod bol posledný, podlaha bola zrazu rovná. V nasledujúci rok odkryli muži pravouhlý otvor v stene. Ukázalo sa, že je to vetracia šachta, vedúca cez osemmetrovú stenu na západnú stranu pyramídy. V čerstvom vzduchu odkryli ďalších dvadsaťjeden schodov, vedúcich do hĺbky. Pred šesťdesiatymšiestym schodom sa objavila úzka rovná chodba. Zas ubehol rok vykopávok. Teraz už boli na úrovni základne pyramídy.

Ale sizyfovská práca sa ešte neskončila. Na ceste do hlbín narazili na hlinenú schránku s ozdobnými predmetmi, a potom dokonca na sarkofág s kostrami piatich mužov a jednej ženy. Konečne 15. júna 1952 stál doktor Ruz pred akýmisi trojuholníkovými dverami. S námahou ich poodsunuli na šírku dlane a do škáry vsunuli elektrické svetlo. Ruz pritisol tvár na vlhkú dosku a opisoval mužom, ktorí stáli za ním, neuveriteľné veci, ktoré videl. Prečítam vám to:

‚Nazrel som do akejsi ľadovej jaskyne, ktorej steny a povala na mňapôsobili ako dokonalé plochy. Z povaly viseli celé strapce kvapľov, akoby to boli veľké kvapkajúce sviece. A podlaha sa blýskala ako snehové kryštáliky.‘

Dvere vylomili a pretože v priestore za nimi sa muži nemohli pohybovať, všetky zavadzajúce stalaktity poodlamovali. Teraz stáli v podzemnej miestnosti, deväť metrov dlhej, štyri metre širokej a sedem metrov vysokej. Celý priestor ležal dva metre pod základňou pyramídy. Najväčšiu časť podlahy zaujímal mohutný monolit, jeden jediný kamenný blok 3,80 metra dlhý, 2,20 metra široký a 23 centimetrov hrubý. Blok vážil – podľa odhadu – deväť ton. A práve na tomto bloku je vytesaný reliéf, zobrazujúci to, čo Yum vyjadril slovami ‚boh na lietajúcom stroji‘.“

Peter zdvihol prst: „Môžem vás prerušiť?“

„Isteže,“ povedal Paolo Suter. „Pýtajte sa.“

„Čo ležalo pod tým ťažkým podlahovým blokom?“

„Sarkofág vážil dvadsať ton! A boli v ňom telesné pozostatky muža. Pri kostre sa našli šperky z jadeitu, perlová reťaz a náušnice s vyrytými mayskými glyfmi (písomnými znakmi). A vedľa toho veľmi pekná poly-chromovaná maska tváre. Všetky tieto nálezy dnes môžete obdivovať v antropologickom múzeu v Mexiko City.“

„Sarkofág a tá ťažká doska,“ ozvala sa Helga, „aj to je v múzeu?“

„Tie nie,“ odpovedal s úsmevom Paolo Suter. „Tie sú ešte stále dole, o chvíľu ich uvidíte. Sarkofág a doska, to sú priveľké veci – nedali sa po úzkych schodoch vyniesť nahor. Zrejme tam dole ostanú navždy.“

„To znamená,“ poznamenal Peter trošku sarkasticky, „že Mayovia najskôr vybudovali dole hrobku a až potom nad ňou postavili pyramídu. Nemohli predsa tú obrovskú dosku dopraviť po úzkych schodoch nadol. A čo hovoria reliéfy na doske?“

„Doktor Ruz si myslel, že reliéfy zobrazujú mladého muža, ktorý sedí na veľkej maske zemského netvora. Nad jeho telom stojí kríž, aký nájdeme aj v iných chrámoch Palenque, napríklad v Chráme kríža. Ruz spoznal aj vtáka quetzala a masku boha dažďa. Okrem toho tam boli ešte aj rôzne písomné znaky – vyjadrovali mená a dáta. Doktor Ruz sa domnieval, že ide o nejakú základnú scénu mayského náboženstva.“

José Miguel si zľahka odkašľal. „Všetka česť jeho teórii. Bol to vzdelaný a absolútne slušný muž, tu v Mexiku ho pokladajú ešte aj po smrti za akéhosi ‚pápeža‘ mayských výskumov. Poznám však aj viacero európskych archeológov. Navštevujú ma kvôli mojim jazykovým znalostiam. Mám vám prezradiť, ako to vidia oni?“

„Áno! Von s tým!“ súrila ho Helga.

„Tak teda Francúz monsieur Marcel Brion tam spoznal ‚portrét šperkom ozdobeného mŕtveho, spočívajúceho na bohu zeme‘. Luxemburčan Pierre Ivanoff sa domnieva, že reliéf ukazuje ‚muža, ktorý svojím postojom, smerujúcim nahor, symbolizuje vznikajúci život. Jeho tvár pripomína boha kukurice a mohol by preto znamenať aj obraz večne sa obrodzujúcej klíčiacej prírody‘. V kríži Pierre Ivanoff rozpoznal ‚obradnú palicu s vesmírom rozdeleným na štyri časti‘ a vták ‚symbolizuje smrť‘. Niečo iné mi zase prezradil Čech Miloslav Stingl. Ten videl ‚postavu mladého muža, neznamenajúcu nijakú konkrétnu osobu, ale ľudský rod ako taký. Z jeho tela vyrastá kríž, ktorý predstavuje životodárnu kukuricu, pretože z kukuričných listov sa vinú dvojhlavé hady. Človek spočíva na tvári fantastického zvieraťa, ktorému z papule trčia špicaté zuby‘. Želáte si takýchto názorov počuť ešte viac?“

Yum a Xixli krútili hlavami. Xixli sa ozval preskakujúcim hlasom:

„Neviem, či sa mám smiať alebo plakať! Vari tí archeológovia nevidia pre oči, alebo boli naši kamenári celkom neschopní?“

Paolo Suter sa zachmúril:

„To, čo tu rozprával seňor José Miguel, nezodpovedá už ani najnovšiemu odbornému názoru. Dnes odborníci dávajú za pravdu názoru, že ide o zobrazenie boha kukurice Yuma Koxa alebo Pacala, mayského panovníka, vyskytujúceho sa v povestiach o Palenque. Tento Pacal vraj klesol až k ‚oblude zeme‘. Slávny francúzsky odborník na mayskú kultúru Paul Rivet rozoznal na konci reliéfu dokonca ‚štylizovanú bradu boha počasia‘.“

„Svätý Kukulkan!“ vzal meno božie nadarmo Xixli v mladíckom hneve. „Čo sme urobili ako kamenári zle? Keby som sa mohol vrátiť do tých dávnych čias, pridal by som ku každému dielu, ktoré vzišlo z mojich rúk, ešte aj výklad pre budúcich archeológov! Prepáčte mi moju netrpezlivosť!

Ale poďme už dole, aby som si to zobrazenie mohol pozrieť na vlastné oči!“

Keď zadychčaná skupinka vystúpila po šesťdesiatich stupňoch pyramídy až k „Chrámu nápisov“, spýtal sa Peter počas krátkej oddychovej prestávky:

„Xixli! Akým písmom by si napísal ten výklad? Mayskými znakmi? Potom by z nich archeológovia tak či tak nezmúdreli. A keby si nejakým čarovným trikom ovládal naše dnešné písmo, potom by sa naši vedci domnievali, že ide o nejaký hlúpy vtip, pretože Mayovia naše písmo vo svojej dobe nemohli poznať – a ani tak by ti nikto neuveril!“

Xixli chvíľu premýšľal, potom zdrvene povedal:

„Máš pravdu, Peter. Všetko je to také ťažké. No aj keď súčasný svet naše obrazy nechápe, jestvujú predsa ešte predmety od Kukulkana a jeho druhov! Niektoré z tých vecí ležia práve tu, pod našimi nohami!“

Z plošiny bol nádherný výhľad na vykopanú časť Palenque. Paolo Suter upozornil na okolité kopce, pod ktorými sa určite skrývajú ďalšie stavby. Dole, dovnútra pyramídy, viedli z plošiny strmé schody, ktoré kedysi doktor Ruz tak namáhavo uvoľnil. Vzduch v úzkej šachte schodiska bol zatuchnutý a vlhký ako v skleníku. Prepotené tričká sa lepili na telá. Vnútrajšok osvetľovali slabé, žltkasté žiarovky, no Paolo sa postaral o nápravu. Vylovil zo svojej koženej tašky tri vreckové baterky a rozdelil ich medzi členov skupiny. Konečne stáli pred hrobkou pod základňou pyramídy. Medzičasom tu reštaurátori zapustili aj ochrannú mrežu, aby návštevníci nepoškodzovali cenný reliéf na podlažnej doske. Yum, Xixli a Peter pritisli tváre na mrežu, Helga, José Miguel a Paolo Suter svietili baterkami na reliéf. Bolo ticho, prerušované len oddychovaním ľudí. Peter spozoroval, že Xixli má v očiach slzy. Yum naprázdno prehĺtal a kŕčovito sa pridŕžal mreže. Potom prehovoril do ticha:

„Čo vidíš, Peter?“

„Priamo pred sebou vidím čosi ako výfuk, z ktorého vybuchuje oheň, plyn alebo možno horúci vzduch. Potom sú tu akési sane alebo pristávací modul a v ňom sedí ľudská postava. Nakláňa sa dopredu a oboma rukami obsluhuje akési prístroje. Obraz mi pripomína jazdca na motocykli. Postava je bosá a jej ľavá päta spočíva na mriežke s troma stupňami. Napokon rozoznávam ešte hadicu, umiestnenú pred nosom, a ďalej, vpredu, celkom slabo, široký hlavný nosník. To zrejme bol ten ‚kríž života‘ alebo štylizovaný kukuričný klas‘, o ktorom hovorili archeológovia. Áno – potom samozrejme vidím okolo dosky aj mnoho mayských znakov. Vieš tie znaky prečítať, Xixli?“

„Nie, nikdy som sa neučil čítať. Učil som sa za kamenára.“

„A ty, Yum?“

„Len čísla. Kalendárové dáta. A rodinné znaky. Nás novicov tiež nezasväcovali do tajomstiev písma, to sa vyučovalo až na vyššej kňazskej škole. Ale to málo, čo vidím, stačí, aby som nadobudol presvedčenie, že výklady vašich archeológov sú celkom pomýlené.“

Teraz sa do rozhovoru, vedeného šeptom, zamiešal Paolo Suter:

„Na okraji dosky sú vyryté časové údaje, ktoré sa určite vzťahujú k poslednému vládcovi Palenque, práve k spomínanému Pacalovi. Ten vládol až do svojich sedemdesiatich rokov, zomrel roku 683 po Kristu. Posledný letopočet, ktorý je tu vyrytý, udáva rok 633 nášho letopočtu. Podľa toho vieme, kedy tento reliéf vznikol.“

Yum sa pomaly obrátil k Paolovi Suterovi, ktorý stál za ním a požiadal ho o lampu:

„Vidíte tamto ten dátum?“ Svetelný kužeľ osvietil vyryté znaky s čiarkami, bodkami a oválmi. „To je číslo 3747. Pretože mayský kalendár, ak ho prerátame na váš letopočet, sa začína roku 3114 pred Kristom, dopustili sa vaši odborníci chyby. Zrátali roky od 3114 pred Kristom až k roku nula, čo robí samozrejme 3114 rokov. Pretože vyrytý dátum udáva číslo 3747, bolo treba zrátať, o koľko toto číslo presahuje do éry po Kristu, čiže odrátať roky pred Kristom. A to je práve 633 rokov. Tak vaši vedci stanovili dátum 633 po Kristu. V skutočnosti je ten dátum celkom nesprávny, pretože všetky čísla našich predkov udávali vždy iba cykly. Značku pre zodpovedajúci cyklus nájdete tu, vľavo od okraja dosky. Je to znak baktun a nad ním rozoznáte čiarku s dvoma bodkami, čo značí číslo 7. Všetko dohromady znie 7 baktun a to predstavuje 1008000 dní čiže 2762 rokov po 365 dňoch.“

„Nerozumiem ti ani slovo,“ prerušil ho Peter a Helga s ním súhlasila. „Nemohol by si nám to vysvetliť neskôr?“

„Rád to urobím,“ usmieval sa Yum. „Náš číselný systém je totiž ľahko pochopiteľný. Len jednu poznámku mi musíte ešte dovoliť. Paolo Suter povedal, že Pacal, posledný vladár Palenque, zomrel roku 683 po Kristu. Ale zároveň tvrdil, že na tejto doske sa objavuje ako posledný dátum číslo 633 po Kristu. Je to tak?“

Paolo Suter súhlasne prikývol.

„Ako tu môže Pacal ležať alebo ako tu môže byť vyryté niečo o jeho živote, keď posledné číslo udáva rok 633 po Kristu? Nechápete? 633 je predsa plných päťdesiat rokov pred Pacalovou smrťou! Naši kňazi a kamenári predsa nemohli päťdesiat rokov p-r-e-d smrťou vtedy ešte veľmi mladého vladára vedieť, čo tento vznešený muž ešte všetko prežije a kedy bude pochovaný do hrobky!“

Paolo Suter sa díval na Yuma zdesene. José Miguel sa zasa začal pochichtávať a Peter si hrýzol nechty. Robieval to len zriedkavo, len vtedy, keď ho nejaký problém hlboko zaujal. Yum, ktorý prevzal iniciatívu, sa spýtal:

„Ako sa môžeme dostať ešte hlbšie, do priestoru pod sarkofágom?“

„H-l-b-š-i-e?“ opakoval Paolo Suter nechápavo. „Hlbšie sa už ísť nedá. Už sme dosiahli najhlbší bod pod pyramídou.“

„Chcete povedať, že tu sa to končí? Vaši archeológovia nepokračovali vo vykopávkach do väčšej hĺbky?“

„Prečo by to robili? Našli sarkofág. Ďalej to už nešlo.“

Len s námahou skrýval Yum hnev a sklamanie. Xixli si pritláčal päsť na pery.

„Kostra, ktorú ste tu našli, patrí predsa obyčajnému strážcovi, teda kňazovi, ktorý strážil predmety od Kukulkana a jeho druhov! Vari je to také ťažké pochopiť? Keď sa naši predkovia rozhodli, že predmety, ktoré im zanechal Kukulkan, navždy ukryjú pod zem, určili jedného kňaza za strážcu posvätných predmetov. Boli presvedčení, že Kukulkan a jeho druhovia sa raz vrátia a budú potom svoje nástroje, ktoré sú tu uložené, zas potrebovať. Verili, že Kukulkan bude vedieť vzkriesiť každého mŕtveho. Preto mal jeden kňaz strážiť komoru s predmetmi. Vybratý strážca nemal vôbec strach zo smrti. Uložili ho do sarkofágu, vyzdobili ho a prikryli vekom. O to sa postaralo päť mužov a jedna žena, ktorých kostry našli vaši archeológovia v priestore vyššie. Komoru potom moji predkovia zasypali. Nikto nemal mať prístup ku Kukulkanovým nástrojom – okrem neho samotného. Iba oveľa neskôr vystavali Mayovia nad prastarou komorou pyramídu a ešte neskôr bol prístup z pyramídy do podzemnej komory tesne uzavretý. Čo tu máte pred sebou, to nie je výsledok práce jednej generácie. Tu ležia vrstvy niekoľkých tisícročí!“

Yum sa odmlčal. Potom zrazu vystrel ruky cez mrežu, obrátil dlane nadol a roztiahol prsty. Jeho telo začalo vibrovať, z hrdla sa mu drali čudesné melancholické zvuky. Xixli, ktorý stál vedľa neho, si pomaly kľakol, zvesil hlavu a skrížil ruky na prsiach. Yumov spev stále silnel a napĺňal podzemný priestor melodickými vibráciami. Ostatní nevedeli, ako sa zachovať, až napokon José Miguel takisto pokľakol, skrížil ruky na prsiach a sklonil hlavu, a to isté urobili aj Peter a Helga. Nakoniec aj Paolo Suter sňal svoje hrubé kostené okuliare, opatrne ich položil na kamennú podlahu a váhavo si kľakol, sklonil hlavu, skrížil ruky a počúval Yumove smutné poltóny. Melódia bola hlasná, odrážala sa od šikmých stien povaly, potom zase slabla až dojemného stonania. Zrazu sa nábožne načúvajúcim zazdalo, že začuli akési vzdialené tiché „zazvonenie“– podobalo sa to zvuku padajúcich črepín. Yum znova spusti! svoju pieseň, hruď sa mu naplnila horúcim dusivým vzduchom, po tele mu tiekol pot. Do očí mu padali a na čelo sa mu lepili čierne vlasy, jeho telo znova začalo vibrovať a jeho roztiahnuté dlane sa ustavične nehnute vznášali nad doskou na podlahe. Potom jeho hlas klesol do tichého stonania, podobného najsmutnejšiemu kvíleniu umierajúceho zvieraťa. A náhle znova začuli akési „zazvonenie“. To už sa Xixli skláňal stále nižšie, až sa ramenami a čelom dotýkal kĺzkej kamennej dosky. Konečne, asi po desiatich minútach, sa z Yumových úst ozvalo ťahavé, jednotvárne „úúúúúúúú“, ktoré zas rýchlo tíchlo, ako Yumovi ubúdalo vzduchu v pľúcach. Vzápätí čudný zvuk prestal. Yum pomaly obrátil dlane nahor. Stiahol ruky z mreže späť. Nežne sa dotkol Xixliho hlavy a naznačil mu, aby vstal. Bez slova potom začal vystupovať po schodoch, za ním Xixli a ostatní. Hore, v jasnom dennom svetle, sa Yum posadil na najvyšší stupeň pyramídy. Xixli si sadol vedľa neho. Postupne sa z temného otvoru vynárali spotené tváre ostatných.

Peter sa uvelebil naľavo od Yuma. Po niekoľkých minútach mlčania sa spýtal:

„Čo to bolo, ak sa smiem spýtať?“

Yum sa mu pokojne pozrel do očí.

„Si náš priateľ, zachránil si nám život, máš teda právo vedieť, že predmety, ktoré patria Kukulkanovi a jeho druhom, sú ešte stále nedotknuté tam dole, v komore. Keď dozrie čas, vaši vedci ich nájdu. Potom už nebudú pochybovať, že Kukulkan zostúpil z hviezd a odovzdal ľuďom svoje vedomosti.“

„Hm… A odkiaľ to vieš t-y?“

„Dostal som odpoveď od súhlasných záchvevov!“

„Myslíš tým to čudné zvonenie, ktoré sme začuli všetci? A čo ak to bola len ozvena z nejakej skrytej šachty?“

Yum sa znova pozrel Petrovi do očí. Zdalo sa, že jeho pohľad prechádza cez Petra:

„Človek nepotrebuje dôkaz na to, čo vie. Aj vy máte svoje náboženstvo a viete, že náboženstvo sa nemusí dokazovať. Ak náboženstvo potrebuje dôkaz, nie je to už náboženstvo. Ja jednoducho viem, že Kukulkanove predmety ešte vždy ležia tam dole. Asi šesť metrov pod podlahou sarkofágu – to ti hovorím pre prípad, ak by si tam chcel niekedy kopať.“

„Ten mládenec sa mi páči, nech už prichádza odkiaľkoľvek. A čo sa týka datovania komory pod pyramídou, mal som vždy pochybnosti o oficiálnych názoroch.“

„Prečo?“ opýtala sa Helga.

„Napríklad pre tie stalaktity, ktoré viseli z povaly, keď to tam objavili.

Pochádzam zo Švajčiarska a aj tam sú kvapľové jaskyne. Zvlášť vo vápencových pohoriach. Uvedomte si, že krypta pod pyramídou siaha až do výšky siedmich metrov. Kým pyramída nad ňou žila, kým ju obývali Mayovia a kňazi v nej vykonávali svoje obrady, musel byť podzemný priestor vlastne vodotesný. Mayovia sa o svoje posvätné stavby starali. Nepripustili, aby voda zničila ich vzácne a nádherné farebné diela. Nedovolili, aby trhliny narušili steny pyramídy a aby rastliny z džungle prenikli dovnútra stavieb. Rozklad sa začal až neskôr, stáročia potom, čo Mayovia opustili Palenque. Krátke časové obdobie, ktoré vraj ubehlo odvtedy až po objavy doktora Ruza, však nemohlo stačiť na to, aby sa vytvorili sedemmetrové kvaple! Tvorba kvapľov sa teda musela začať oveľa skôr!“

„To má logiku,“ mrmlal Peter. „Len neviem, ako rýchlo v tunajších podmienkach kvaple rastú.“

„Poďme ďalej,“ požiadali Yum a Xixli. „Je tu ešte toľko plastík, ktoré nám pripomínajú náš domov!“

Skupinka sa postupne vyšplhala na rôzne pyramídy, ktoré dnes nesú zväčša čudné mená, ako Chrám kríža, Chrám listového kríža alebo Chrám slnka. Pomenovala ich tak naša doba. A všade Yum objavoval časové údaje, ktoré vôbec nesúhlasili s názormi dnešných odborníkov. V Chráme listového kríža našiel Yum dátum – ak to preložíme do nášho letopočtu – 2320 pred Kristom. V Chráme slnka 2359 pred Kristom. A v Chráme kríža dokonca dátum 3114 pred Kristom. To bol nultý dátum mayského kalendára. Roku 3114 pred Kristom začali Mayovia rátať roky.

Večer, keď sedeli v hoteli pri svojich nápojoch, začala Helga zasypávať Yuma otázkami. Odpovedal stále s ľahkým úsmevom, niekedy skromne dodával: „To neviem, na to som ešte primladý.“

„Ale Yum,“ nedala sa Helga odradiť. „Nechceš predsa vážne tvrdiť, že tie zrúcaniny tam vonku sú staré vyše 5000 rokov! Veď keď zrátame tých 3114 rokov vášho kalendára a 2000 rokov kresťanského letopočtu, vychádzalo by to tak! A v tých časoch nestáli ešte ani egyptské pyramídy!“

Yuma to nevyviedlo z rovnováhy:

„V Chráme kríža je vyznačený dátum 3114 pred Kristom. To neznamená, že chrám postavili vtedy – mohli ho postaviť aj oveľa neskôr. Okrem toho – Xixli to môže dosvedčiť – Mayovia svoje chrámy stále obnovovali. Nič nenechali spustnúť, nič sa nikdy nemohlo zničiť. Ale nerobíte to isté aj so svojimi kresťanskými kostolmi? Vari vy nechávate svoje svätyne chátrať?“

Helga zahanbene mlčala. No ani tak sa nevedela s tými číslami a dátumami vyrovnať: „Ty si mladý, hovoríš, že máš iba štrnásť rokov. Ako môžeš, štrnásťročný nosiť v hlave toľko dátumov?“

Yum požiadal o kus papiera. Hoci ešte nevedel dobre písať po španielsky, podarilo sa mu vysvetliť Helge to hlavné z mayského číselného systému. Na papieri pred ním sa zjavili bodky a čiary:

„Jedna bodka značí ‚jeden‘, dve bodky sú ‚dve‘. Namiesto piatich bodiek pre číslo ‚pät“ robíme vodorovnú čiaru. ‚Šesť‘ sa píše ako vodorovná čiara s bodkou nad sebou. ‚Sedem‘ je vodorovná čiara s dvoma bodkami. Čo myslíš, ako sa píše ‚desať‘?“

„Dvakrát ‚päť‘– teda dve vodorovné čiary!“

„A ‚štrnásť‘?“

„Dve vodorovné čiary a nad nimi štyri bodky.“

„Výborne!“ smial sa Yum. „A ako by sme napísali ‚devätnásť‘?“

„Asi troma vodorovnými čiarami, čiže trikrát päť, a nad nimi štyri bodky!“

[image: obrázky3]

„Správne! Pochopila si to rýchlo!“ Yum škriabal na papier čiarky a bodky. „José Miguel nám vysvetlil, ako rátate v desiatkovej sústave, odvodene od desiatich prstov. My sme to robili ináč. Rátali sme v dvadsiatkovej sústave. Pri tom sme písali svoje číselné rady vo zvislých stĺpcoch zdola nahor. A každý stupeň znamenal vyšší dvadsiatkový násobok. Peter, vieš to napísať?“

Yum diktoval číselné hodnoty a Peter zapisoval zdola nahor stĺpec cifier:

„Pochopili ste,“ pokračoval Yum vo svojom výklade, „ako sme napísali číslo 19: tri čiarky a štyri bodky. A číslo 20: Mali sme zvláštny znak pre nulu, vyzerá takto.“ Yum načrtol malú, vodorovne predelenú elipsu s troma zvislými čiarkami v hornej časti. „Keď píšeme 20, vyznačíme v najspodnejšej kolonke znak nuly pre nijakú jedničku. V kolónke nad ňou potom znak ‚jeden‘ pre ‚jednu dvadsiatku‘, pretože každá vyššia kolonka znamená vždy o dvadsaťnásobok viac. Tu je niekoľko príkladov!“

Yum navŕšil na papier niekoľko veží cifier a ostatní okolo stola sa pokúšali rýchlo ich dešifrovať. Bol to jednoduchý systém. Yum vysvetlil, že vedľa týchto číselných hodnôt sa v kalendári uvádzali ešte aj pevné pojmy, ktoré vyjadrovali celkom presné číselné veličiny. Tak znamenali:

1 tun = 360 dní

1 katun = 7200 dní (20 tunov)

1 baktun = 144 000 dní (20 katunov)

1 pictun = 2 880 000 dní (20 baktunov)

1 calabtun = 57 600 000 dní (20 pictunov)

„Preboha, dosť už!“ zvolala Helga. „Už som z toho celá domotaná. Museli ste byť v tej matematike a v kalendári absolútni géniovia!“

Yum jej vecne a bez emócií vysvetlil, že vie iba malý zlomok toho, čo ovládali jeho kmeňoví bratia. Vyšší kňazi rátali s oveľa vyššími číselnými hodnotami. On iba vie, že jeden „kinchiltun“ zodpovedá 3200000 tunom a jeden „alautun“ dokonca 64000000 tunom. Peter to začal vzrušene preratúvať:

„Potom zodpovedá taký jeden alautun 23040000000 dňom, alebo – panebože! – približne 64 miliónom rokov. Už nech je ako chce – ale načo potrebovali vaši kňazi rátať s takými vysokými číslami?“

„Neviem,“ odpovedal Yum a zvesil hlavu. „Počul som od otca, že tie čísla vedeli od Kukulkana a jeho druhov. Všetky vysoké čísla majú čosi spoločné s vesmírom a časom.“

Teraz zasiahol José Miguel a poučil ich:

„Mayovia vedeli určiť každý dátum svojej chronológie s neuveriteľnou presnosťou. Archeológ Rafael Girard, ktorý zasvätil celý svoj život bádaniu o Mayoch a raz ma navštívil, mi povedal, že Mayovia boli v matematike a vo vede o kalendári oveľa ďalej ako všetky staroveké národy, vrátane Egypťanov!“

„To je obdivuhodné!“ zašepkal Paolo Suter úctivo a obrátil sa ku Xixlimu:

„Si akýsi tichý, chlapče! Čo ťa trápi?“

„Som smutný, pretože som stratil domov. Stále znova si spomínam na svojich rodičov a priateľov a premýšľam, či nejestvuje nejaká možnosť vrátiť sa späť do našej doby. A o tých veľkých číslach, o ktorých hovoril Yum,počujem prvý raz. Učil som sa len za kamenára a bol som práve v polovici učňovského obdobia, keď nás obetovali.“

Paolo Suter znova zúžil oči a požiadal Petra o vysvetlenie. Peter porozprával o osude oboch chlapcov.

„A keby sa teraz obaja pokúsili preplávať rovnakou chodbou zase späť?“ spýtal sa Paolo Suter neistým hlasom. „Dostali by sa znova do svojej doby?“

„Nemyslím,“ poznamenal José Miguel. „Vynorili by sa síce z obetného jazera – ale podľa mňa v našej dobe! A okrem toho aj tak je o tom škoda hovoriť – nemáme už fungujúce žlté rúrky. Ako majú chlapci vydržať štyri minúty pod vodou?“

„To by sa dalo zariadiť. Zohnali by sme im potápačský výstroj!“ povedal Peter. „Ale nie v Chichén Itzá! Tam sa nikto nepotápa!“

„A ako je to v Cancúne? To je kúpeľné mesto, tam sa iste nájdu aj potápači.“ V duchu sa však Peter pýtal, či je to správna cesta pre Yuma a Xixliho. Už sa prispôsobili, zapadli ako do rodiny, naučili sa v našej dobe žiť. A keby aj spiatočná cesta do minulosti bola nejakým zázrakom možná, čo by asi Yum a Xixli svojim ľuďom porozprávali? Že ich obdivuhodná kultúra je zasvätená skaze a o niekoľko storočí z nej ostanú len zrúcaniny? Uverili by im vôbec? Nemuseli by po tej správe nejakým strašným spôsobom zomrieť? Peter bol proti tomu, aby sa znova potopili. Na druhej strane však by chlapci mali dostať aspoň príležitosť, aby sa sami presvedčili o márnosti takého pokusu.

Dohodli sa, že na druhý deň sa vrátia do Villahermosy. José Miguel mal s chlapcami odletieť do Cancúnu a prihlásiť športovo založeného Xixliho na krátky potápačský kurz. Peter a Helga chceli ešte navštíviť mayské mestá Tikal a Copán. Tikal leží v Guatemale, Copán v Hondurase. Tam s nimi Xixli a Yum ísť nemohli, pretože nemali cestovné pasy. 19. septembra sa mala celá skupina – okrem Paola Sutera – zase zísť v Chichén Itzá. V ďalší deň očakávali profesora Schaubliho z Zürichu a 21. septembra bolo prvé výročie dňa, keď sa Xixli a Yum vynorili v našej súčasnosti.

Yum a Xixli sa vzrušene hniezdili na stoličkách.

„Peter, až budeš v Copáne, nájdeš tam v tej veľkej plastike, ktorú sme ti ukázali na obrázku, srdce… ehm… pohonnú energiu Kukulkanovho lietajúceho stroja! Naši kňazi sa toho nikdy nesmeli dotknúť rukami, vždy mali hrubé rukavice! A…“ Yum to povedal vážnym hlasom, „… je veľmi dôležité, aby sme sa všetci zišli 19. septembra v Chichén Itzá, pretože 21. september je začiatok jesene, to je nielen deň nášho obetovania, ale aj ‚deň živého dôkazu‘! Predvedieme ti ho! Bude sa ti páčiť!“




Živý dôkaz

19. septembra sa celá skupina zišla v tom istom hoteli v Chichén Itzá, v ktorom chlapci ležali, keď boli chorí. José Miguel, ktorý nevedel šoférovať, mal so sebou vodiča a ten zas mal staručké, vetché a napoly hrdzavé auto značky Ford. Zapaľovanie hnevalo a tak stará kraksňa každých päť minút vystrelila z výfuku a príšerne smrdela. Hneď po privítaní a vzájomnom „ahoj“ chytil Xixli Petra za rukáv:

„Poď! Čosi ti ukážem!“

V prederavenom kufri auta ležal kompletný potápačský výstroj. S kyslíkovou fľašou, hadicami, náustkom, okuliarmi, plutvami a dokonca aj s prilbou, ktorá mala vpredu malú lampičku.

„A vieš s tým zaobchádzať?“ spýtal sa Peter.

„Áno!“ ubezpečil ho hrdo Xixli. „Bol som päť dní v potápačskom kurze a sám so si zaplával až pod útesy Cancúnu. Pod vodou je to úžasné!“ dodal nadšene, so žiariacimi očami.

„Ako dlho si smieš ponechať ten výstroj?“

„Týždeň. Potom ho musíme vrátiť do potápačskej školy v Cancúne – ak pravda v tom čase nebudem už u rodičov.“

Čo vlastne je lepšie? – Tak sa pýtal Peter sám seba. Keby Xixli s potápačským výstrojom naozaj mohol preplávať cez podzemnú chodbu a vynoriť sa živý v obetnom jazere, museli by ho asi vytiahnuť s pomocou lán. Na okrajoch jazera je predsa len máločo, čoho by sa mohol zachytiť. A keď sa nevynorí? Ako sa dozvieme, že naozaj trafil do svojej doby a neuviazol v nejakej štôlni a nezahynul, pretože mu došiel kyslík? Týmto si Peter lámal hlavu a bol už takmer rozhodnutý potápačský pokus rázne odmietnuť, keď zrazu dostal nápad. Pred rokom, keď bol v dedinskej lekárni v Chichén Itzá zháňať lieky pre chlapcov, všimol si, že na polici ležia aj kotúče rybárskeho vlasca. Lekárnik nepredával len lieky, ale aj iný tovar. Peter ani nevedel, či sa dajú v Chichén Itzá chytať ryby, či je v okolí nejaký potok alebo rybník, no zapamätal si, že vlasec na polici videl. To je ono! Pripevní Xixlimu na chrbát ten rybársky silon! Dĺžka podzemného kanálu sa dá na povrchu zmerať. A keď niekde uviazne? Petrovi bolo jasné, že v takom prípade mu len ťažko prídu na pomoc. Mali len jeden potápačský výstroj…

Lekárnik sa na Petra pamätal a srdečne ho pozdravil. Rybársky vlasec! Ale zaiste! Má ho tri kotúče. Domorodci tým zväzujú dosky a ploty. Peter skúpil celú zásobu. V hoteli vysvetlil svoj plán aj ostatným. Potom na archeologickom plániku, ktorý kúpil v hoteli, v stánku so suvenírmi, zmeral vzdialenosť od obetného jazera až ku Kukulkanovej pyramíde. Nebol to veľmi dlhý úsek – veď kanál sa vlastne začínal až pod vodou, v tom pravouhlom priestore, v ktorom Peter pred rokom našiel žlté rúrky. Istota je však istota. Kto môže vedieť, či hladina vody v jazere nesiaha dnes vyššie ako pred rokom?

Medzitým prišiel k stolu José Miguel a privádzal so sebou Michaela, sprievodcu cudzincov.

„Dnes večer sa nedá nepozorovane preniknúť na Kukulkanovu pyramídu,“ oznámil Michael. „Budú tam dlho do noci robotníci, ktorí kladú vedenie. Úrady chcú, aby pyramída a jej okolie mali elektrické osvetlenie.“

„A zajtra?“

„Zajtra je zase miestny sviatok. Je to deň pred začiatkom jesene.“

„Tak presunieme potápanie na zajtrajší večer.“

„To nejde,“ odporovala Helga. „Zajtra tu bude profesor Schaubli. Alebo ho vari chceš do veci zasvätiť?“ zvedavo hľadela na Petra.

„Schaubli… Schaubli!“ skočil do rozhovoru José Miguel. „To je ten profesor ‚tsss… tsss!‘! Ten bude spolupracovať! Ten nám bude rád kryť chrbát!“

„Vari veríš na zázraky?“ zasmial sa Peter. „Schaubli luskne prstami a zradí nás.“

„Nezradí! A viete, prečo?“ José Miguel naznačil ostatným, aby dali hlavy bližšie k sebe. Potom šepkal tak ticho, že mu len ťažko bolo rozumieť:

„Schaubli dvakrát prepašoval archeologické umelecké predmety z tejto krajiny. Vždy ich skrýval v mojom dome – až do chvíle, kým mohol odcestovať.“

„To je lotor!“ vykĺzlo Helge.

„Nie je to lotor!“ upokojil José Miguel spoločnosť pri stole. „Lotor by som musel byť ja, pretože ja som mu tie umelecké diela predal. Okrem toho je Schaubliho profesorské správanie len taká maska. Ten človek vie oveľa viac, ako dáva najavo.“

Počas celej debaty upieral Yum oči striedavo na Petrove a Helgine ruky. Keď na chvíľu ustali v reči, poprosil ich, aby mu dovolili položiť ruky na ich ruky.

„Ale prečo nie, to môžeš,“ usmiala sa Helga a podala mu pravú ruku. „Chceš nám čítať z ruky?“

„Áno!“

Aj Peter vystrel svoju ruku k Yumovi. Ten začal pohybovať dlaňami nad Petrovými a Helginými dlaňami – vôbec sa ich však pri tom nedotýkal. Jeho dlane boli vždy niekoľko milimetrov nad ich rukami. Nakoniec zatvoril oči a začal si pospevovať tú dojímavú melódiu, ktorú už všetci počuli tam hlboko, pod Chrámom nápisov v Palenque. Petrovi sa zrazu zdalo, akoby z Yumových dlaní sálalo akési striedavo slabnúce a silnejúce teplo. Helga cítila to isté. Znovu sa ozval spev s tichým „úúúú“ a Yum stiahol svoje dlane späť. Keď otvoril oči, povedal:

„Ešte je tu. Boli ste mu blízko, ale nedotkli ste sa ho!“

„Č-o-h-o sme sa nedotkli?“ spýtala sa zmätená Helga a prešla si niekoľkokrát cez spotené vlasy.

„Srdca, ktoré vy nazývate energiou.“

Peter a Helga sa zarazene pozreli na svoje dlane. Ako je čosi také možné? Obaja boli v mayskom meste Copán v Hondurase, prezerali si tam zrúcaniny a na jednom veľkom priestranstve našli zvláštnu plastiku, o ktorej chlapci tvrdili, že je to „lietajúci stroj pre jedného človeka“, ktorý patrí bohom. Plastika stála na malom podstavci a jeden prítomný archeológ ju označoval za „antropomorfné zobrazenie“. Slovo „antropomorfné“ znamená „človeku podobné“ zobrazenie. Nuž, „človeku podobná“ tá vec veľmi nebola. Predovšetkým nebolo zrejmé, čo je vpredu a čo vzadu, pretože na oboch koncoch (alebo začiatkoch?) bola malá ľudská busta. Bolo by ju možné prirovnať k figúre, aké mávajú na lodnom čele alebo čelnom sťažni plachetnice. Na oboch stranách sa ešte dalo rozoznať čosi ako štylizované rúry, ktoré sa strácali v plastike. „Vpredu“ a „vzadu“ spozoroval Peter zvláštne nástavce, na jednej strane pripomínajúce riadidlá, na druhej vyvýšené sedlo s operadlom. Uprostred bežal pás s mayskými znakmi a medzi nimi Peter s údivom naozaj objavil guľu, ktorá vyčnievala z hnedastého kameňa. Guľa bola veľká asi ako guľa pre bowling a jej matnomodrá farba sa leskla. Toto malo byť to „srdce“, tá „energia“, o ktorej hovorili chlapci?

„Spomínaš si na toho lekára?“ prerušila Petrove myšlienky Helga.

„Ty myslíš…? Aha, už si spomínam!“ Peter si uvedomil, že v bezprostrednej blízkosti „antropomorfnej plastiky“ stála ledva tri metre vysoká kamenná figúra s otlčenou tvárou, posiata mayskými glyfmi. Aj táto postava mala vo výške srdca rovnakú modrú guľu, zasadenú do kameňa: presne takú, akú objavili na „antropomorfnej plastike“. Stál pri nej lekársky manželský pár z USA a v lekárovej košeli to vytrvalo „pípalo“. Áno! Tak to bude!! Lekár totiž prehlásil, že je rádiológ, že v nemocnici pôsobí pri röntgene. Kvôli nebezpečnému žiareniu ustavične nosí na krku malý dozimeter. Zvykol si nikdy ho neodkladať – aby si ho prípadne nezabudol znova zavesiť na krk. Pípanie pod košeľou si vysvetľoval ako poruchu svojho dozimetra, ktorý akýmsi omylom signalizuje zvýšené žiarenie v múzeu. Peter ani Helga sa modrej gule v srdci stojacej figúry nedotkli, podobne ako sa nedotkli ani gule v „antropomorfnej plastike“. Keby to chceli urobiť, museli by totiž prekročiť lano, napäté pred každou z plastík.

„Už tuším, čo máš na mysli,“ obrátil sa Peter na Yuma. „My sme sa tých zvláštnych modrých gulí naozaj nedotkli. Ale ako sa tie veci dostali do sôch? Hodia sa k nim ako päsť na oko! A ako vieš, že sme sa ich nedotkli rukami?“

„Moji učitelia mi vštepovali, že všetko je chvenie. Každá hmota je chvenie, aj tvoje telo, Peter. Dokonca aj celý vesmír je chvenie. Celé to veľkolepé dielo stvorenia je chvenie a my, a všetko vôkol nás takisto, sme súčasťou toho chvenia. Ja som ešte len začiatočník, ale naši najvyšší kňazi boli majstri. Tí vedeli chvenie vnímať a meniť ho na obrazy. S Helgou ste stáli pred tou plastikou. Na krátky čas sa vaše vlastné chvenie narušilo, pretože vás zasiahlo chvenie energie z plastiky. Môžeme to prirovnať k ozvučenej doske nejakého jemného nástroja, ktorej chvenie narušila nejaká silnejšia rezonancia. To je to, čo som meral na vašich rukách. To cudzie chvenie. Moji predkovia poznali koncentrované chvenie Kukulkanovho lietajúceho stroja, nazývali sme to ‚srdce‘. Vy to nazývate ‚energia‘. Znalec prítomnosť toho zistí presne tak, ako trebárs dĺžku rádiových vĺn. A vie, či je to nebezpečné pre telo, alebo nie. Moji predkovia však naisto rátali s Kukulkanovým návratom – veď im ho sľúbil. Okrem toho vedeli, že Kukulkan bol vždy schopný svoje chvenie alebo ‚energiu‘ z diaľky zamerať. Preto vložili to ‚srdce‘ do kamenných plastík. Kukulkan to miesto nájde! A aby to neuškodilo ľuďom, bola ‚energia‘ pokrytá vápencovým plášťom a zabudovaná do stredu plastík. Dnes sú tie najnádhernejšie plastiky v rozpade a ‚srdce‘ vykukuje von.“

Poslucháči sa cítili čudne. Bolo neuveriteľné, čo všetko ten štrnásťročný chlapec vedel. Len José Miguel sa mlčky usmieval a potom zamrmlal:

„Je to zázračné dieťa – nie, obaja sú zázrační. Mal som tú príležitosť celý rok ich počúvať. Chlapci majú citlivosť zmyslov, o akej sa nám už ani nesníva.“ Potom povedal rozhodným hlasom: „Tak čo? Dovolíme Xixlimu, aby sa zajtra potopil?“

Na druhý deň znova navštívili archeologickú zónu v Chichén Itzá. Teraz, keď Yum a Xixli už vedeli po španielsky, radosť bola počúvať ich. Xixli sa pristavoval pri každom reliéfe, dotýkal sa ho rukami a vysvetľoval okolostojacim, aká stará je to plastika a čo na nej reštaurátori spravili nesprávne. Yum vysvetľoval zase údaje, rozprával o kňazoch a snoval okolo neživých postáv napínavé príbehy. Popoludní, okolo tretej hodiny, stáli pred obetným jazerom. José Miguel navrhol tento plán:

„Hodinu pred zatvorením archeologickej zóny vystúpime na Kukulkanovu pyramídu. Každý ponesie vo svojej príručnej taške nejakú časť Xixliho potápačského výstroja. A k tomu ešte vreckové baterky a rybársky vlasec. Všetko skryjeme na schodoch do Jaguárej jaskyne. Neskôr, keď budú turisti už preč, zostúpi Xixli, Yum a Peter chodbou až k vodnej nádrži, kde sa chlapci pred rokom vynorili. Xixli si tam s pomocou ostatných navlečie na seba potápačský výstroj. Na chrbte mu upevníte rybársky vlasec. Profesor Schaubli bude stáť na vrchole pyramídy a bude nás kryť. Pretože ho tu poznajú a pretože je známy mayský bádateľ, smie na pyramíde pracovať aj po uzatvorení zóny…“

„Len či bude Schaubli spolupracovať…,“ pochyboval Peter. „Netuší ešte, aké šťastie ho postihlo.“

„Bude spolupracovať! Poznám ho lepšie ako ty,“ trval na svojom José Miguel. „Aj ja budem so Schaublim na pyramíde. Helga a Michael budú stáť na brehu obetného jazera. Každý bude mať v taške záchranné lano – obe laná mi ešte privezie priateľ, ten, ktorému patrí staré auto, veď viete, priviezol ma ním sem. Len čo sa Xixli vynorí z vody, musí Michael čo najrýchlejšie dobehnúť na okraj priestranstva a dať mi znamenie tričkom. Schaubli a ja to z pyramídy uvidíme. Potom zabehnem cez chodbu k vodnej nádrži, kde bude čakať Peter a Yum a oboch prevediem. Odo mňa sa dozvedia, že Xixli je v poriadku na druhej strane. Všetci potom prejdeme čo najrýchlejšie k jazeru a pomôžeme Helge a Michaelovi dostať Xixliho na breh. Je to jasné?“

„Jasné – až na jednu významnú maličkosť,“ poznamenal Peter vážnym hlasom a ukázal na Xixliho: „Keď sa po potopení vynoríš z jazera, v nijakom prípade si nesmieš dať dole kyslíkovú masku! Veľmi je to dôležité, Xixli! Tam dole sú vraj jedovaté plyny! Dýchaj ďalej cez kyslíkovú masku, kým ťa nevytiahneme!“

Xixli prikývol. „Nezabudnem na to! Ale čo, keď sa nevynorím?“

„Potom sú len dve možnosti,“ odpovedal José Miguel s vážnou tvárou. „Alebo si sa vrátil do minulosti – a to spoznáme podľa toho, že vytiahneme rybársky vlasec bez tvojho tela. Alebo si ostal trčať niekde v štôlni – to spoznáme tak, že vlasec zostane napnutý, ale ty sa nevynoríš. V tom druhom prípade dýchaj tak pokojne, ako sa len bude dať, aby si spotreboval čonajmenej kyslíka. Pokús sa obrátiť. Potiahni štyrikrát za vlasec. To bude pre Petra a Yuma znamenie, že máš ťažkosti. Pokúsime sa ti pomôcť, aj keď netuším, ako. Azda bude mať profesor Schaubli nejaký nápad.“ Prípravy na odvážne podujatie prebiehali ako na povel. José Miguelov šofér priviezol laná a potápačský výstroj sa bez problémov dostal do skrýše na schodisku na vrchole pyramídy, ktorú preň vybrali. Len profesor Schaubli tu ešte nebol. Keď zapískanie o 17. hodine upozornilo turistov, že majú opustiť archeologickú zónu, v Petrovi to vrelo:

„Musíme si poradiť aj bez Schaubliho!“

Nestihol to dopovedať a priamo pred vchodom do hotela zastal nápadne zelený range-rover. Za volantom sedel profesor Schaubli. Mal na sebe absolútne neprofesorské modré džínsy, bledosivú rozhalenku s náprsnými vreckami a na hlave slamený klobúk. Zabuchol dvere auta a namieril si to rovno k Petrovi:

„Ach! Pán doktor medicíny dodržal slovo. Tsss… tss!“ Schaubli sa priateľsky usmieval od ucha k uchu.

Peter mu pohotovo odpovedal: „A vidím, že aj pán doktor archeológie dodržal slovo. Tsss… tsss!“

Schaubli sa zamračil, potom sa zasmial a spozoroval José Miguela. „A čo vy tu robíte, don Miguel?“

Objali sa. Potom José Miguel priviedol profesora k obom chlapcom, ktorí skromne postávali bokom:

„Toto je Yum… a toto Xixli!“

Profesor Schaubli mlčal. Pred každým chlapcom postál asi pol minúty a mlčky, upretým pohľadom si každého prezrel. Potom urobil krôčik k Yumovi, vystrel mu v ústrety dlane a pomaly roztiahol prsty. Pri tom povedal čosi ako: „Nautat cap ayel?“

Yum zľahka prikývol a vsunul svoje prsty medzi prsty profesora Schaubliho. Bol to rovnaký obrad, aký Peter zažil pred rokom. Vtedy to však boli Yum a Xixli, ktorí sa takto pozdravili s „el profesorom“. Odkiaľ poznal túto ceremóniu Schaubli? Kým Petrovou hlavou vírili myšlienky, zopakoval profesor Schaubli pozdrav aj s Xixlim. Po pozdrave pristúpil k Petrovi a milo povedal:

„Prepáčte mi, prosím. Krivdil som vám!“

Peter začudovane odpovedal: „Ako to mám rozumieť?“

Priateľsky a bez akéhokoľvek „tsss… tsss“, bez najmenšej stopy povýšenectva v hlase Schaubli povedal: „Celý čas som to vedel. Od chvíle, keď som si prezrel zásterku!“

Petrovi uviazla odpoveď v hrdle. Konečne vykoktal: „Č-o? V-y ste to v– vedeli? O Yumovi a Xixlim? Vedeli ste aj, odkiaľ obaja prišli?“

„Tušil som to,“ odpovedal Schaubli a pousmial sa. „Najskôr to bol iba taký dohad. Potom ste priniesli tie zásterky a neskôr ste mi v dome svojich rodičov ukázali tie obrázky s päťdesiatimidvoma kmeňovými znakmi, ktoré dodnes nikto všetky neobjavil. A potom ešte tu boli aj tie rozhovory s kolegom van Keutenom z Mníchova. Konzultoval so mnou žlté rúrky… veď viete! Poslednú istotu som však získal teraz – keď som sa s chlapcami pozdravil.“

„A odkiaľ poznáte ten ich pozdrav vy?“ vypytoval sa Peter.

„To je celkom jednoduché – od Diega de Landu.“

„Od k-o-h-o?“

Schaubli bol ako vymenený. Z jeho úsmevu vanula náklonnosť. Kamarátsky odpovedal:

„Diego de Landa bol biskup, ktorý roku 1562 dal spáliť všetky mayské rukopisy. Nevedomky a z kresťanskej horlivosti spôsobil výskumu mayskej kultúry nesmiernu škodu. O niekoľko rokov neskôr to zrejme oľutoval, pretože začal usilovne zaznamenávať všetko, čo sa od Mayov dozvedel a čo sám o nich pozorovaním zistil. Z jeho záznamov som získal informáciu o starom obrade mayského pozdravu a po prvý raz v živote som ho vyskúšal na Yumovi a Xixlim. Ste spokojný s mojím výkladom?“

Peter prikývol. Mrzelo ho síce, že dovolil archeológovi, aby ho tak povodil za nos, na druhej strane však Schaubliho chápal. Ten človek bol skvelý herec. Medzitým José Miguel odtiahol profesora Schaubliho bokom a zasvätil ho do plánu. Schaubli uznanlivo pokyvoval hlavou:

„Výborne! Zavolám teda riaditeľovi, ktorý má na starosti tunajšie vykopávky. Je to môj starý kolega. Vysvetlím mu, že chcem byť dnes večer aj s niekoľkými spolupracovníkmi sám na pyramíde. Najlepšie bude, keď mu poviem, že si chceme nerušene niečo odkresliť.“ Hneď šiel k telefónu. Po desiatich minútach sa vrátil a ukazoval palcom dohora:

„A teraz do práce! Je práve pol siedmej! Kým svieti slnko!“

Skôr ako sa skupina rozdelila, Helga Xixliho objala:

„Želala by som ti, aby si sa v poriadku vynoril vo svojej dobe – no ešte viac ti želám, aby si sa vrátil živý a zdravý do našej prítomnosti. Veľmi som si ťa obľúbila.“

Potom sa konečne Helga s Michaelom vybrali k jazeru a v príručných taškách niesli laná. Zvyšok skupiny sa pohol k archeologickej zóne. Pri vchode ich chcel strážca zadržať, no keď spoznal profesora Schaubliho, pozdravil ho naj zdvorilejšie, ako vedel. Bez problémov vystúpili na vrchol Kukulkanovej pyramídy. Hore sa Schaubli a José Miguel rozlúčili s Xixlim. José Miguel ledva zadržal slzy:

„Budeš nám veľmi chýbať, ak sa nevrátiš. Cítim to isté, čo Helga. Milšie mi bude, keď sa vynoríš z jazera, ako by ťa mala pohltiť časová diera a my by sme ťa už nikdy nemali stretnúť. Vaya con Dios! Chico! (Choď zbohom, chlapče!)“

„Počkaj!“ zvolal profesor Schaubli a zalovil vo vrecku. „Dostal som nápad!“ Vytiahol z vrecka švajčiarsky vreckový nôž a podal ho Xixlimu:

„Keby si sa naozaj vrátil do svojich čias, zakop tento nôž tam – na východnej strane malej, plochej pyramídy. Ukry ho priamo na rohu, asi tak meter hlboko v zemi.“

Na Xixliho zvedavý pohľad dodal:

„Nôž je nehrdzavejúci, takže aspoň jeho časti pretrvajú stáročia. Keď sa z jazera nevynoríš a rybársky vlasec zrazu povolí, musíme rátať s tým, že si sa ocitol vo svojej dobe. Tam zakopeš nôž. Ja potom začnem kopať a mal by som svoj vlastný nôž nájsť. Bude, pravdaže, o nejaké storočie starší. To bude pre nás definitívny dôkaz, že si sa vrátil do svojej doby. Už chápeš?“

Xixli prikývol a José Miguel sa pousmial. „Takto by si nám mohol sprostredkovať ešte aj iné správy. Napríklad rukopisy z vašich čias – skôr ako by padli do rúk biskupa Diega de Landu. Konečne by nám umožnili rozlúštenie vášho písma!“

Peter naliehal! „Poďte už, kým nie je tma. Ako potom uvidíte Xixliho vynárať sa z jazera?“

Peter, Yum a Xixli si rozdelili potápačský výstroj, každý zažal svoju baterku a jeden za druhým zmizli na temnom schodisku, ktoré viedlo k Jaguárej jaskyni. Už nestrácali čas. Z Jaguárej jaskyne sa potom uberali ďalej podzemnou chodbou, čoraz hlbšie, až došli k vodnej nádrži. Cestou Peter stále premýšľal o myšlienke s vreckovým nožom, ktorú dostal profesor Schaubli tesne pred akciou. Zafunguje to? Keby Xixli mohol vo svojej dobe zakopať nôž tak, aby sme ho my, v našej, vykopali, potom by týmto spôsobom mohol poslať „zemskou“ poštou aj iné veci! Napríklad tie rukopisy. Alebo aj šperky. Mohol by písať Yumovi. Petra to vzrušilo. Veď sa môže stať aj to, že Xixli sa vráti do svojej doby s veľkou slávou! Najvyššiemu kňazovi, Yumovmu otcovi, môže odovzdať správu o tom, ako sa vodí jeho synovi Yumovi v budúcnosti! A Xixli by mohol z minulosti posielať kamenné sošky alebo kaučukové masky – to by bolo takmer to isté, ako keby z minulosti posielal fotografie!

„Ja viem, na čo myslíš,“ prerušil Yum sled jeho myšlienok. „Nebude to však fungovať.“

„A prečo nie?“ spýtal sa Peter začudovane.

„Keby Xixli v minulosti zakopal nejaké predmety tak, aby sme ich my teraz našli, museli by tie predmety ležať v zemi celé stáročia. Museli by byť v zemi teda aj teraz, keď sme tu. Ale ja poznám Xixliho chvenie – či jeho vlnovú dĺžku, ako by ste to nazvali vy – veľmi presne. Niektoré zo zakopaných predmetov by prevzali jeho chvenie. Bol som často pri tej malej pyramíde, pri ktorej by mal Xixli zahrabávať veci, a hneď by som bol jeho chvenie zaznamenal. Ale nie je tam nič, nijaké chvenie!“

„Možno chvenie zoslablo – veď by to tam ležalo niekoľko storočí!“ oponoval mu Peter. „Alebo žeby niekto tie predmety našiel skôr ako my?“

„Ani to sa nedá vylúčiť,“ mrmlal si ticho Yum. „Ale dnes pri východnom rohu pyramídy nijaké predmety od Xixliho nie sú!“

„Možno ich zahrabal hlbšie, ako bolo treba,“ vŕtal problém v hlave Petrovi. „Bude lepšie, keď už začneme!“ pokrútil Yum hlavou. „Dajme tomu voľný priebeh.“

S Petrovou a Yumovou pomocou si Xixli obliekol potápačský výstroj. Potom mu pripevnili na chrbát rybársky vlasec. Peter a Xixli sa mlčky objali. Yum sa Xixlimu zahľadel do očí, položil končeky prstov na jeho sluchy a po chvíli povedal po španielsky:

„Teraz už choď! A mysli na to, že nemáš v jazere dávať dole kyslíkovú masku!“

Bola to priam hrôzostrašná scéna. Svetlá troch lámp sa nepravidelne mihali na sivých, vlhkých kamenných stenách. Peter si ľahol na brucho a spustil ruky nadol. Yum si sadol Petrovi na nohy a Xixli sa spúšťal po Petrových rukách dole. Tam sa posadil na okraj nádrže, natiahol si potápačské plutvy a zošmykol sa do vody. Nakoniec si nasadil kyslíkovú masku, potápačské okuliare, prilbu, naposledy zamával a zmizol v hĺbke. Ešte niekoľko sekúnd pozorovali Peter a Yum svetlo Xixliho čelnej lampičky. Rybársky vlasec sa rýchlo odvíjal. Xixli zrejme postupoval vpred bez problémov. Dvakrát sa vlákno na chvíľu zadrhlo, no zase sa odvíjalo veselo ďalej ako malý, rýchly kolovrátok. Zrazu sa kotúč rozkrútil bláznivo – celý sa odvinul a vyšmykol sa Petrovi z ruky.

„Čo to značí?“ pozrel sa Peter zdesene na Yuma. „Teraz už nemáme v ruke vôbec nič a keď Xixli niekde uviazne a nebude sa môcť hnúť dopredu ani dozadu, ťažko nám dá znamenie!“

„Mlč teraz, prosím ťa,“ povedal Yum. „Musím sa sústrediť.“ Yum sa oprel čelom o chladnú stenu, zopäl ruky a utvoril z dlaní akýsi lievik. Zopnuté dlane nasmerovával do rôznych častí podzemného priestoru, akoby to bola anténa a akoby čosi hľadal. Zrazu pohyb jeho dlaní ustal. Yumovi po čele stekali kvapky potu. Jeho telo sa prudko myklo a zrútilo sa na zem, ako zasiahnuté elektrickým prúdom. Zdesený Peter si hneď kľakol vedľa omdletého Yuma, rýchlo mu nahmatal tep a počúval jeho dych. Baterkou svietil Yumovi do tváre. Bol bledý a studený, no srdce mu tĺklo a aj nepravidelný dych sa zase ustálil. Yum otvoril oči a pokúsil sa o úsmev. Roztraseným hlasom povedal:

„Urobil som to po prvý raz. Vedel som, že naši kňazi to takto robili. Všetko je v poriadku. Xixli je už tam.“

V návale citu si Peter pritisol Yumovu hlavu na hruď:

„K-d-e je Xixli? Kde ‚tam‘? Hovor, Yum, prosím ťa!“

„Je… je v jazere. Zdravý!“

„T-e-r-a-z alebo v minulosti?“ Peter tie slová šepkal s úzkosťou priamo do Yumovej tváre.

„Teraz, teraz!“ oddychoval Yum a na pery sa mu vrátil úsmev. „Musíme ísť, potrebuje nás!“

Peter pomohol Yumovi vstať, vtisol mu do ruky baterku a pohol sa spolu s ním na spiatočnú cestu cez úzku, stúpajúcu šachtu. Keď už takmer dosiahli Jaguáriu jaskyňu, z druhej strany práve prichádzal José Miguel.

„Je tu!“ kričal a hlas mu zlyhával. Ozvena sa odrážala od stien šachty. „Je tu! Michael dával znamenie! Musíme sa ponáhľať k jazeru!“

Rýchlo sa usilovali dostať z Jaguárej jaskyne na vrchol pyramídy. Odtiaľ zazreli profesora Schaubliho, ako tam dole beží krížom cez priestranstvo k jazeru. Nikdy predtým ani potom neabsolvoval Peter tak rýchlo schody Kukulkanovej pyramídy. Yum ho hravo nasledoval, len José Miguelovi to trvalo dlhšie – poctivo stúpal na každý schod. Dole sa dal Peter do behu a hnal sa ako profesionálny futbalista krížom cez priestranstvo priamo k úzkej cestičke, ktorá viedla k jazeru. Nad jazero sa tam nakláňala Helga a niečo volala nadol. Profesor Schaubli práve priväzoval koniec lana k stromu a Michael sa zamestnával tým, že k jednému lanu priväzoval odborne ďalšie.

„Dočerta, to ste nemohli už urobiť vopred?“ hneval sa zadýchaný Peter a v tom už mohol vrhnúť aj on pohľad do jazera. Dole sa Xixli pridržiaval jednou rukou koreňa, ktorý trčal zo skaly, druhá sa mu voľne ponárala do vody. Kyslíkovú masku mal stále nasadenú. Peter si priložil ruky k ústam a zakričal na plné hrdlo:

„Xixli! Drž sa pevne obidvoma rukami! O-b-i-d-v-o-m-a!“

Xixli ho začul a zdvihol druhú ruku hravo z vody. V prstoch zvieral akýsi tmavohnedý balíček, ktorý sa zrejme nechystal vypustiť z ruky za nijakú cenu. Laná už boli našťastie zviazané. Michael spustil koniec lana priamo nad Xixliho hlavu. Xixli sa ho pevne zachytil. Teraz už dorazil aj José Miguel a päť mužov začalo pomaly ťahať lano. Xixli tam dole si počínal ako skúsený horolezec. Nohami sa perfektne odrážal od skalnej steny. Keď sa jeho hlava zjavila hore, chytili ho muži pod pazuchy a vzápätí bol Xixli v bezpečí. Xixli si strhol z tváre kyslíkovú masku a potápačské okuliare, zhlboka sa nadýchol, a pokojne si prezrel mužov, jedného po druhom. Keď sa trošku vydýchal, povedal takmer placho: „Tak už som tu zas!“

Zatiaľ čo mu muži pomáhali postaviť sa a vyzliecť si potápačský výstroj, Yum si čupol a nechápavo ohmatával hnedý, mokrý balíček, ktorý Xixli vyniesol z podsvetia. Aj ostatných balíček zaujal a čakali, kedy sa Yumovi podarí rozviazať ho.

„Čo je to?“ Helga už nemohla ovládnuť zvedavosť. „Odkiaľ to máš, Xixli?“

„Correo para nosotros!“ (Pošta pre nás!) zasmial sa Xixli. „Niekto musel ten balíček spustiť na šnúre a uložiť ho priamo pri vchode do podzemnej štôlne. Bol zaťažený dvoma kameňmi…“

„Myslela som, že keď sú tam tie jedovaté plyny, nikto sa tam neodváži ponoriť,“ povedala pochybovačne Helga. Odpovedal jej Yum:

„Správne. Ponoriť sa tam mohol len niekto, kto mal rovnaké žlté rúrky ako my, keď sme tadiaľ šli prvý raz. Čo myslíš, kto mohol mať ešte také rúrky a vedel ich aj použiť?“

„Tvoj otec!“ zvolali takmer súčasne Peter a José Miguel.

„Ale ako mohol tvoj otec vedieť, že Xixli ten kožený balíček vyzdvihne?“ pochybovala ďalej Helga.

„Vedel, že neviem plávať a že nemám práve nadbytok telesných síl,“ uvažoval Yum. „A okrem toho vedel, že máme rúrky, ktoré vylučujú kyslík. Keď sme sa po obetnom obrade nezjavili na vrchole Kukulkanovej pyramídy, usúdil, že by sa aspoň Xixli mohol pokúsiť doplávať späť do jazera. Keď sa to v jeho dobe nestalo, pravdepodobne tušil, ako sa veci vyvinuli. Môj otec dobre poznal staré texty a iste sa v nich dočítal niečo o časových skokoch. Môj otec bol veľmi múdry a logicky uvažujúci muž.“

Helge to vysvetlenie ešte nestačilo:

„Ako môžeš vedieť, že ten balíček je určený pre vás? Mohla to byť predsa nejaká obeť, ktorú niekto hodil do vody.“

Yum sa zhovievavo usmial. Potom prisunul balíček bližšie k Helge, aby sa mohla naň pozrieť zblízka a povedal Xixlimu:

„Vysvetli, ako vieme, že je ten balíček určený pre nás!“

„Do kože, v ktorej je zabalený, sú vyryté znaky našich rodov. Znak kňazského klanu a znak klanu kamenárov. Spoznal som ich hneď, len čo na ne padlo svetlo mojej baterky. To sa nedalo nezbadať.“

„A kde je ten rybársky vlasec, ktorý som ti pripevnil na chrbát?“ spýtal sa Peter. „Odrazu sa začal odvíjať ako šialený a vyšmykol sa mi z rúk.“

„Neviem,“ odpovedal Xixli. „Zrazu ma schytil akýsi mocný vír, ako keď vyteká voda lievikom. Všetko sa so mnou krútilo, kypelo a potom ma to vrhlo dopredu. Keď to zas prešlo a mohol som plávať ďalej, tú šnúru som už na chrbte nemal.“

Zatiaľ čo Xixli rozprával, Yum rozviazal mokrý kožený balíček. Ukázalo sa, že v balíčku je ďalší obal, a pod ním ďalší. Napokon Yum držal v rukách hnedú elastickú hmotu – čosi, čo bolo veľké ako kokosový orech. Bola to tvrdá guma. Požiadal profesora Schaubliho o vreckový nôž a rozrezal gumovú hrudu na dve časti. Všetci zmäteno pozerali na predmety, ktoré sa v obidvoch poloviciach hrudy leskli vo večernom svetle.

Najprv vytiahol Yum dva zlaté prstene. Boli pevne zvarené. Na jednom prsteni bol vyrytý znak kňazského klanu, na druhom znak kamenárov. Potom sa zjavili dve žlté rúrky na výrobu kyslíka. Potom zložený kus kože s rôznymi červenomodrými kresbami. A nakoniec osem nádherných veľkých prírodných perál a štyri ťažké zlaté nuggety. Každý kus zlata bol dlhý ako palec a vážil tak asi štyristo gramov. Dokopy vážili takmer poldruha kila. Yum a Xixli naklonili hlavy k sebe a spoločne upierali oči na pomaľovaný kus kože. Potom Yum zamyslene prehovoril:

„Tie spojené prstene nám oznamujú spojenie našich rodov. Žlté rúrky sú podpisom odosielateľa, môjho otca. Predpokladal, že ich budeme možno ešte potrebovať. Ale vedel aj, že som si ešte neosvojil mayské písmo a preto by som si nedal rady s mayskými glyfmi. Namiesto písmen mi teda posiela kresby. Pozrite – tu je nakreslené obetné jazero s konštrukciou, z ktorej sme skákali do vody! Konštrukcia je preškrtnutá dvoma silnými červenými čiarami. To znamená koniec toho nezmyselného obetného rituálu! A tu je podzemná chodba a Kukulkanova pyramída. Otec našu cestu vyznačil červenou čiarou. Hneď potom nakreslil znova tú istú pyramídu, ale teraz už spustnutú, zarastenú a čiastočne zrúcanú. To značí, že vedel, že sme sa dostali do doby, v ktorej už naše stavby pohltí prales – teda do budúcnosti! A konečne sú tu perly a kúsky zlata. Otec nám ich posiela, aby sme mali pre svoj život v budúcnosti počiatočný kapitál.“

Všetci mlčali. Xixli pevne stískal pery, po lícach mu stekali slzy. Yum sa ovládol, obrátil kožu na druhú stranu a povedal:

„Pozri, Xixli, tu je ešte čosi!“ Na druhej strane kože sa znova objavila kresba Kukulkanovej pyramídy, ale po okraji schodiska na východnej strane bežal zhora nadol žiarivý zlatý pás. Pred pyramídou stáli štyri postavy, každá z nich kývala jednou rukou, a pod nimi bolo množstvo čiarok a bodiek.

„Spoznávaš ich?“

Xixli prikývol a naprázdno preglgol. Už sa nevedel ovládať. Keď ho Helga chcela utešiť a pokúsila sa mu vreckovkou utrieť slzy, začal sa uprostred vzlykania smiať:

„Len ma nechaj! Ja plačem od radosti! Veľmi ma to potešilo. Čo nevidíš, že tie štyri postavy sú naši rodičia? Mávajú nám, vyrovnali sa s tým, že sme odišli. Aj im sa darí dobre. A to množstvo čiarok a bodiek pod tým symbolizuje celý náš národ. Vedia, čo sa stalo! Zhromaždili sa pred pyramídou v deň živého dôkazu. Tu, táto kľukatá zlatá línia na schodoch pyramídy to dokazuje!“

„Čo je to ‚deň živého dôkazu‘?“ spýtal sa Peter. „Obaja ste o tom už viackrát hovorili, no ešte stále o tom nič bližšie nevieme.“

Skôr, ako mohol Xixli odpovedať, zhrnul Yum všetky predmety do gumových pologulí a vstal:

„Každý rok sa opakujú takzvané dva dni živého dôkazu. Je to 21. marca a 21. septembra. Začiatok jari a začiatok jesene. Pred rokom, 21. septembra, nás obetovali. Výročie toho dňa je zajtra. A zajtra vám ukážeme, čo sa stane. Musíme pred východom slnka stáť na priestranstve pred pyramídou. Teraz si poďme odpočinúť!“

Bola ešte noc, keď sa Peter prebudil. Zobudil aj ostatných a za ranného brieždenia už stáli pred pyramídou. Vzduch bol teplý a vlhký, tráva orosená. Tropické vtáky štebotali a spievali, tu a tam zakikiríkali kohúty a ich hlas sa miešal s hudrovaním moriakov. Yum si zastal na malom plochom výčnelku pyramídy:

„Naši astronómovia umiestnili veľkú pyramídu do krajiny tak, že sa na nej každý rok na začiatku jari a jesene odohráva skvelé divadlo. Večer, 21. marca osvetľuje zapadajúce slnko západnú plochu pyramídy. Čím nižšie slnko zapadá, tým vyššie stúpajú slnečné lúče po severnom schodisku pyramídy. S pomocou deviatich stupňov pyramídy vznikajú trojuholníkové obrazy zo svetla a tieňov. Tieto svetelné a tieňové trojuholníky dopadajú priamo na okraj schodiska. A zatiaľ čo slnko pomaly zapadá stále hlbšie a hlbšie, tvorí sa z týchto trojuholníkov zvlnený pás, ktorý pomaly stúpa nahor po okraji schodiska a na najvyššej plošine sa rozpúšťa v trblietavom svetle. Dnes, 21. septembra, môžeme toto divadlo obdivovať na druhej strane pyramídy a jeho postup bude obrátený. Poďme tam!“

Bol to úchvatný pohľad. S prvými slnečnými lúčmi sa začal rozsvecovať malý chrám na najvyššom stupni pyramídy. Svetlo bolo čoraz žiarivejšie, akoby na vrchole pyramídy pristávala vesmírna loď. Potom slnečné lúče vytvorili svetelný vejár, stále ohraničovaný trojuholníkmi, o ktorých vznik sa postaralo deväť stupňov pyramídy. Presne na okraji schodiska sa vytvoril had zo svetla a tieňov, ako by ho tam nakreslil laserový lúč, a pomaly sa vinul po schodoch nadol, zatiaľ čo slnko stúpalo stále vyššie. Divákom sa tajil dych. Had zo svetiel a tieňov sa plazil bez hluku, boh Kukulkan majestátne zostupoval po schodoch nadol. A dole, na poslednom stupni, sa svetelný zázrak spojil s kamennou Kukulkanovou hlavou. Zažiarila najprv červeno, potom žlto, až napokon jej tvár celú sfarbili lúče nového dňa.

„Čosi ohromné! Priam gigantické!“ lapal po dychu Peter. Yum a Xixli kľačali na zemi s vysoko zdvihnutými hlavami. Helga upierala nehybný zrak na schody a José Miguel si utieral z čela pot, ako by neveril vlastným očiam. Do ticha sa ozval pokojný hlas profesora Schaubliho:

„Hľa, dôkaz najdokonalejšej geometrie v službách božích! Skvelé a geniálne číslo mayských astronómov! Živý dôkaz, zvečnený v kameni. Posolstvo je jasnejšie ako slnko: boh Kukulkan zostúpil z vesmíru na zem, istý čas pobudol medzi ľuďmi, poučil ich a potom ich opustil so sľubom, že sa vráti!“




Autorov doslov

Yum a Xixli žijú dodnes v mayskom meste Chichén Itzá na Yucatane v Mexiku. Yum sa stal sprievodcom turistov. Videl som trčať jeho štíhlu vysokú postavu uprostred zástupu turistov. Citlivo a farbisto opisuje návštevníkom svet svojich predkov. Odborníci obdivujú jeho dôkladnú znalosť života starých Mayov. Xixli zostal kamenárom. Nechcel robiť nič iné. Obnovuje a opravuje poškodené mayské plastiky, stojí s dlátom a palicou na vratkých lešeniach a vracia krásu tváram aj glyfom. Yum a Xixli bývajú v spoločnom dome, ktorý si zaobstarali vďaka kapitálu z minulosti. Obaja sa medzičasom oženili a dostali mexické pasy.

Zostali sme priateľmi nadosmrti.

